州郡二
序目下（大唐）
大唐武德初，改郡为州，太守为刺史，其边镇及襟带之地，置总管府以领军戎。至七年，改总管府为都督府。
自因隋季分割州府，倍多前代。贞观初，并省州县，始於山河形便，分为十道：一曰关内道，二曰河南道，三曰河东道，四曰河北道，五曰山南道，六曰陇右道，七曰淮南道，八曰江南道，九曰剑南道，十曰岭南道。既北殄突厥颉利，西平高昌，东西九千五百十里，南北万六千九百十八里。
高宗平高丽、百济，得海东数千馀里，旋为新罗、靺鞨所侵，失之。又开四镇，即西境拓数千里，于阗、疏勒、龟兹、焉耆诸国矣。
景云二年，又分置二十四都督府，分统诸州，时议以权重不便，寻罢之。
开元二十一年，分为十五道，置采访使，以检察非法：京畿、（理西京城内。）都畿、（理东都。）关内、（多以京官遥领。）河南、（理陈留郡。）河东、（理河东郡。）河北、（理魏郡。）陇右、（理西平郡。）山南东、（理襄阳郡。）山南西、（理汉中郡。）剑南、（理蜀郡。）淮南、（理广陵郡。）江南东、（理吴郡。）江南西、（理章郡。）黔中、（理黔中郡。）岭南。（理南海郡。）
又於边境置节度、经略使，式遏四夷。（节度使十，经略守捉使三。）大凡镇兵四十九万人，戎马八万馀疋。每岁经费：衣赐则千二十万疋段，军仓则百九十万石，大凡千二百十万。（开元、天宝每岁边用不过二百万。）
镇西节度使：（理安西，二万四千人，马二千七百疋，衣赐六十二万疋段。）抚宁西域，统龟兹国、焉耆国、（在理所东八百里。）于阗国、（在理所西南二千里。）疏勒国。（在理所西二千馀里。）
北庭节度使：（理北庭都护府，管兵二万人，马五千疋，衣赐四十八万疋段。）防制突骑施、坚昆、斩啜，（西北去突骑施三千馀里，北去坚昆七千里，东北去斩啜千七百里。）管瀚海军、（北庭都护府城内，管兵万二千人，马四千二百疋。）天山军、（交河郡城内，管兵五千人，马五百疋。）伊吾军。（伊吾郡西北三百里甘露川，管兵三千人，马三百疋。）
河西节度使：（理武威郡，管兵七万三千人，马万九千四百疋，衣赐百八十万疋段。）断隔羌胡，统赤水军、（武威郡城内，管兵三万三千人，马万三千疋。）大斗军、（武威郡西二百馀里，开元中置，管兵七千五百人，马二千四百疋。）建康军、（张掖郡西二百里，证圣初，王孝杰置，管兵五千三百人，马五百疋，东去理所七百里。）宁寇军、（张掖郡东北千馀里，天宝二年置，管兵千七百人，马百疋，西去理所千馀里。）玉门军、（酒泉郡西二百馀里，武德中，杨恭乂置，管兵五千二百人，马六百疋，东去理所千二百里。）墨离军、（晋昌郡西北千里，管兵五千人，马四百疋，东去理所千四百里。）豆卢军、（敦煌郡城内，管兵四千三百人，马四百疋，去理所七千里。）新泉军、（会宁郡西北二百里，大足初，郭元振置，管兵千人，西去理所四百里。）张掖郡守捉、（东去理所五百里，管兵六千三百人，马千疋。）乌城守捉、（武威郡南二百里，管兵五百人。）交城守捉、（武威郡西二百里，管兵千人。）白亭守捉。（武威郡西北五百里，管兵千七百人。）
朔方节度使：（理灵武郡，管兵六万四千七百人，马万四千三百疋，衣赐二百万疋段。）捍御北狄，统经略军、（灵武郡城内，管兵二万七百人，马三千疋。）丰安军、（灵武郡西黄河外百八十馀里，万岁通天初置，管兵八千人，马千三百疋。）定远城、（灵武郡东北二百里黄河外，景龙中韩公张仁愿置，管兵七千人，马三千疋。）西城、（九原郡北黄河外八十里，景龙中韩公张仁愿置，管兵七千人，马千七百疋，西南去理所千馀里。）安北都护府、（亦曰中受降城，景龙中韩公张仁愿於黄河北岸置，管兵六千人，马二千疋，南去理所千三百馀里。）东城、（榆林郡东北二百里，景龙中韩公张仁愿置，管兵七千人，马千七百疋，西南去理所千六百馀里。）振武军。（单于都护府城内，天宝中王忠嗣置，管兵九千人，马千六百疋，西去理所千七百馀里。）
河东节度使：（理太原府，管兵五万五千人，马万四千疋，衣赐百二十六万疋段，军粮五十万石。）掎角朔方，统天兵军、（太原府城内，圣历二年置，管兵二万人，马五千五百疋。）云中郡守捉、（东南去单于府二百七十里，调露中裴行俭破突厥置，管兵七千七百人，马千二百疋，东南去理所八百里。）大同军、（雁门郡北三百里，调露中突厥南侵，裴行俭开置，管兵九千五百人，马五千五百疋，南去理所八百馀里。）横野军、（安边郡东北百四十里，开元中河东公张嘉贞移置，管兵七千八百人，马千八百疋，西南去理所九百里。）定襄郡、（去理所百八十里，管兵三千人。）雁门郡、（去理所五百里，管兵四千人。）楼烦郡、（东南去理所二百五十里，管兵三千人。）岢岚军。（楼烦郡北百里，长安中，李迥秀置，管兵千人，东南去理所二百五十里。岢，姑我反。）
范阳节度使：（理范阳郡，管兵九万一千人，马六千五百疋，衣赐八十万疋段，军粮五十万石。）制临奚、契丹，统经略军、（范阳郡城内，管兵三万人，马五千四百疋。）威武军、（密云郡城内，万岁通天二年置，管兵万人，马三百疋，西南去理所二百里。）清夷军、（妫川郡城内，垂拱中刺史郑崇述置，管兵万人，马三百疋，南去理所二百十里。）静塞军、（渔阳郡城内，管兵万一千人，马五百疋，南去理所二百里。）恒阳军、（常山郡城东，开元中置，管兵六千五百人。）北平军、（博陵郡西，开元中置，管兵六千人。）高阳军、（上谷郡城内，管兵六千人。）唐兴军、（文安郡城内，管兵六千人。）横海军。（景城郡城西南，管兵六千人。）
平卢节度使：（理柳城郡，管兵三万七千五百人，马五千五百疋，衣粮数失。）镇抚室韦、靺鞨，统平卢军、（柳城郡城内，开元初置，管兵万六千人，马四千二百疋。）卢龙军、（北平郡城内，管兵万人，马五百疋，东去理所七百里。）渝关守捉、（柳城郡西四百八十里，管兵三千人，马百疋，去理所二百二十里。）安东都护府。（西去柳城郡二百七十里，管兵八千五百人，马七百疋。）
陇右节度使：（理西平郡，管兵七万五千人，马万六百疋，衣赐二百五十万疋段。）以备西戎，统临洮军、（开元中移就节度衙，管兵万五千人，马八千四百疋。）河源军、（西平郡西百二十里，仪凤二年李乙夫置，管兵万四千人，马六百五十疋。）白水军、（西平郡西北二百三十里，开元五年郭知运置，管兵四千人，马五百疋。）安人军、（西平郡星宿川西，开元七年置，管兵万人，马三百五十疋。）振武军、（西平郡西三百里，开元中信安郡王祎置，兵千人。）威戎军、（西平郡西北三百十里，臣亡父先臣希望开元二十六年置，管兵千人，马五十疋。）绥和守捉、（西平郡西二百三十里，开元二年郭知运置，管兵千人。）合川郡界守捉、（西平郡南百八十里，贞观中侯君集置，管兵千人。）莫门军、（临洮郡城内，仪凤二年置，管兵五千五百人，马二百疋。）宁塞军、（宁塞郡城内，臣亡父先臣希望开元二十六年置，管兵五百人，马五十疋。）积石军、（宁塞西百八十里，仪凤二年置，管兵七千人，马一百疋。）镇西军、（安乡郡城内，臣亡父先臣希望开元二十六年置，管兵万三千人，马三百疋。）平夷守捉。（安乡郡城西南四十里，开元二年郭知运置，管兵三千人。）
剑南节度使：（理蜀郡，管兵三万九百人，马二千疋，衣赐八十万疋段，军粮七十万石。）西抗吐蕃，南抚蛮犭巢，统团结营、（蜀郡城内，管兵万四千人，马千八百疋。）临翼郡、（通化郡北百四十里，管兵五百人。）通化郡、（维川郡东二百七十里，管兵三百人。）维川郡、（通化郡西二百七十里，管兵五百人。）天宝军、（平戎城东八十里，在维川郡东，开元二十八年章仇兼琼置，兵千人。）蓬山郡、（维川郡北，管兵五百人。）交川郡、（临翼郡北百里，管兵二千八百人。）平戎城、（恭化郡南八十里，开元二十八年章仇兼琼开置，管兵一千人，去蜀郡八百里。）卢山郡、（临邛郡西二百里，管兵四百人。）江源郡、（贞观二十一年裴行方置，管兵五百人。）洪源郡、（开元三年陆象先置，管兵千人。）昆明军、（越巂郡南，开元中移置，管兵五千二百人，马二百疋。）宁远军、（越巂郡西，昆明县南，开元中置，管兵三百人。）云南郡、（管兵二千三百人。）澄川守捉、（云南郡东六百里，管兵二千人。）南江军、（泸川郡西二百五十里，管兵二千人。）归诚郡。（静川郡东南，管兵四百人。）
岭南五府经略使：（理南海郡，管兵万五千四百人，轻税当道自给。）绥静夷獠，统经略军、（南海郡城内，管兵五千四百人。）清海军、（恩平郡城内，管兵二千人。）桂管经略使、（始安郡，管兵千人。）容管经略使、（普宁郡，管兵千一百人。）镇南经略使、（安南都护府，管兵四千二百人。）邕管经略使。（朗宁郡，管兵千七百人。）
又有经略守捉使三，以防海寇：长乐郡经略使、（管兵千五百人。）东莱郡守捉、（管兵千人。）东牟郡守捉。（管兵千人。）
天宝初，又改州为郡，刺史为太守。大凡郡府三百二十有八，县千五百七十有三，羁縻州郡不在其中。（折冲府五百九十三，镇二百四，戍三百九十三，关二十七，驿千三百八十八，寺五千一百八十五，观一千八百五。）其地东至安东都护府，西至安西都护府，南至日南郡，北至单于都护府。南北如前汉之盛，东则不及，西则过之。（汉之东境有乐浪郡，西境有敦煌郡。今东极安东府，则汉辽东郡也，其汉之玄菟、乐浪二郡，并在辽东郡之东，今悉为东夷之地矣。今西极安西府，其伊吾、交河、北庭、安西，则汉代戎胡所据，皆未得而详。）
九州之区域，在昔颛顼及於陶唐，分而为九，其制最大。（颛顼置九州，尧时洪水分绝，使禹理水，还为九州。舜分为十二州，夏殷周并为九州，则不同禹贡。按周之本制起於颛顼，辨其疆界、始於禹贡，今分别地理，故以为首。）雍州西据黑水，东距西河。（黑水出今张掖郡，西河则龙门之河，今京兆、华阴、冯翊、扶风、汧阳、新平、安定、彭原、安化、平凉、灵武、五原、宁朔、洛交、中部、延安、咸宁、上郡、银川、新秦、朔方、九原、榆林、安北、天水、陇西、金城，会宁、安乡、临洮、和政、宁塞、西平、武威、张掖、酒泉、晋昌、敦煌等郡地。）荆河州西南至荆山，北距河。（荆山在今襄阳郡南，其北境至於河，今河南府、陕郡之南境、弘农、临汝、荥阳、陈留、睢阳、济阴、谯郡、颍川、淮阳、汝阴、汝南、淮安、南阳、襄阳、武当、汉东等郡地。）冀州唐虞之都，以馀州所至，则是其境。（西境雍州，南境荆河州，东境兖州，皆以河为界。河自今文城、绛郡西龙门南流至华阴，东过今汲郡黎阳县东大岯山，又东入於海。今河内，汲郡、邺郡、广平，钜鹿、信都、赵郡、常山、博陵、河閒、文安、饶阳、上谷、范阳、顺义、归化、归德、妫川、渔阳、密云、北平、柳城、河东、绛郡、陕郡之北境，平阳、高平、上党、乐平、阳城、大宁、文城、西河、太原、昌化、楼烦、雁门、定襄、安边、马邑、云中、单于等郡地。）兖州旧为济河之间，（孔安国云： 东南据济，西北距河。 禹贡云： 导沇水东流为济，入於河，溢为荥，东出於陶丘北，又东至於菏，又东北会於汶，又北东入於海。 颜师古云： 导沇流而为济，截河又为荥泽，陶丘在济阴定陶西南。菏即菏泽。过菏泽又与汶水会，北折而东入海也。 按：沇水出今河南府王屋县山，东流济源县而名济水。荥泽在今荥阳郡荥泽县也。定陶，今济阴郡也。菏泽在今鲁郡县。汶水，今鲁郡莱芜县。然济水因王莽末旱，渠涸不复截河过。今东平、济南、淄川、北海界中有水流入於海，谓之清河，实菏泽、汶水合流，亦曰济河，盖因旧名，非本济水也。诸家所说地理者，皆云今清河郡禹贡冀州之域。又按：禹贡云： 导河自大伾北过降水，至于大陆，北播为九河而入海。 ）河自周定王五年徙流禹之所道，渐以堙塞。至秦始皇二十二年攻魏，决河灌其郡，决处遂大，不可复补。魏都则今陈留郡。汉武元封三年春，河又徙，从顿丘东南流入渤海。顿丘即今县也。渤海郡即今景城郡地。其下决於瓠子，东南通於淮泗。瓠子在今濮阳县西界。时丞相田蚡食邑鄃在河北，河决而南，即鄃无水灾，邑收入多。（鄃即今平原郡平原县也。有以知自周及秦至汉，其河已在今魏郡、平原之境。又王莽时，司空掾王横云： 禹之行河水，本随西山下，东北去。自周时所徙，宜令卻徙更开空，使缘西山足乘高地而东北入海，乃无水灾。 西山则太行恒山也。又按：洚水在今清河郡，经城县界，大陆泽在今钜鹿、赵郡、饶阳郡界，则王横之言与禹符矣。其今清河郡在洚水东，则兖州旧城内，已具注清河郡篇也。今灵昌、濮阳、济阳、清河、魏郡、博平、东平、平原、乐安、景城等郡地，史记、汉书皆云，禹以为河所从来者高，水湍悍，难以行平地，数为败，乃酾二渠，以引河北过洚水、大陆，入渤海。孟康注云： 酾，分也。分其流，泄其怒。二渠，其一出贝丘西南，一则漯川也。 贝丘今清河郡西。漯川在汲郡东一里。又臣瓒注引禹贡曰： 夹右碣石入於河，壶口、雷首入于海，则河入海乃在碣石也。武帝时，河移东郡，更注渤海。禹时不注渤海。 按：此则子长、孟坚之误矣。九河，一曰徒骇，二曰太史，三曰马颊，四曰覆釜，五曰胡苏，六曰简，七曰洁，八曰钩盘，九曰鬲津。其徒骇、鬲津、钩盘、胡苏四河并在今景城郡界。马颊、覆釜二河并在今平原郡界。其太史、简、洁三河，未详处所。）青州东北据海，西距岱。（岱，泰山也，在今鲁郡界。自泰山之东至於海。今北海、济南、淄川、东莱、东牟、高密、安东等郡即其地。）徐州东据海，北至岱，南及淮。（自泰山之南，淮之北，海之西也。今彭城、临淮、鲁郡、东海、琅琊等郡地是。）梁州东据华山之阳，西距黑水。（华山之南，今华阴之西南。黑水出张掖郡，南流入海。即巴蜀之地皆是也。今上洛、汉中、洋川、安康、房陵、通川、潾山、南平、涪陵、南川、泸川、清化、始宁、咸安、符阳、巴川、南宾、南浦、阆中、南充、安岳、盛山、云安、犍为、阳安、仁寿、通义、和义、资阳、南溪、河池、武都、同谷、顺政、怀道、同昌、阴平、江油、交川、合川、益昌、普安、巴西、梓潼、遂宁、蜀郡、德阳、濛阳、唐安、临邛、卢山、通化、越巂、云南、洪源等郡地。）扬州北据淮，东南距海。（北自淮之南，东南距於海，闽中以来地。今广陵、淮阴、锺离、寿春、永阳、历阳、庐江、同安、蕲春、弋阳、宣城、丹阳、晋陵、吴郡、吴兴、馀杭、新定、新安、会稽、馀姚、临海、缙云、永嘉、东阳、信安、鄱阳、浔阳之东境、章郡、临川、庐陵、宜春、南康、建安、长乐、清源、漳浦、临汀、潮阳等郡地。自晋以后，历代史皆云，五岭之南至於海，并是禹贡扬州之地。按：禹贡物产贡赋，职方山薮川浸，皆不及五岭之外。又按：荆州南境至衡山之阳，若五岭之南在九州封域，则以邻接宜属荆州，岂有舍荆而属扬，斯不然矣，此则近史之误也。则岭南之地非九州之境。）荆州北据荆山，南及衡山之阳。（荆山在今襄阳郡界，南至今衡阳郡桂岭之北，皆是也。今江陵、夷陵、巴东、竟陵、富水、安陆、齐安、汉阳、江夏、义阳、浔阳之西境、长沙、巴陵、衡阳、零陵、江华、桂阳、连山、邵阳、武陵、澧阳、黔中、宁夷、涪川、卢溪、卢阳、灵溪、潭阳、清江、播川、义泉、夜郎、龙标、溱溪等郡地。）其雍州西境，流沙之西，荆州南境，五岭之南，所置郡县，并非九州封域之内也。
议曰：尧使鲧理水，功不成，复使禹理之，又举舜历试，禹因理水，遂别九州。故尚书云： 东渐於海，西被流沙，朔南暨声教，讫於四海，禹锡玄圭，告厥成功。 孔安国注云： 尧赐玄圭以明之。 又舜自登庸二十年，始居摄位， 肇十有二州 ，注云： 肇，始也。禹理水之后，舜始置十二州，分冀州为并州、幽州，分青州为营州。 其后八年，尧崩。舜咨四岳曰： 有能奋庸熙帝之载，使宅百揆，亮采惠畴。 佥举禹为司空。舜曰： 汝平水土，惟时懋哉。 注云： 四岳同辞曰禹理洪水，有成功，言可用。故舜然其所举，称其前功以命之。懋，勉也。惟居是百揆，勉行之。 则禹之绩本在尧代，舜未居摄以前也。而史记云： 尧崩后，舜以禹为司空，命平水土，以开九州。 又按：自鲧理水，绩用不成，后至尧崩，凡二十八载，洪水为害，下民昏垫，岂有年逾二纪，方使伯禹理之。汉书亦云： 尧遭洪水，天下分绝为十二州，禹理水，更制九州。 则九州在十二州之后，乃与舜典乖互不同。马季长云： 禹平水土，置九州。舜以冀州之北广大，分置并州，分燕置幽州，分齐为营州。 则十二州在九州之后也，与孔注符矣。若稽其证据，乃子长、孟坚之误矣。
凡国之分野，上配天象，始於周季，定其十三，其地可辨。汉史曰： 秦地，东井、舆鬼之分野。其界自弘农故关以西，京兆、扶风、冯翊、北地、上郡、西河、安定、天水、陇西，南有巴、蜀、广汉、犍为、武都，西有金城、武威、张掖、酒泉、敦煌，又西南有牂柯、越巂、益州，皆宜属焉。（今京兆、冯翊、上洛、华阴之西境、弘农之南境、扶风、新平、安定、彭原、灵武、五原、宁朔、洛交、中部、延安、咸宁、上郡、银川、昌化之北境、西河之西境、新秦、朔方、天水、陇西、金城、会宁、安乡、宁塞、西平、武威、张掖、酒泉、晋昌、敦煌、通川、潾山、南平、涪陵、南川、泸川、清化、始宁、咸安、符阳、巴川、南宾、南浦、阆中、南充、安岳、盛山、云安、犍为、阳安、仁寿、通义，和义、资阳、南溪、武都、河地、同谷、顺政、和政、阴平、江油、益昌、普安、巴西、梓潼、遂宁、蜀郡、德阳、濛阳、唐安、临邛、卢山、洪源、越巂、云南、涪川、播川、义泉、夜郎、溱溪等郡地）魏地，觜觿、参之分野。（觿音许随反。）得汉之高陵以东，尽河东、河内，南有陈留及汝南之召陵、〈氵隱〉强、（〈氵隱〉，於勤反，水名。）新汲、西华、长平，颍川之舞阳、郾、许、鄢陵，河南之开封、中牟、阳武、酸枣、卷，皆魏分野。（今冯翊之南境，华阴之东境，弘农之北境，河东、平阳、文城、大宁、昌化之南境，绛郡、陕郡之北境，河内之西境，河南府之北境，荥阳之东境，淮阳之北境，汝南之北境，陈留及灵昌之西境，皆是。）韩地，角、亢、氐之分野。得汉之南阳及颍川之父城、定陵、襄城、颍阳、颍阴、长社、阳翟、郏城，东接汝南，西接弘农得新安、宜阳，皆韩分野。（今郏鄏之河南地，河南之西境、南境、东境，荥阳，临汝，颍川之西境，淮安，汉东，义阳之西境，南阳，武当等是。）周地，柳、七星、张之分野。得汉之河南雒阳、穀城、平阴、偃师、巩、缑氏，是其分野。（按周之封域，其西得今河南洛阳、偃师，东至缑氏、巩县，南得伊阙，北至於河。当战国之时，其境最狭，东西南北才百馀里。）赵地，昴、毕之分野。得汉之信都、真定、常山、中山，涿郡之高阳、鄚、州乡；广平、钜鹿、清河、河閒，渤海之东平舒、中邑、文安、束州、成平、章武，河以北；南至浮水、繁阳、内黄、斥丘；西有太原、定襄、云中、五原、上党：皆赵分野。（今邺郡、清河、信都、广平、钜鹿、赵郡、常山、博陵、河閒、文安、饶阳、博平之北境、京城之北境、高平、上党、乐平、阳城、榆林、九原、安北、太原、定襄、云中、单于、雁门之西境、楼烦之南境、西河之东境。）燕地，尾、箕之分野。得汉之渔阳、右北平、辽西、辽东、上谷、代郡、雁门，涿郡之易、容城、范阳、北新城、故安、涿县、良乡、新昌，及渤海之安次，皆燕分野。乐浪、玄菟亦宜属焉。（今上谷、范阳、顺义、归化、归德、妫川、渔阳、密云、北平、柳城、安东、马邑、安边，雁门之东境，接楼烦之北是也。乐浪、玄菟，今为东夷所据。）卫地，营室、东壁之分野。得汉之东郡，魏郡之黎阳，河内之野王、朝歌，皆卫之分野。（今灵昌、汲郡、魏郡，濮阳之西北境，济阳之西北境，博平之西南境，河内之东境，皆是。）宋地，房、心之分野。得汉之沛、梁、楚、山阳、济阴、东平及东郡之须昌、寿张、皆宋分野。（今睢阳、谯郡、济阴、彭城、东平，鲁郡之西境，濮阳之东南境，临淮之西境，皆是。）齐地，虚、危之分野。得汉之淄川、东莱、琅琊、高密、胶东、泰山、城阳、千乘，清河以南，渤海之高乐、高城、重合、阳信，济南、平原，皆齐分野。（今北海、济南、淄川、东莱、东牟、高密，琅琊之北境，鲁郡之北境，济阳之东南，乐安、平原，景城之南境，博平之东境，皆是。）鲁地，奎、娄之分野。得汉之东海，南有泗水，至淮，得临淮之下相、睢陵、僮、取虑，皆鲁分野。（今鲁郡之东南境，东海，琅琊之南境，临淮之东境，皆是。）楚地，翼、轸之分野。得汉之南郡、江夏、零陵、桂阳、武陵、长沙、汉中、汝南郡，尽楚分野。（今汝阴、汝南之南境，淮阳之南境，汉中、洋川、安康、房陵、巴东、夷陵、襄阳、竟陵、富水，义阳之东境，安陆、齐安、汉阳、蕲春、弋阳、江夏、巴陵、长沙、衡阳、零陵、江华、桂阳、连山、邵阳，始安之北境，始兴、武陵、澧阳、黔中、宁夷、卢溪、卢阳、灵溪、潭阳、清江等郡皆是。）吴地，斗之分野。得汉之会稽、九江、丹阳、章郡、庐江、广陵、六安、临淮郡，尽吴分野。（今广陵、淮阴、临淮、永阳、历阳、庐江、同安、宣城、丹阳、晋陵、吴郡、吴兴、馀杭、新定、新安、会稽、馀姚、临海、缙云、永嘉、东阳、信安、鄱阳、浔阳、章郡、宜春、庐陵、南康、临川、建安、长乐、清源、漳浦、临汀，皆是。）越地，牵牛、婺女之分野。得汉之苍梧、郁林、合浦、交阯、九真、南海、日南，皆越分野。 （今潮阳、南海、义宁、海丰、恩平、南陵、招义、临贺、高要、浔江、感义、临江、扶南、晋康、临封、开阳、高凉，始安之南境，平乐、蒙山、正平、开江、连城、郁林、平琴、安城、贺水、常林、象郡、龙城、融水、朗宁、南潘、怀泽、宁仁、定川、新兴、普宁、陵水、南昌、宁越、宁浦、横山、修德、龙池、安南、九真、武峨、龙水、忻城、福禄、文阳、安乐、日南、承化、铜陵、永定、玉山、合浦、海康、苍梧、怀德、临潭、乐古、温水、汤泉等郡是。）其馀土境，非诸国分野之内也。
议曰：按左传周敬王、鲁哀公之时，吴为越所灭。其后六十九年至威烈王，始命韩、魏、赵为诸侯。后十七年安王之时，三国共灭晋而分其地。后五十六年显王之时，而越为楚所灭。又按：所列诸国分野，具於班固汉书及皇甫谧帝王代纪。下分区域，上配星躔，固合同时，不应前后。当吴之未亡，天下列国尚有数十。其时韩魏赵三卿又未为诸侯，晋国犹在，岂分其土地？自吴灭至分晋，凡八十六年，时既不同，若为分配？又按诸国地分，略考所在封疆，辨详隶属，甚为乖互，不审二子依据。汉书又云 今之苍梧、郁林、合浦、交阯、九真、南海、日南，皆越分野。夏少康庶子，封於会稽。后二十馀代，至句践，灭吴称伯。后六代而亡。后十代，至闽君摇，汉复立为越王 ，都东瓯，则今永嘉郡也。 是时，秦南海尉赵佗亦称王 ，五岭之南，皆佗所有也。又按越之本封，在於会稽，至句践强盛，有江淮之地，天子致胙，号称霸王，正当战国之时，凡得百四十二岁。后至秦汉，方有闽摇。虽虚引其历代兴亡，而地分星躔，皆不相涉。及赵佗奄有，时代全乖。未知取舍，何所准的，凡为著述，诚要审详。若也但编旧文，不加考覈，递相因袭，是误后学。衹恐本将诸国上配天文，既多舛谬，或无凭据。然已载前史，历代所传，今且依其本书，别其境土，盖备一家之学，示无阙也。其诸郡历代所属，则各具正於本篇。有览之者，当以见察。
凡郡之土宇，秦氏分制，罢侯置守，列为四十，其境可知。内史、（雍州之域，今京兆、华阴、冯翊、扶风、汧阳、新平及梁州之域上雒郡皆是。）北地、（雍州之域，今安定、彭原、安化、平凉、灵武、五原、宁朔等郡地。）陇西、（雍州之域，今天水、陇西、会宁、安乡、和政及梁州之域河池郡地皆是。）上郡、（雍州之域，今洛交、中部、延安、咸宁、上郡、银川、新秦、朔方等郡皆是。）九原、（雍州之域，今九原、安北皆是。）三川、（荆河州之域，今河南府、陕郡之河南地、弘农、临汝、荥阳、陈留及冀州之域河内、汲郡皆是。）砀郡、（荆河州之域，今睢阳、谯郡、济阴及兖州之域东平郡地是。）颍川、（荆河州之域，今颍川、淮阳、汝南等郡地是。）南阳、（荆河州之域，今南阳、淮安、汉东、武当及荆州之域义阳郡地。）邯郸、（冀州之域，今广平、邺郡，信都之西南境，钜鹿之南境。）上谷、（冀州之域，今上谷、范阳、文安、河閒、妫川、顺义、归化、归德，博陵之东境，饶阳之北境，及兖州之域景城之北境皆是。）钜鹿、（冀州之域，今常山，赵郡之东北境，博陵之西境，钜鹿之北境，饶阳之南境，兼兖州之域今清河、景城之南境是。）渔阳、（冀州之域，今渔阳、密云郡地皆是。）右北平、（冀州之域，今北平郡之西境。）辽西、（冀州之域，今柳城及北平之东境皆是。）辽东、（青州之域，今安东府是。）河东、（冀州之域，今河东、绛郡、陕郡之北境、平阳、大宁、文城等郡是。）上党、（冀州之域，今上党、高平、乐平、阳城等郡是。）太原、（冀州之域，今太原、西河、昌化、定襄、雁门之南境、楼烦等郡是。）代郡、（冀州之域，今安边、马邑之北境是。）雁门、（冀州之域，今雁门郡之北境，马邑之南境是。）云中、（冀州之域，今云中、单于府及雍州之域榆林郡是。）东郡、（兖州之域，今灵昌、濮阳、济阳、魏郡、博平及冀州之域汲郡之东南境。）齐郡、（兖州之域，今平原、乐安，及青州之域北海、济南、淄川、东莱、东牟郡是。）薛郡、（徐州之域，今鲁郡、东海郡是。）琅琊、（青州之域，今高密及徐州之域琅琊郡地，皆是。）泗水、（徐州之域，今彭城、临淮郡地。）汉中、（梁州之域，今汉中、洋川、安康、房陵郡地皆是。）巴郡、（梁州之域，今通川、潾山、南平、涪陵、南川、泸川、清化、始宁、咸安、符阳、巴川、南宾、南浦、阆中、南充、盛山、云安及安岳郡之东境皆是。）蜀郡、（梁州之域，今巴西、普安、梓潼、遂宁、益昌、蜀郡、德阳、濛阳、唐安、临邛、卢山郡地是。）九江、（扬州之域，今广陵、淮阴、锺离、寿春、永阳、历阳、庐江、同安、蕲春、弋阳、鄱阳、章郡、临川、庐陵、南康、宜春、浔阳是。）章郡、（扬州之域，今宣城、新安、新定，及丹阳郡西境，兼吴兴郡之西境，皆是。）会稽、（扬州之域，今晋陵、吴郡、馀杭、会稽、馀姚、东阳、信安、缙云、临海、永嘉，及丹阳郡之东境，兼吴兴郡之东境，皆是。）闽中、（扬州之域，今建安、长乐、清源、漳浦、临江郡地皆是。）南郡、（荆州之域，今江陵、清江、巴东、竟陵、富水、安陆、齐安、汉阳、江夏，及荆河之域襄阳郡地皆是。）长沙、（荆州之域，今长沙、巴陵、衡阳、零陵、江华、桂阳、连山、邵阳郡地皆是。）黔中、（荆州之域，今武陵、澧阳、黔中、宁夷、卢溪、卢阳、灵溪、潭阳郡地是。）南海、（南越之地，今南海、始兴、义宁、海丰、恩平、南陵、临贺、高要、感义、晋康、临封、开阳、高凉、连城、新兴、铜陵、怀德，及扬州之域今潮阳郡皆是。）桂林、（南越之地，今始安、平乐、蒙山、开江、苍梧、浔江、郁林、平琴、安城、贺水、常林、象郡、龙城、融水、朗宁、怀泽、宁仁、合浦、横山、修德、龙池、永定郡地皆是。）象郡。（南越之地，今招义、南潘、普宁、陵水、南昌、定川、宁越、安南、武峨、龙水、忻城、九真、福禄、文阳、日南、承化、玉山、合浦、安乐、海康、温水、汤泉郡皆是。）其馀郡府，自汉已后历代开拓四夷之地。（今陇右道武威、张掖、西平、宁塞、酒泉、晋昌、敦煌、伊吾、交河、北庭、安西、武都、临洮、怀道、合川，山南西道顺政，剑南道犍为、阳安、安岳之西境、仁寿、通义、和义、资阳、南溪、同昌、阴平、江油、交川、通化、临翼、江源、归诚、静川、蓬山、恭化、维川、云山、越巂、云南、洪源，黔中道涪川、播川、夜郎、义泉、溱溪，岭南道临潭、扶南、正平、乐古、珠崖、昌化、延德、琼山、万安郡地，皆是。）爰自汉代，至於有隋，或郡国参置，或年代短促，州部无恒，增省而众，离合不一，疆理难详。
大唐因循旧制，一为郡县，又分天下为十五部：京畿、（京兆、华阴、扶风、冯翊、新平、上洛、安康郡是。）都畿、（河南、陕郡、荥阳、临汝、河内等郡地是。）关内、（安定、彭原、汧阳、中部、洛交、朔方、安化、灵武、榆林、延安、上郡、咸宁、银川、九原、会宁、五原、新秦、宁朔、单于、安北等郡地是。）河南、（陈留、睢阳、灵昌、颍川、谯郡、濮阳、济阳、北海、淮阳、汝南、东平、淄川、济南、鲁郡、彭城、临淮、汝阴、济阴、琅琊、高密、东海、东莱、东牟郡是。）河东、（太原、上党、河东、绛郡、平阳、西河、弘农、高平、大宁、昌化、文城、阳城、定襄、乐平、雁门、楼烦、安边、云中、马邑郡。）河北、（范阳、魏郡、汲郡、邺郡、广平、清河、信都、平原、饶阳、河閒、景城、常山、博陵、赵郡、钜鹿、博平、文安、上谷、乐安、北平、密云、妫川、渔阳、柳城、归德、顺义、归化、安东郡。）陇右、（武威、天水、安西、北庭、交河、晋昌、西平、陇西、敦煌、酒泉、金城、安乡、同谷、和政、武都、临洮、怀道、宁塞、合川、张掖、伊吾郡。）山南东、（江陵、襄阳、南阳、淮安、武当、房陵、汉东、竟陵、富水、巴东、夷陵、云安、南宾、武陵、澧阳、南浦郡是。）山南西、（汉中、通川、巴川、清化、洋川、顺政、河池、益昌、咸安、盛山、始宁、南平、符阳、潾山等郡地。）剑南、（蜀郡、唐安、濛阳、德阳、通义、梓潼、巴西、普安、阆中、资阳、临邛、通化、交川、越巂、南溪、遂宁、仁寿、犍为、卢山、泸川、阳安、安岳、洪源、阴平、同昌、江油、临翼、归诚、江源、静川、恭化、维川、和义、云山、蓬山、云南郡。）淮南、（广陵、安陆、弋阳、义阳、庐江、蕲春、同安、永阳、锺离、寿春、齐安、淮阴、汉阳、历阳郡。）江南东、（丹阳、晋陵、吴郡、馀杭、会稽、馀姚、临海、缙云、永嘉、东阳、新定、新安、信安、长乐、清源、建安、临汀、漳浦、潮阳郡是。）江南西、（宣城、章郡、鄱阳、长沙、桂阳、南康、零陵、临川、庐陵、浔阳、江夏、江华、衡阳、宜春、巴陵、邵阳郡。）黔中、（黔中、卢溪、卢阳、清江、江陵、潭阳、龙标、南川、义泉、灵溪、宁夷、涪川、溱溪、播川、夜郎郡。）岭南。（南海、始安、安南、武峨、龙水、忻城、福禄、文阳、普宁、郎宁、始兴、义宁、临贺、连山、高要、晋康、平乐、新兴、南潘、陵水、高凉、延德、海康、临江、浔江、蒙山、开江、修德、龙池、临封、南陵、招义、日南、定川、怀德、安城、宁越、贺水、宁浦、横山、象郡、开阳、感义、平琴、郁林、合浦、安乐、温水、连城、玉山、南昌、宁仁、怀泽、龙城、铜陵、永定、恩平、融水、昌化、汤泉、珠崖、九真、承化、常林、正平、琼山、临潭、扶南、海康、苍梧、万安、乐古等郡。）
今辨禹贡九州并南越之地，历代郡国，析於其中。其有本非州之区域，则以邻接附入云尔。（雍州伊吾、交河、北庭、安西，梁州临翼、归诚、静川、恭化、维川、云山、蓬山。）


食货十
漕运（秦汉魏晋后魏隋大唐）
管子曰： 粟行三百里，则国无一年之积；粟行四百里，则国无二年之积；粟行五百里，则众有饥色。 孙武曰： 千里馈粮，士有饥色。食敌一锺，当吾二十锺。 是言粟不可推移，则籴之者无利，粜之处受害。（按：禹贡： 百里赋纳总，二百里纳铚，三百里纳秸服，四百里纳粟，五百里米。 则物重而粗者为近赋，物轻而精者为远赋。若数千百里漕运，其费百倍。）
秦欲攻匈奴，运粮，使天下飞刍輓粟，（运载刍藁，令疾至，故曰飞刍也。輓粟，谓引车船也。音晚。）起於黄、腄、（直瑞反，又音谁。）琅琊负海之郡，转输北河，（黄、腄二县，并在东莱。言自东莱及琅琊缘海诸郡，皆令转输至北河也。黄即今黄县，腄即今文登县，并今东牟郡县。琅琊，今高密琅琊郡地。北河今朔方之北河也。）率三十锺而致一石。（六斛四斗为锺。计其道路所费，凡用百九十二斛乃得一石。）
汉兴，高皇帝时，漕转山东之粟，以给中都官，岁不过数十万石。（谓京师之官府。）
孝文时，贾谊上疏曰： 天子都长安，而以淮南东道为奉地，鏹道数千，不轻致输，郡或乃越诸侯而远调均发徵，至无状也。古者天子之地方千里，中之而为都，输将繇使，其远者不在五百里而至。公侯地百里，中之而为都，输将繇使，远者不在五十里而至。输者不苦其繇，繇者不伤其费，故远方人安。及秦，不能分人寸地，欲自有之，输将起海上而来，一钱之赋，数十钱之费，不轻而致也。上之所得甚少，而人之苦甚多也。 帝不能用。
孝武建元中，通西南夷，作者数万人，千里负担馈粮，率十馀锺致一石。其后东灭朝鲜，置沧海郡，人徒之费，拟西南夷。又卫青击匈奴，取河南地，（今朔方之地。）复兴十馀万人筑卫朔方，转漕甚远，自山东咸被其劳。
元光中，大司农郑当时言於帝曰： 异时关东运粟漕水从渭中上，度六月而罢，而渭水道九百馀里，时有难处。引渭穿渠，起长安，傍南山下，至河三百馀里，径，易漕，度可三月罢，此损漕省卒。 天子以为然，发卒穿漕渠以漕运，大便利。
其后番系言，漕从山东西，岁百馀万石，更底柱之险，败亡甚多而亦颇费。穿渠引汾，溉皮氏、汾阴下，引河溉汾阴、蒲阪下，（皮氏，今绛郡龙门县。汾阴、蒲阪，今河东郡宝鼎、河东二县。）度可得五千顷。故尽河壖弃地，（壖，而缘反，谓缘河边地。）度可得穀二百万石以上。穀从渭上，与关中无异，而底柱之东，可无复漕。 天子又以为然，渠田数岁，河移徙，渠不到，田者不能偿种。久之，河东渠田废。（语在田制上篇。）
其后人有上书，欲通褒斜道（褒、斜，二水名。褒水东流南入沔，今汉中郡褒城县。斜水北流入渭，今武功县及扶风郡。）及漕，事下御史大夫张汤。汤闻其事，因言 抵蜀从故道，多阪回远，今穿褒斜道，少阪，近四百里。而褒水通沔，斜水通渭，皆可以行船漕。漕从南阳上沔入褒，褒绝水至斜，閒百馀里，以车转，从斜入渭。如此汉中之穀可致，山东从沔无限，便於底柱之漕。且褒、斜材木竹箭之饶，拟於巴蜀。 天子然之，拜汤子昂为汉中守，发数万人作褒斜道五百馀里。道果便近，而水多湍石，不可漕。
孝宣即位，百姓安土，岁数丰穰，穀石五钱，农人少利。时耿寿昌以善为算，能商功利，得幸於上。（商，度也。）五凤中，奏言： 故事，岁漕关东穀四百万斛以给京师，用卒六万人。宜籴三辅、弘农、河东、上党、太原等郡穀，（三辅，今京兆、扶风、冯翊郡地。弘农，今陕郡地。河东，今河东绛郡、平阳郡地。上党，今高平、上党、乐平、平阳、燕城。太原，今太原、西河郡地。）足供京师，可以省关东漕卒过半。 天子从其计。御史大夫萧望之奏言： 寿昌欲近籴漕关内之穀，筑仓理船，费直二万万馀，（万万，亿也。）有动众之功，恐生旱气，人被其灾。寿昌习於商功分铢之事，其深计远虑，诚未足任，宜且如故。 帝不听，漕事果便。
魏齐王正始二年，司马宣王使邓艾行陈、项以东至寿春。（自今淮阳郡以至於今寿春郡。）艾以为 田良水少，不足以尽地利，宜开河渠，可以大积军粮，又通运漕之道 。宣王从之，乃开广漕渠，东南有事，兴众泛舟而下，达於江淮。资食有储而无水害，艾所建也。（语在屯田篇。蜀相诸葛孔明出军至祁山，今扶风县，始以木牛运。其后又出斜谷，以流马运。按亮集，督军庞力、杜叡、满元、胡忠推意作一脚木牛，其法方腹曲头，一脚四足，头入领中，舌著於腹。载多而行少，宜住，可大用，不可小使。特行者数十里，群行者二十里。曲者为牛头，双者为牛脚，横者为牛领，转者为牛足，覆者为牛背，方者为牛腹，垂者为牛舌，曲者为牛肋，刻者为牛齿，立者为牛角，细者为牛鞅，摄者为牛秋〈革由〉。牛御双辕，人行六尺，牛行四步。载一岁粮，日行二十里，而人不大劳，牛不饮食。流马法曰： 尺寸之数，肋长三尺五寸，广三寸，厚二寸二分，左右同。前轴孔分墨去头四寸，径中二寸。前脚孔分墨去头四寸，径中二寸。前脚孔分墨去前轴孔四寸五分，长一寸五分，广一寸。前扛孔去前脚孔分墨二寸七分，孔长二寸，广一寸。后轴孔去前扛孔分墨一尺五寸，大小与前同。后扛孔去脚孔分墨二寸二分。后扛孔分墨四寸五分。前扛长一尺八寸，广二寸，厚一寸五分。后扛与等板方囊二枚，板厚八分，长二尺七寸，高一尺六寸五分，广一尺六寸。枚受米二斛三斗。从上扛孔去肋下七寸，前后同。上扛孔去下扛孔分墨一尺三寸。孔长一寸五分，广七分，八孔同。前后四脚，广二寸，厚一寸五分。形制如象，靬长四寸，径面四寸三分。孔径中三脚扛，长二尺一寸，广一寸五分，厚一寸四分，扛同。 ）
晋武帝泰始十年，凿陕南山，决河东注洛，以通运漕。（虽有此诏，竟未成功。）怀帝永嘉元年，修千金堨於许昌，以通运。（堨，乌割反，拥也。）成帝咸和六年，以海贼寇抄，运漕不继，发王公以下千馀丁，各运米六斛。穆帝时，频有大军，粮运不继，制王公以下十三户共借一人，助度支运。
后魏自徐扬内附之后，（徐州今彭城，扬州今寿州。）仍代经略江淮，於是转运中州，以实边镇，百姓疲於道路。有司请於水运之次，随便置仓，乃於小平、石门、白马津、漳涯、黑水、济州、陈郡、大梁凡八所，各立邸阁。每军国有须，应机漕引，自此费役微省。
时三门都将薛钦上言： 计京西水次汾华二州，恒农、河北、河东、正平、平阳等郡，年常绵绢及赀麻，皆折公物，雇车牛送京，道险人弊，费公损私。略计华州一车，官酬绢八疋三丈九尺，别有私人雇价布八十疋；河东一车，官酬绢五疋二丈，别有私人雇价布五十疋。自馀州郡，虽未练多少，推之远近，应不减此。今求车取雇绢三疋，市材造船，不劳采斫。计船一艘，举十三车，车取三疋，合有三十九疋。雇作手并匠及船上杂具食直，足以成船。计一船賸绢七十八疋，布七百八十疋。又租车一乘，官格二十斛成载，私人雇价，远者五斗、布一疋，近者一石、布一疋。准其私费，一车布远者八十疋，近者四十疋。造船一艘，计举七百石，准其雇价，应有千四百疋。今取布三百疋造船一艘，并船上覆理杂事，计一船有賸布千一百疋。又其造船之处，皆须锯材人功，并削船茹，依功多少，即给当州郡门兵，不假更召。汾州有租调之处，去汾不过百里，华州去河不满六十，并令计程，依旧酬价，车送船所。船之所运，唯达氵雷陂。其陆路从氵雷陂至仓门，调一车雇绢一疋，租一车布五疋，则於公私为便。
尚书度支郎中朱元旭计称： 今校薛钦之说，虽迹验未彰，而指况甚善。所云以船代车，是策之长者。若以门兵造舟，便为阙彼防城，无容全依。宜令取雇车之物，市材就作，及仓库所须，悉以营办。七月之始，十月初旬，令州郡纲典各受租调於所在，然后付之。十车之中，留车士四人佐其守护。粟帛上船之日，随运至京，将共监慎，如有耗损，同其陪徵。河中缺失，专归运司。输京之时，听其即纳，不得杂合，违失常体。必使量上数下，谨其受入，自馀一如其例。计底柱之难，号为天险，迅惊千里，未易其功。然既陈便利，无容辄抑。若效充其说，则附例酬庸；如其不验，徵填所损。今始开创，不可悬生减折，且依请营立。一年之后，须知赢费。岁遣御史，校其虚实，脱有乖越，别更量裁。
尚书崔休： 按钦所列，实允事宜；郎中之计，备尽公理。但舟楫所通，远近必至，苟利公私，不宜止在前件。昔人乃远通褒斜以利关中之漕，南达交广以增京洛之饶。况乃漳洹夷路，（洹音桓。）河济平流，而不均彼省烦，同兹巨益？请诸通水之处，皆宜率同此式。纵复五百、三百里，车运水次，校计利饶，犹为不少。其钦所列州郡，如请兴造，东路诸州，皆先通水运，今年租调，悉用舟楫。若船数有阙，且赁假充事，比之僦车，交成息耗。其先未通流，宜遣检行，闲月修葺，使理有可通，必无拥滞。如此则发召匪多，为益实广，一尔蹔劳，久安永逸。 诏从之，而未能尽行也。
孝文太和七年，薄骨律镇将刁雍上表曰： 奉诏高平、安定、统万（薄骨律镇，今灵武郡。高平，今平凉郡。安定即今郡。统万，今朔方郡也。）及臣所守四镇，出车五千乘，运屯穀五十万斛付沃野镇，以供军粮。臣镇去沃野八百里，道多深沙，轻车往来，犹以为难。设令载穀二十石，每至深沙，必致滞陷。又穀在河西，转至沃野，越渡大河计车五千乘，运十万斛，百馀日乃得一返，大废生人耕垦之业，车牛艰阻，难可全至，一岁不过二运，五十万斛乃经三年。臣闻郑、白之渠，远引淮海之粟，溯流数千，周年乃得一至，犹称国有储粮，人用安乐。求於〈山牵〉〈山屯〉山（在今平凉郡高平县，今笄头山，语讹亦曰汧屯山，即〈山牵〉〈山屯〉山。）河水之次，造船二百艘。二船为一舫，一船胜穀二千斛，一舫十人，计须千人。臣镇内之兵，率皆习水。一运二十万斛，方舟顺流，五日而至，自沃野牵上，十日还到，合六十日得一返。从三月至九月三返，运送六十万斛。计用人工，轻於车运十倍有馀，不费牛力，又不废田。 诏曰： 知欲造船运穀，一冬即成，大省人力，既不费牛，又不废田，甚善。非但一运，自可永以为式。
隋文帝开皇三年，以京师仓廪尚虚，议为水旱之备，诏於蒲、陕、虢、熊、伊、洛、郑、怀、邵、卫、汴、许、汝等水次十三州，（熊州，今福昌县。伊州，今陆浑县。邵州今绛郡垣县。馀并今郡。）置募运米丁；又於卫州置黎阳仓，洛州置河阳仓，陕州置常平仓，华州置广通仓，（卫、陕、华并今郡。）转相灌注。漕关东及汾、晋之粟，以给京师。又遣仓部侍郎韦瓒向蒲、陕以东募人能於洛阳运米四十石，经底柱之险，达於常平者，免其征戍。其后以渭水多沙，流有深浅，漕者苦之。
四年，诏宇文恺率水工凿渠，引渭水，自大兴城（即今西京城也。）东至潼关，三百馀里，名曰广通渠。转运通利，关内赖之。
炀帝大业元年，发河南诸郡男女百馀万，开通济渠，自西苑引穀、洛水达於河，又引河通於淮海，自是天下利於转输。四年，又发河北诸郡百馀万众，开永济渠，引沁水南达於河，北通涿郡。（今范阳郡。涿，竹角反。）自是丁男不供，始以妇人从役。五年，於西域之地，置西海、鄯善、且末等郡，（逐吐谷浑得其地，并在今酒泉、张掖、晋昌郡之北。今悉为北狄之地。鄯音善。且，子馀反。）谪天下罪人，配为戍卒，大开屯田，发四方诸郡运粮以给之。七年冬，大会涿郡。分江淮南兵配骁卫大将军来护儿，别以舟师济沧海，舳舻数百里，并载军粮，期与大兵会於平壤。（高丽所都。）
大唐咸亨三年，於岐州陈仓县东南开渠，引渭水入昇原渠，通船栰至京故城。（栰音伐。京故城，即长安城。汉惠帝所筑，在今大兴城之西北苑中。）
开元十八年，玄宗问朝集使利害之事，宣州刺史裴耀卿上便宜曰： 江南户口稍广，仓库所资，唯出租庸，更无征防。缘水陆遥远，转运艰辛，功力虽劳，仓储不益。窃见每州所送租及庸调等，本州正月二月上道，至扬州入斗门，即逢水浅，已有阻碍，须停留一月以上。三月四月以后，始渡淮入汴，多属汴河乾浅，又船运停留。至六月七月后，始至河口，即逢黄河水涨，不得入河。又须停一两月，待河水小，始得上河。入洛即漕路乾浅，船艘隘闹，般载停滞，备极艰辛。计从江南至东都，停滞日多，得行日少，粮食既皆不足，折欠因此而生。又江南百姓，不习河水，皆转雇河师水手，更为损费。伏见国家旧法，往代成规，择制便宜，以垂长久。河口元置武牢仓，江南船不入黄河，即於仓内便贮。巩县置洛口仓，从黄河不入漕洛，即於仓内安置。爰及河阳仓、柏崖仓、太原仓、永丰仓、渭南仓，节级取便，例皆如此。水通则随近运转，不通则且纳在仓，不滞远船，不忧欠耗，比於旷年长运，利便一倍有馀。今若且置武牢、洛口等仓，江南船至河口，即卻还本州，更得其船充运，并取所减脚钱，更运江淮变造义仓，每年剩得一二百万石。即数年之外，仓廪转加。其江淮义仓，多为下湿，不堪久贮，若无船运，三两年色变，即给贷费散，公私无益。 疏奏不省。
至二十一年，耀卿为京兆尹，京师雨水害稼，穀价踊贵。耀卿奏曰：
伏以陛下仁圣至深，忧勤庶务，小有饥乏，降诏哀矜，躬亲支计，救其危急。今既大驾东巡，百司扈从，诸州及三辅先有所贮，且随见在发重臣分道振给，计可支一二年。从东都广漕运，以实关辅，待稍充实，车驾西还，即事无不济。
臣以国家帝业本在京师，万国朝宗，百代不易之所。但为秦中地狭，收粟不多，傥遇水旱，便即匮乏。往者贞观、永徽之际，禄廪数少，每年转运，不过一二十万石，所用便足，以此车驾久得安居。今昇平日久，国用渐广，每年陕洛漕运，数倍於前，支犹不给。陛下数幸东都，以就贮积，为国大计，不惮劬劳，皆为忧人而行，岂是故欲来往。若能更广陕运支入京，仓廪常有二三年粮，即无忧水旱。今日天下输丁约有四百万人，每丁支出钱百文，充陕洛运脚，五十文充营窖等用，贮纳司农及河南府、陕州，以充其费。租米则各随远近，任自出脚送纳。
东都至陕，河路艰险，既用陆脚，无由广致。若能开通河漕，变陆为水，则所支有馀，动盈万计。且江南租船，所在候水，始敢进发。吴人不便河漕，由是所在停留，日月既淹，遂生隐盗。臣请於河口置一仓，纳江东租米，便放船回。从河口即分入河洛，官自雇船载运。河运者至三门之东，置一仓。既属水险，即於河岸傍山车运十数里；至三门之西，又置一仓。每运至仓，即般下贮纳。水通即运，水细便止。渐至太原仓，溯河入渭，更无停留，所省巨万。臣常任济、定、冀等三州刺史，询访故事，前汉都关内，年月稍久，及隋亦在京师，缘河皆有旧仓，所以国用常赡。若依此行用，利便实深。 上大悦，寻以耀卿为黄门侍郎、同中书门下平章事，敕郑州刺史及河南少尹萧炅，自江淮至京以来，检古仓节级贮纳。仍以耀卿为转运都使。於是始置河阴县及河阴仓，河清县置柏崖仓，三门东置集津仓，三门西置三门仓。开三门北山十八里，陆行以避湍险。自江淮西北溯鸿沟，悉纳河阴仓。自河阴候水调浮，漕送含嘉仓，又取晓习河水者，递送纳於太原仓，所谓北运也。自太原仓浮渭以实关中。凡三年，运七百万石，省脚三十万贯。耀卿罢相后，缘北运险涩，颇有欺隐，议者又言其不便，事又停废。
二十七年，河南采访使、汴州刺史齐澣以江淮漕运经淮水波涛有沈损，遂开广济渠下流，自泗州虹县至楚州淮阴县北十八里，合於淮，不逾时毕功。既而以水流浚急，行旅艰险，旋即停废，卻由旧河。
二十九年，陕州刺史李齐物避三门河路急峻，於其北凿石渠通运船，为漫流，河泥旋填淤塞，不可漕而止。
天宝二年，左常侍兼陕州刺史韦坚开漕河，自苑西引渭水，因古渠至华阴入渭，引永丰仓及三门仓米以给京师，名曰广运潭。以坚为天下转运使。（灞、浐二水会於漕渠，每夏大雨，辄皆填淤。大历之后，渐不通舟。）天宝中，每岁水陆运米二百五十万石入关。（旧於河南路运至陕郡太原仓，又运至永丰仓及京太仓。开元初，河南尹李杰始为陆运使，从含嘉仓至太原仓，置八递场，相去每长四十里。每岁冬初起，运八十万石，后至一百万石。每递用车八百乘，分为前后，交两月而毕。其后渐加，至天宝七载，满二百五十万石。每递用车千八百乘，自九月至正月毕。天宝九载九月，河南尹裴迥以递重恐伤牛，於是以递场为交场，两递简择近水处为宿场，分官押之，兼防其盗窃。大历后，水陆运每岁四十万石入关。）
盐铁（周汉后汉陈后魏后周隋大唐）
管子曰： 海王之国，（海王者，言以负海之利而王其业。王音于况反。）谨正盐筴。（正，税也。音征。）十口之家，十人食盐，百口之家，百人食盐。终月大男食盐五升少半，（少半，犹劣薄也。）大女食盐三升少半，吾子食盐二升少半，（吾子，谓小男小女也。）此其大历也。（历，数。）盐百升而釜，（盐十二两七铢一黍十分之一为升，当米六合四勺也。百升之盐，七十六斤十二两十九铢二累为釜，当米六斗四升。）今盐之重，升加分强，釜五十也；（分强，半强也。今使盐官税其盐之重，每一斗加半合为强而取之，则一釜之盐，得五十合而谓之强。）升加一强，釜百也；升加二强，釜二百也。锺二千，（十釜之盐，七百六十八斤为锺，当米六斛四斗是。）十锺二万，百锺二十万，千锺二百万。万乘之国，人数开口千万也。（举其大数而言之也。开口，谓大男大女之所食盐也。）禺筴之商，日二百万，（禺读为偶。偶，对也。商，计也。对其大男大女食盐者之口数而立筴，以计所税之盐，一日计二百万，合为二百锺。）十日二千万，一月六千万，万乘之国，正九百万也。（万乘之国，大男大女食盐者千万人，而税之，盐一日二百锺，十日二千锺，一月六千锺也。今又施其税数，以千万人如九百万人之数，则所税之盐一日百八十锺，十日千八百锺，一月五千四百锺。）月人三十钱之籍，为钱三千万。（又变其五千四百锺之盐而籍其钱，计一月每人人籍钱三十，凡千万人，为钱三万万矣。以此籍之数而比其常籍，则当一国而有三千万人矣。）今吾非籍之诸君吾子，而有二国之籍者六千万。（诸君，谓老男老女也。六十以上为老男，五十以上为老女也。既不籍於老男老女，又不籍於小男小女，乃能以千万人而当三千万人者，盖盐官之利耳。盐官之利既然，则铁官之利可知也。盐官之利当一国而三千万人，铁官之利当一国而三千万人焉，故能有二国之籍者六千万人耳。其常籍人之数，犹在此外。）使君施令曰：吾将籍於诸君吾子，则必嚣号，令天给之盐筴，则百倍归於上，人无以避此者，数也。今铁官之数曰：一女必有一针一刀，若其事立。（若犹然后。）耕者必有一耒一耜一銚，若其事立。（大锄谓之銚，羊昭反。）行服连（辇名，所以载作器，人挽者。）轺（羊昭反）輂（居玉反）者，（大车驾马。）必有一斤一锯一锥一凿，若其事立。不尔而成事者，天下无有。今针之重加一也，三十针一人之籍。（针之重，每十分加一分，为强而取之，则一女之籍得三十针也矣。）刀之重加六，五六三十，五刀一人之籍也。（刀之重，每十分加六分，以为强而取之，五六为三十也，则一女之籍得五刀。）耜铁之重加七，三耜铁一人之籍也。（耜铁之重，每十分加七分，以为强而取之，则一农之籍得三耜铁也。）其馀轻重皆准此而行，（其器弥重，其加弥多。）然则举臂胜（音升）事，无不服籍者。
桓公曰： 然则国无山海不王乎？
管子曰： 因人之山海，假之名有海之国，（虽无海而假名有海，则亦虽无山而假名有山。）售盐於吾国。（彼国有盐而籴於吾国为售耳。）釜十五吾受而官出之以百，（受，取也。假令彼盐平价釜当十钱者，吾又加五钱而取之，所以来之也。既得彼盐，则令吾国盐官又出而粜之，釜以百钱也。）我未与其本事也，（与，用也。本事，本盐也。）受人之事，以重相推，（以重相推，谓加五钱之类也。推犹度也。）此人用之数也。 （彼人所有而皆为我用也。）
又曰： 齐有渠展之盐，（渠展，齐地，泲水所流入海之处，可煮盐之所也，故曰渠展之盐。）请君伐菹薪，（草枯曰菹。采居反。）煮水为盐，（煮海水。）正（音征）而积之。十月始正，至於正月，成三万六千锺，下令曰：孟春既至，农事且起，大夫无得缮冢墓，理宫室，立台榭，筑墙垣。北海之众无得聚庸（庸，功也。）而煮盐。（北海之众，谓北海煮盐之人。本意禁人煮盐，下令讬以农事，虑有妨夺，先自大夫起，欲人不知其机，斯为权术。）此则坐长十倍，以令粜之。梁、赵、宋、卫、濮阳彼尽餽食之国，（本国自无盐，远餽而食。）无盐则肿，守圉之国，（圉与御同，古通用。）用盐独甚。 桓公乃使粜之，得成金万斤。
汉孝武中年，大兴征伐，财用匮竭，於是大农上盐铁丞孔仅、东郭咸阳言： 山海，天地之藏，皆宜属少府，陛下弗私，以属大农佐赋。愿募民自给费，因官器作煮盐，官与牢盆。（牢，价直也，今世人言雇手牢。牢盆，煮盐盆也。）浮食奇民欲擅管山海之货，（若人执仓库之管籥。）以致富羡，（羡，饶也。）役利细民。其沮事之议，（沮，才据反。）不可胜听。敢私铸铁器煮盐者，釱左趾，（釱音徒计反，足钳也。）没其器物。郡不出铁者置小铁官，（铸故铁。）使属在所县。 使仅、咸阳乘传，举行天下盐铁，（举，皆也。普天之下皆行之。）作官府，（主煮铸及出纳。）除故盐铁家富者为吏，吏益多贾人矣。
卜式为御史大夫，（元鼎六年。）见郡国多不便县官作铁器苦恶，（谓作铁器民患苦其不好。）价贵，或强令民买之，而船有算，商者少，物贵，乃因孔仅言船算事。上不说。
又董仲舒说上曰： 今盐铁之利二十倍於古，人必病之。
孝昭元始六年，令郡国举贤良文学之士，问以民所疾苦，教化之要。皆对曰： 愿罢盐铁酒榷均输官，无与天下争利，示以俭节，然后教化可兴。
御史大夫桑弘羊难（诘难议者之言。）以为： 此国家大业，所以制四夷、安边足用之本。往者豪强之家，得管山海之利，采石鼓铸煮盐，一家聚众或至千馀人。大抵尽放流之人，远去乡里，弃坟墓，依倚大家，相聚深山穷泽之中，成奸伪之业。家人有宝器，尚犹柙而藏之，况天地之山海乎？夫权利之处，必在山泽，非豪人不能通其利。异时盐铁未笼，布衣有朐邴，人君有吴王，专山泽之饶，薄赋其人，赡穷乏以成私威，积而逆节之心作。今纵人於权利，罢盐铁以资强暴，遂其贪心，众邪群聚，私门成党，则强御日以不制，而并兼之徒奸形成矣。盐铁之利，佐百姓之急，奉军旅之费，不可废也。
文学曰： 人庶藏於家，诸侯藏於国，天子藏於海内，是以王者不蓄，下藏於人，远浮利，务民之义。义礼立则人化上。若是，虽汤武生存於代，无所容其虑。工商之事，欧冶之任，何奸之能成？三桓专鲁，六卿分晋，不以盐冶。故权利深者不在山海，在朝廷；一家害百家，在萧墙，不在朐邴。
大夫曰： 山海有禁而人不倾，贵贱有平而人不疑，县官设衡立准而人得其所，虽使五尺童子適市，莫之能欺。今罢之，则豪人擅其用而专其利也。
文学曰： 山海者，财用之宝路也；铁器者，农夫之死士也。死士用则仇雠灭，田野辟而五穀熟；宝路开则百姓赡而人用给，人用给则富国，而教之以礼，礼行则道有让，而人怀敦朴以相接而莫相利也。夫秦、楚、燕、齐，士力不同，刚柔异气，巨小之用，倨勾之宜，党殊俗异，各有所便。县官笼而一之，则铁器失其宜而农人失其便，器用不便则农夫罢於野而草莱不辟，草莱不辟则人困乏也。
大夫曰： 昔商君理秦也，设百倍之利，收山泽之税，国富人彊，蓄积有馀，是以征伐敌国，攘地斥境，不赋百姓，军师以赡。故利用不竭而人不知，地尽西河而人不苦。今盐铁之利，所以佐百姓之急，奉军旅之费，务於积蓄，以备乏绝，所给甚众，有益於用，无害於人。
文学曰： 昔文帝之时，无盐铁之利而人富，当今有之而百姓困乏，未见利之所利而见其所害。且利非从天来，不由地出，所出於人閒，而为之百倍，此计之失者也。夫李梅实多者，来年为之衰，新穀熟，旧穀为之亏。自天地不能满盈，而况於人乎？故利於彼者，必耗於此，犹阴阳之不并曜，昼夜之代长短也。商鞅峭（七呌反）法长利，秦人不聊生，相与哭孝公，其后秦日以危。利蓄而怨积，地广而祸构，恶在利用不竭乎？
於是丞相奏曰：贤良文学不明县官事，猥以盐铁为不便，宜罢郡国榷酤，关内铁官。奏可。於是利复流下，庶人休息。
孝元时，尝罢盐铁官，三年而复之。
后汉章帝时，尚书张林上言： 盐，食之急者，虽贵，人不得不须，官可自鬻。
献帝建安初，关中百姓流入荆州者十馀万家。（荆州，今襄阳南。）及闻本土安宁，皆企愿思归，而无以自业。於是卫觊议以为： 盐者，国之大宝，自丧乱以来，放散，今宜如旧置使者监卖，以其直益市犁牛，百姓归者以供给之。劝耕积粟，以丰殖关中。远者闻之，必多竞还。 魏武於是遣谒者仆射监盐官，移司隶校尉居弘农，流人果还，关中丰实。
陈文帝天嘉二年，太子中庶子虞荔、御史中丞孔奂以国用不足，奏立煮海盐税，从之。
后魏宣武时，河东郡有盐池，旧立官司以收税利。先是罢之，而人有富彊者专擅其用，贫弱者不得资益。延兴末，复立监司，量其贵贱，节其赋入，公私兼利。孝明即位，复罢其禁，与百姓共之。自后豪贵之家复乘势占夺，近池之人又辄障悋。神龟初，太师、高阳王雍，太傅、清河王怿等奏，请依先朝，禁之为便，於是复置监官以监检焉。其后更罢更立，至於永熙。自迁邺后，於沧、瀛、幽、青四州之境，傍海煮盐。沧州置灶一千四百八十四，瀛州置灶四百五十二，幽州置灶百八十，青州置灶五百四十六，又於邯郸置灶四，计终岁合收盐二十万九千七百八斛四斗，军国所资，得以周赡矣。
后周文帝霸政之初，置掌盐之政令。一曰散盐，煮海以成之。二曰盬盐，引池以化之。三曰形盐，掘地以出之。四曰饴盐，於戎以取之。凡盬盐形盐每地为之禁，百姓取之皆税焉。
隋开皇三年，通盐池盐井，并与百姓共之。
大唐开元元年十一月，左拾遗刘彤论盐铁上表曰： 臣闻汉孝武之时，外讨戎夷，内兴宫室，殚费之甚，实倍当今。然而古费多而货有馀，今用少而财不足者，何也？岂非古取山泽而今取贫人哉！取山泽，则公利厚而人归於农；取贫人，则公利薄而人去其业。故先王作法也，山海有官，虞衡有职，轻重有术，禁发有时，一则专农，二则饶国。夫煮海为盐，采山铸钱，伐木为室，农馀之辈也。寒而无衣，饥而无食，佣赁自资者，穷苦之流也。若能收山海厚利，夺农馀之人，调敛重徭，免穷苦之子，所谓损有馀而益不足，帝王之道，可不谓然乎？臣愿陛下诏盐铁伐木等官收兴利，货於人，则不及数年，府有馀储矣。然后下宽大之令，蠲穷独之徭，可以惠群生，可以柔荒服。虽戎狄未服，尧汤水旱，无足虞也。 玄宗令宰臣议其可否，咸以盐铁之利，甚益国用，遂令将作大匠姜师度、户部侍郎强循俱摄御史中丞，与诸道按察使检责海内盐铁之课。
二十五年仓部格： 蒲州盐池，令州司监当租分与有力之家营种之，课收盐。每年上中下畦通融收一万石，仍差官人检校。若陂渠穿穴，所须功力，先以营种之家人丁充。若破坏过多量力不济者，听役随近人夫。
又屯田格： 幽州盐屯，每屯配丁五十人，一年收率满二千八百石以上，准营田第二等，二千四百石以上准第三等，二千石以上准第四等。大同横野军盐屯配兵五十人，每屯一年收率千五百石以上准第二等，千二百石以上准第三等，九百石以上准第四等。又成州长道县盐井一所，并节级有赏罚。蜀道陵、绵等十州盐井总九十所，每年课盐都当钱八千五十八贯。（陵州盐井一所，课都当钱二千六十一贯。绵州井四所，都当钱二百九十二贯。资州井六十八所，都当钱一千八十三贯。泸州井五所，都当钱一千八百五十贯。荣州井十二所，都当钱四百贯。梓州都当钱七百一十七贯。遂州四百一十五贯。阆州一千七百贯。普州二百七贯。果州二十六贯。）若闰月，共计加一月课，随月徵纳，任以钱银兼纳。其银两别常以二百价为估。其课依都数纳官，欠即均徵灶户。 （自兵兴，上元以后，天下出盐，各置盐司，节级权利，每岁所入九百馀万贯文。）


礼二十一沿革二十一嘉礼六
君臣服章制度
（袍附黄帝唐虞夏殷周秦后汉魏晋宋齐梁陈后周隋大唐）
上古穴处衣毛，未有制度，后代以麻易之。先知为上以制其衣，后知为下复制其裳，衣裳始备。
黄帝、尧、舜垂衣裳，盖取诸乾坤，故衣玄而裳黄。旁观翚翟草木之华，乃染五色，始为文章以表贵贱，而天下理。虞书曰： 予欲观古人之象，日、月、星辰、山、龙、华虫作缋，宗彝、藻、火、粉米、黼、黻絺绣。 备十二章。（玄衣绣裳，上六章在衣，下六章在裳。上画下绣。）
夏殷之代，相袭无变。
周官司服掌王之吉凶衣服。大裘以祀天，（大裘，羔裘，祀天示质也。以其祀天，故以大言之。）衮冕服享先王，（升日月於旌旗。服备九章：一曰龙，二曰山，三曰华虫，四曰火，五曰宗彝，皆画以为缋；六曰藻，七曰粉米，八曰黼，九曰黻，皆絺以为绣。则衮之衣五章，裳四章，凡九。）鷩冕服享先公，（鷩，画鷩翟，谓华虫也。其衣三章，裳四章，凡七。）毳冕服祀四望山川，（毳，画虎蜼，谓宗彝也。其衣三章，裳二章，凡五也。蜼音维癸反。）絺冕服祭社稷五祀，（絺，刺粉米无画，其衣一章，裳二章，凡三。）玄冕服祭群小祀。（其衣无文，裳刺黻而已。凡冕服，皆玄衣纁裳。）凡兵事韦弁服，（以韎韦为弁，又以为衣裳。春秋传曰，晋郤至衣 韎韦之跗注 是。）朝则皮弁服，（视外内朝之事。其服十五升，白布衣，积素以为裳。王受诸侯朝觐於庙，则衮冕。）凡甸，冠弁服。（甸，田猎也。冠弁，委貌。其服缁布衣，亦积素以为裳。）司裘仲秋献良裘，（良，善也。仲秋鸟兽毛毨，因其良时而用之。仲秋所献善裘者，为八月誓狝田所用，故献之。郑司农云： 良裘王所服。 ）季秋献功裘。（功裘，人功微粗，谓狐青麛裘之属也。）
公之服，自衮冕而下如王之服；侯伯之服，自鷩冕而下如公之服；子男之服，自毳冕而下如侯伯之服；孤之服，自絺冕而下如子男之服；卿大夫之服，自玄冕而下如孤之服；士之服，自皮弁而下如大夫之服。其斋服有玄端素端。（自公之衮冕，至卿大夫之玄冕，皆其朝聘天子及助祭之服。诸侯非二王后，其馀皆玄冕而祭於己。杂记曰： 大夫冕而祭於公，弁而祭於己；士弁而祭於公，冠而祭於己。 大夫爵弁自祭家庙，唯孤耳。其馀皆玄冠，与士同。玄冠自祭其庙者，其服朝服玄端。）
秦制，水德，服尚袀玄。（袀音均。）
后汉光武践祚，始修郊祀。天子冕服，从欧阳氏说。三公、九卿、特进侯、朝侯、侍祠侯，从夏侯氏说。祀天地明堂，皆冠旒冕，衣裳皆玄上纁下，一服而已。明帝永平中，议乘舆备文，日月十二章，刺绣文。（东观书曰： 永平二年正月，公卿议春南北郊，东平王苍议曰： 高皇帝始受命创业，制长冠以入宗庙。光武受命中兴，建明堂，立辟雍。陛下以圣明奉遵，以礼服龙衮，祭五帝。礼阙乐崩，久无祭天地冕服之制。接尊事神，絜斋盛服，敬之至也。日月星辰，山龙华藻，天王衮冕十有二旒，以则天数；旂有龙章日月，以备其文。  ）三公、诸侯用山龙九章，九卿以下用华虫七章，皆备五采，大佩，赤舄絇履，以承大祭。百官执事者，冠长冠，皆祗服。五岳、四渎、山川、宗庙、社稷诸沾秩祠，皆袀玄服，绛缘领袖为中衣，绛袴袜，示其赤心奉神也。其五郊迎气，衣帻葱袜各如方色云。百官不执事者，各服长冠袀玄以从。大射礼於辟雍，公卿诸侯大夫行礼者，冠委貌，衣玄端素裳。（郑玄曰： 端者取其正也。 郑众曰： 衣襦裳者为端。 ）执事者冠布弁，衣缁麻衣，皂领袖，下素裳。若冠通天冠，服衣深衣制，有袍，随五时色。（梁刘昭曰： 袍者，或曰周公抱成王宴居，故施袍。 孔子衣逢掖之衣。 逢掖其袖，合而逢大之，近今袍者也。今下至践更小史，皆通制袍，单衣，皂缘领袖中衣，为朝服云。 ）
魏氏多因汉法，其所损益之制，无闻。（按后汉志： 孝明皇帝永平二年，诏从欧阳、夏侯二家所说，制冕服。乘舆刺绣文，公卿以下织成文。 据晋志云： 魏明帝以公卿衮冕之饰，拟於至尊，多所减损，始制服刺绣，公卿织成。 未详孰是。）
晋因不改。大祭祀，衣皂上绛下，前三幅，后四幅，衣画而裳绣，日月星辰凡十二章。素带广四寸，朱里，以朱缘裨饰其侧。中衣以绛缘领袖。赤皮为韨，绛葱袜，赤舄。未加元服则皂纱袍，绛缘中衣，绛葱袜，黑舄。又朝服，通天冠，绛纱袍，皂缘中衣。拜陵则黑介帻，单衣。杂服有青赤黄白黑五色纱袍。其武弁，素服单衣。公卿助祭郊庙，王公山龙以下九章，卿华虫以下七章。其缁布冠，衣黑而裳素，中衣以皂缘领袖。葱褶之制，未详所起，近代车驾亲戎、中外戒严服之。无定色，冠黑帽，缀黑标，标以缯为之，长四寸，广一寸，腰有络带以代鞶革。中官紫标，外官绛标。又有纂严戎服而不缀标，行留文武悉同。
宋因之，制平天冕服，不易旧法。更名韨曰蔽膝。其未加元服、释奠先圣、视朝、拜陵等服，及杂色纱裙、武冠素服，并沿旧不改。王公助祭郊庙，章服降杀亦如之。其冠委貌者，衣黑而裳素，中衣以皂缘领袖。玄冠、韦弁、绛韦戎衣，复依汉法。葱褶因晋不易，腰有络带以代鞶革。中官紫标，外官绛标。又有纂严戎服，而不缀标，行留文武悉同。其畋猎巡幸，则唯从官戎服，带鞶革。文帝元嘉中，巡幸、蒐狩、救庙水火皆如之。
明帝泰始四年，诏曰： 车服之饰，象数是遵。故盛皇留范，列圣垂制。朕近改定，今修成六服，沿时变礼，所施之事，各有条叙，便可载之典章。朕以大冕纯玉缫，玄衣黄裳，祀天宗明堂。又以法冕，玄衣绛裳，祀太庙，元正大会朝诸侯。又以饰冕，紫衣红裳，小会宴飨，送诸侯，临轩会王公。又以绣冕，朱衣裳，征伐、讲武、校猎。又以纮冕，青衣裳，耕稼、飨国子。又以通天冠，朱纱袍，为听政之服。
泰始六年正月，有司奏： 被敕皇太子正冬朝贺，合著衮冕九章不？ 仪曹郎丘仲起议： 按周礼，公自衮冕以下。郑注： 衮冕以至卿大夫之玄冕，皆其朝聘天子之服也。 伏寻古之上公，尚得服之，皇太子以倅副之尊，率土瞻仰，愚谓宜式遵盛典，服衮九章以朝贺。 诏可。
齐因制平天冠服，不易旧法，郊庙临朝所服也。旧衮服用织成，建武中，明帝以织太重，乃采画为之，加金饰银薄，时亦谓为天衣。通天冠服，绛纱袍，皂缘中衣，乘舆临朝所服，臣下皆同。拜陵则黑介帻，服无定色。举哀临丧，白帢单衣，亦谓之素服。王公助祭，平冕服，山龙以下九章，卿七章，皆画皂绛缯为之。葱褶相因不改。
梁因制平天冠服，衣画而裳绣，十二章。素带朱里，以朱缘裨饰其侧。更名赤皮韨为韠。（或云韠之名，其来已久。）馀同旧法。又有通天冠服，绛纱袍，皂缘中衣，黑舄，是为朝服，元正贺毕，还储更衣，出所服也。其释奠先圣，则皂纱袍，绛缘中衣，绛葱袜，黑舄。拜陵则笺布单衣。又有白帢单衣，以代古之疑縗。
天监三年，何佟之议： 公卿以下祭服，里有中衣，即今中单也。后汉从夏侯氏说，祭服绛缘领袖为中衣，绛葱袜，示其赤心奉神也。今中衣绛缘，足有所明，无俟於葱。既非圣法，谓不可施。 遂依议除之。
七年，周舍议： 按礼： 有虞氏皇而祭，深衣而养老。 郑玄云，皇是画凤皇羽也。又按礼 如衮冕 ，则衮是衣。有虞氏言皇，皇亦是衣，非冕。今衮服宜画凤皇，以示差降。 又王僧崇云： 寻冕服无凤，应改为翟。又裳有圆花，於礼无碍，是画饰加葩花耳。（花音於美反。）藻米黼黻，并乖古制，今请改正，并去圆花。 帝曰： 古文日月星辰，此以一辰摄三物也。山龙华虫，又以一山摄三物也。藻火粉米，又以一藻摄三物也。是为九章。今衮服画龙，则宜画凤。孔安国云 华者，花也 ，则为花非疑。若一向画翟，差降之文，复将安寄？ 帝又曰： 礼： 王祀昊天，服大裘而冕。 大裘不存，其於质敬，恐未有尽。 五经博士陆玮等并云： 王祀昊天服大裘，明诸臣礼不得同。自魏以来，皆用衮服。今请依古，更制大裘。 诏可。玮等又按： 郑玄注司服云， 大裘，羔裘也 ，既无所出，未为可据。按六冕之服，皆玄上纁下。今宜以缯为之，其制式如裘，其裳以纁，皆无文绣。 诏可。又制黑帻单衣，宴会服之。
九年，司马筠等议云： 按玉藻： 诸侯玄冕以祭，裨冕以朝。 杂记又云： 大夫冕而祭於公，弁於祭而己。 今之尚书，上异公侯，下非卿士，止有朝衣，本无冕服。既从斋祭，不容同於在朝，宜依太常及博士诸斋官例，著皂衣，绛撚，中单，竹叶冠。
陈因之。永定元年，武帝即位，徐陵白： 乘舆御服，皆采梁制。 帝曰： 今天下初定，务从节俭。应用绣、织成者，并可采画。 至文帝天嘉初，悉改易之。其皇太子绛纱袍，皂缘白纱中衣，白带，大小会、祠庙，朔望、五日还朝，皆朝服，常还上宫则朱服。若释奠，玄朝服，绛缘中单，绛葱袜，玄舄。侍祀，衮衣九章，白纱绛缘中单，绛缯韠，赤舄，绛袜。皇太子旧有五时朝服，自梁天监之后则朱服。诸王朝服，朱衣，绛纱袍，皂缘中衣，素带，黑舄。若加馀官，则服其加官之服。开国公侯伯子男，并朝服，纱朱衣。若助祭郊庙，皆衮，玄上纁下，山龙以下九章，备五采，大佩，赤舄，絇履。馀文官朝服。武贲中郎将、羽林监，绛纱縠单衣。州刺史绛朝服。直阁将军、诸殿主帅，朱服，正直绛衫，从则裲裆衫。太子卫率、率更令丞，皂朝服。殿中将军、员外将军、州郡都尉司马、中书通事舍人、太子通事等，并朱服。玄衣，赤帻，葱褶，太子二傅骑吏所服。武冠，绛褠，殿前威仪、武贲威仪、散给使、閤将、鼓吹士帅副、太子卤簿戟吏所服。
后周设司服之官，掌皇帝十二服。祀昊天上帝，则苍衣；五方上帝，各随方色；朝日用青衣；祭皇地祇用黄衣；夕月用素衣；神州、社稷用玄衣；享先皇、加元服、纳后、朝诸侯则象衣：十二章。享诸先帝、食三老五更、耕籍等，自龙以下，九章。祀星辰、视朔、大射、飨群臣等，八章。群祀、临太学、入道法门、燕射、养庶老、適诸侯家，七章。其九章以下，衣重；衮、山、鷩，裳重黼黻：俱十有二等。通以升龙为领褾。巡兵即戎，则韎韦为衣裳。田猎则皮弁，白布衣而素裳也。
诸公之服九章，服之章数，随冕而降其一。其八章以下，衣重藻粉米，裳重黼黻，俱九等，皆以山为领褾。诸侯服八章，而下俱八等，皆以华虫为领褾。诸伯服七章，而下俱七等，以火为领褾。诸子服六章，俱六等，皆以宗彝为领褾。诸男服五章，皆以藻为领褾。三公之服有九，章有六，衣重藻与粉米，裳重黼黻。俱为九等，皆以宗彝为领褾。三孤之服有八，章有五，衣重藻与粉米，裳重黼黻，为八等。公卿服有七，章有四，衣重粉米，裳重黼黻，为七等。皆以粉米为领褾。大夫之服有六，章有三，衣重粉米，裳重黼黻，为六等。中大夫之服有五，章有三，衣重粉米，为五等。下大夫服有四，章有三，衣重粉米，为四等。士则祀弁、爵弁、玄冠服，皆玄衣；其裳，上士以玄，中士以黄，下士杂裳。（谓前玄后黄。）庶士玄冠服，其在官府史之属，服缁衣裳。
隋文帝即位，将改后周制度，乃下诏曰： 宣尼制法，损益可知。朕受天命，赤雀来仪，五德相生，并宜火色。其郊丘庙社，可依衮冕之仪，朝会衣裳，宜尽用赤。昔丹乌木运，姬有大白之旂；黄星土德，曹乘黑首之马。在祀与戎，其尚恒异。今之戎服，皆可尚黄，在外常所著者，通用杂色。祭祀之服，须合礼经，宜集通儒，更可详议。 太子庶子、摄太常少卿裴政奏： 后周制冕，并非典故。今采东齐之法。
乘舆衮冕，玄衣纁裳。衣，山、龙、华虫、火、宗彝五章；裳，藻、粉米、黼、黻四章。衣重宗彝，裳重黼黻，为十二等。衣褾领织成升龙，白纱内单，黼领，青褾、撚、裾。革带，玉钩〈角枼〉；大带，素带朱里，纰其外，上以朱，下以绿。韨随裳色，山龙火三章。辘轳玉具剑，火珠镖首。白玉双佩，玄组。双大绶，六采，玄黄赤白缥绿，纯玄质，长二丈四尺，五百首，广一尺；小双绶，长二尺六寸，色同大绶，而首半之，间施三玉环。朱袜，赤舄，舄加金饰。祀圆丘、方泽、感帝、明堂、五郊、雩、〈礻昔〉、封禅、朝日、夕月、宗庙、社稷、籍田、庙遣上将、征还饮至、元服、纳后、正月受朝及临轩拜王公，则服之。通天冠服，绛纱袍，深衣制，白纱内单，皂领、褾、撚、裾，绛纱蔽膝，白假带，方心曲领。其革带、剑、佩、绶、舄，与上同。黑介帻，白纱单衣，乌皮履，拜陵则服之。白纱帽，白练裙襦，乌皮履，视朝、听讼及宴见宾客，皆服之。白帢，白纱单衣，乌皮履，举哀则服之。
皇太子衮服，玄衣纁裳。衣，山、龙、华虫、火、宗彝五章；裳，藻、粉米、黼、黻四章。织成为之。白纱内单，黼领，青褾、撚、裾。革带，金钩〈角枼〉；大带，素带不朱里，亦纰以朱绿。韨随裳色，火、山二章。玉具剑，火珠镖首。瑜玉双佩，朱组。双大绶，四采，赤白缥绀，纯朱质，长丈八尺，三百二十首，广九寸；小双绶，长二尺六寸，色同大绶，而首半之，间施二玉环。朱袜，赤舄，以金饰。待从皇帝祭祀及谒庙、加元服、纳妃，则服之。远游冠服，绛纱袍，白纱内单，皂领、褾、撚、裾，白假带，方心曲领，绛纱蔽膝，袜，舄。其革带、剑、佩、绶，与上同。谒庙、还宫、元日朔日入朝、释奠，则服之。远游冠公服，绛纱单衣，革带，金钩〈角枼〉，假带，方心。纷长六尺四寸，广二寸四分，色同其绶。金缕鞶囊，袜，履。五日常朝，则服之。
衮冕服，九章，同皇太子。王、公、开国公初受册，执贽，入朝，祭祀，亲迎，则服之。三公助祭者亦服之。鷩冕服，七章。衣，华虫、火、宗彝三章；裳，藻、粉米、黼、黻四章。侯、伯初受册，执贽，入朝，祭祀、亲迎，则服之。毳冕服，五章。衣，宗彝、藻、粉米三章；裳，黼、黻二章。子、男初受册，执贽，入朝，祭祀，亲迎，则服之。絺冕服，三章。正三品以下，从五品以上，助祭则服之。自王公以下服章，皆绣为之。祭服冕，皆簪导、青纊充耳。玄衣纁裳，白纱内单，黼领，（絺冕以下，内单青领。）青褾、撚、裾。革带，钩〈角枼〉，大带，（王、三公及公侯伯子男，素带，不朱里，皆纰其外，上以朱，下以绿。正三品以下，从五品以上，素带，纰其垂，外以玄，内以黄。纽约皆用青组。）朱韨，（凡韨皆随裳色。衮、鷩、毳，火、山二章；絺，山一章。）剑，佩，绶，袜，赤舄。爵弁服，从九品以上，助祭则服之。其制服，玄衣纁裳无章，白绢内单，青领、褾、撚、裾，革带，大带，（练带纰其垂，内外以缁。纽约用青组。）爵韠，袜，赤履。白帢，白纱单衣，乌皮履，上下通服之。委貌冠，未冠则双童髻，空顶黑介帻，皆深衣，青领，乌皮履。国子太学四门生服之。朝服，（亦名具服。）绛纱单衣，白纱内单，皂领、袖，皂撚，革带，钩〈角枼〉，假带，曲领方心，绛纱蔽膝，袜，舄，绶，剑，佩。从五品以上，陪祭、朝飨、拜表，凡大事则服之。六品以下，从七品以上，去剑、佩、绶，馀并同。自馀公事，皆从公服。（亦名从省服。）绛纱单衣，革带，钩〈角枼〉，假带，方心，袜，履，纷，鞶囊。从五品以上服之。绛褠衣公服，（褠衣即单衣不垂胡者也。袖狭，形直如褠内。馀同从省也。）流外五品以下，九品以上服之。
左右卫、左右武卫、左右武候大将军、领左右大将军，并武弁，绛朝服，剑、佩、绶；侍从则平巾帻，紫衫，大口葱褶。左右卫、左右武卫、左右武候将军、领左右将军、左右监门卫将军、太子左右卫、左右宗卫、左右内等率、左右监门郎将及诸副率，并武弁，绛朝服，剑，佩，绶；侍从则平巾帻，紫衫，大口葱。直閤将军、直寝、直斋、太子直閤，武弁，绛朝服，剑，佩，绶；侍从则平巾帻，绛衫，大口葱褶。
大唐制，天子衣服，有大裘、衮冕、鷩冕、毳冕、绣冕、玄冕、通天冠、武弁、黑介帻、白纱帽、平巾帻、白帢，凡十二等。
贞观四年制，三品以上服紫，四品、五品以上服绯，六品、七品以上绿，八品、九品以上青。妇人从夫之色。仍通服黄。至五年七月敕，七品以上，服龟甲双巨十花绫，其色绿。九品以上，服丝布及杂小绫，其色青。
显庆元年，修礼官臣无忌、志宁、敬宗等言： 准武德初撰衣服令，乘舆祀天地，服大裘冕，无旒。臣勘前件令，是武德初撰，虽凭周礼，理极未安。谨按郊特牲云： 周之始郊，日以至。  被衮以象天，戴冕藻十有二旒，则天数也 。而此二礼，俱说周郊，衮与大裘，事乃有异。按月令： 孟冬，天子始裘。 明以御寒，理非当暑。若启蛰祈穀，冬至报天，行事服裘，义归通允。至於季夏迎气，龙见而雩，炎炽方盛，如何可服？谨寻历代，唯服衮章，与郊特牲义旨相协。周迁舆服志云： 汉明帝永平二年，诏采周官、礼记，始制祀天地服，唯天子备十二章。 沈约宋书志云： 魏晋郊天，亦皆服衮。 宋、魏、周、齐、隋礼令，祭服悉同。斯则百王通典，炎凉无妨，复与礼经，事无乖舛。今请宪章故实，郊祭天地，皆服衮冕，其大裘请停，仍改礼令。又检新礼，皇帝祭社稷绣冕，四旒，衣三章。祭日月服玄冕，三旒，衣无章。谨按令文，是四品五品之服，此三公亚献，皆服衮衣，孤卿助祭，服毳及鷩，斯乃乘舆章数，同於大夫，君少臣多，殊为不可。据周礼云： 祀昊天上帝则服大裘而冕，五帝亦如之。享先王则衮冕，享先公则鷩冕，祀四望山川则毳冕，祭社稷五祀则絺冕，诸小祀则玄冕。 又云： 公侯伯子男孤卿大夫之服，衮冕以下，皆如王之服。 所以三礼义宗，遂有二释。一云公卿大夫助祭之日，所著之服，降王一等。又云悉与王同。求其折衷，俱未通允。但名位不同，礼亦异数。天子以十二为节，义在法天，岂有四旒三章，翻为御服？若诸臣助祭，冕与王同，便是贵贱无分，君臣不别。如其降王一等，则王著玄冕之时，群臣次服爵弁，既屈天子，又贬公卿。周礼此文，久不施用。是故汉魏以降，相承旧事，皆服衮冕。今新礼亲祭日月，乃服五品之服，唯临事施行，极不稳便。请遵历代故实，诸祭并用衮冕。 制可之。
无忌等又奏曰： 皇帝为诸臣及五服亲举哀，依礼著素服。今令乃云白帢，礼令乖舛，须归一途。且白帢出自近代，事非稽古，虽著令文，不可行用。请改素服，以会礼文。 从之。
龙朔二年九月，孙茂道奏： 准旧令，八品九品著青。深青乱紫，非卑品所服。望请著碧，朝参之处，并依此服；非朝参处，听兼服黄。 从之。（前令九品以上，朝参及视事，听服黄。以洛阳县尉柳诞服黄夜行，为部人所殴，高宗闻之，以章服错乱，故此昭申明之，朝参行列一切不得著黄。）
武太后延载元年五月，内出绣袍，以赐文武三品以上官。（其袍文，仍各有炯诫。诸王则饰以盘龙及鹿，宰相饰以凤池，尚书饰以对雁，左右卫将军饰以对麒麟，左右武威卫饰以对武，左右鹰扬卫饰以对鹰，左右千牛卫饰以对牛，左右豹韬卫饰以对豹，左右玉钤卫饰以对鹘，左右监门卫饰以对狮子，左右金吾卫饰以对豸。又铭其襟背，各为八字回文，其词曰 忠正贞直，崇庆荣职 。 文昌翊政，勋彰庆陟 。 懿冲顺彰，义忠慎光 。 廉正躬奉，谦感忠勇 。）
神龙二年九月，敕停京六品以下著绯葱褶令，各依本品为定。
开元四年二月制，军将在阵，赏借绯紫，本是从戎；胯之服，一得之后，遂别造长袍，递相仿傚。又入蕃使，别敕借绯紫者，使回合停。自今以后，衙内宜专定殿中侍御史纠察。
十一年六月，敕诸卫大将军、中军中郎、郎将袍文：千牛卫瑞牛文，左右卫瑞马文，骁卫大虫文，武卫鹰文，威卫豹文，领军卫白泽文，金吾卫辟邪文，监门卫师子文。每正冬陈设，朝日著甲，会日著袍。
二十六年，肃宗为皇太子，受册，太常所撰仪注，有服绛纱袍之文。太子以为与皇帝所称同，上表辞不敢当，请有以易之。上令百官详议。尚书左丞相裴耀卿、太子太师萧嵩等奏曰： 谨按衣服令，皇太子具服，有远游冠，三梁，加金附蝉九首，施珠翠，黑介帻，发缨緌，犀簪导，绛纱袍，白纱中单，皂领、褾、撚，白裙襦，方心曲领，绛纱蔽膝，革带，剑，佩，绶等，谒庙还宫、元日冬至朔日入朝、释奠则服之。其绛纱袍，则是冠衣之内一物之数，与裙襦、剑、佩等无别。至於贵贱之差，尊卑之异，则冠为首饰，名制有殊，并珠旒及裳采章之数，多少有别，自外不可事事差异。亦有上下通服，名制是同，礼重则具服，礼轻则从省。今以至敬之情，有所不敢，衣服不可减省，谓须更变名。望所撰仪注，不以绛纱袍为称，但称为具服，则尊卑有差，谦光成德。 议奏上，手敕改为朱明服，下所司行用焉。
其三品以上服，准武德四年敕大科绫及罗，其色紫，饰用玉。五品以上，服小科绫及罗，其色朱，饰用金。六品以上，服丝布，杂小绫，交梭及双紃，其色黄。六品、七品饰银。八品、九品鍮石。流外庶人服、绫、絁、布，其色通用黄白，饰用铜铁。
贞元七年十一月，令常参官复衣绫袍，金玉带。至八年十月，赐文武常参官大绫袍。


礼九十一开元礼纂类二十六宾礼
蕃主来朝以束帛迎劳
前一日，守宫设次於候馆门之外道右，南向。其日，使者至，掌次者引就次。蕃主服其国服，所司引立於东阶下，西面。（凡蕃主进止皆所司先引，制使皆谒者前导。）使者朝服出次，立於门西，东面，从者执束帛立於使者之南。蕃主有司出门东，西面曰： 敢请事。 使者曰： 奉制劳某主。 （称其国名。）有司入告。蕃主迎於馆门外之东，西面再拜。使者与蕃主俱入。使者先升立於西阶上，执束帛者从升，立於使者之北，俱东面。蕃主升立於东阶上，西面。使者执币称： 有制。 蕃主将下拜，使者曰： 有后制，无下拜。 蕃主旋，北面再拜稽首。使者宣制讫，蕃主进受币，（采五疋为一束。其蕃主答劳使，各以土物，其多少相准，不得过劳币。劳於远郊，其礼同。蕃主还，遗赠於远郊亦如之。劳蕃使即无束帛也。）退复位，以币授左右，又再拜稽首。使者降出，立於馆门外之西，东面。蕃主送於馆门之外，西面，止使者。蕃主揖使者俱入，揖让升，蕃主先升东阶上，西面；使者升西阶上，东面。蕃主以土物傧使者，使者再拜受，蕃主再拜送物。使者降出，蕃主从出门外皆如初。蕃主再拜送，使者还，蕃主入。鸿胪迎引诣朝堂，依方北面立。所司奏闻，舍人承敕出称： 有敕。 蕃主再拜，宣劳讫，又再拜，所司引就馆如常仪。
遣使戒蕃主见日
前一日，守宫设次於馆门之外道右，南向。其日，使者至，掌次者引就次。蕃主服其国服降立於东阶下，西面，蕃国诸官立於蕃主之后，西面北上。使者服朝服出次，立於门西，东面。蕃主有司出门东，西面曰： 敢请事。 使者曰： 奉制戒某主见日。 有司入告。蕃主迎於馆门外之东，西面再拜。使者与蕃主俱入。使者升自西阶，东面；蕃主升自东阶，西面。使者称： 有制。 蕃主再拜。宣制曰： 某日某主见。 蕃主又再拜，稽首。使者降出，蕃主送於馆门之外，西面再拜。使者还，蕃主入。
蕃主奉见（奉辞礼同）
前一日，尚舍奉御整设御幄於太极殿北壁，南向。守宫设次，太乐令展宫悬，设举麾位於上下，鼓吹令设十二案，乘黄令陈车辂，尚辇奉御陈舆辇，尚舍奉御铺蕃主床座於御座西南东向，并如常仪。
其日，典仪设蕃主版位於悬南道西，北面。又设蕃国诸官之位於蕃主位后，各依其班重行北面，以西为上。设典仪位於悬之东北，赞者二人在南，差退，俱西面。诸卫各勒所部，列黄麾仗屯门及陈於殿庭。太乐令帅工人入就位，协律郎入就举麾位。所司迎引蕃主至承天门外，通事舍人引就次。本司入奏，鈒戟近仗入陈如常。典仪帅赞者先入就位。侍中版奏： 请中严。 诸侍卫之官各服其器服，符宝郎奉宝，俱诣閤奉迎。蕃主服其国服出次，通事舍人引立於閤外西厢，东面；（若更有诸蕃，以国大小为序。）蕃国诸官各服其服，立於蕃主之后，俱东面北上。
侍中版奏： 外办。 皇帝服通天冠，绛纱袍，乘舆以出，曲直华盖警跸侍卫如常仪。皇帝将出，仗动，太乐令令撞黄锺之钟，右五钟皆应，协律郎举麾，鼓柷，奏太和之乐以姑洗之均。皇帝出自西房，即御座南向坐，符宝郎奉宝置於御座，侍卫如常，偃麾，戛敔，乐止。通事舍人引蕃主入门，舒和之乐作，至位乐止。典仪曰： 再拜。 赞者承传，蕃主再拜稽首。侍中承制降诣蕃主西北，东面称： 有制。 蕃主再拜稽首，宣制讫，蕃主又再拜稽首。侍中回奏，又承制降劳，敕命升坐，蕃主再拜稽首。舍人引蕃主，乐作，蕃主至阶，乐止。舍人接引升，至座后，蕃主就座，俯伏，坐。侍中承制劳问，蕃主俯伏，避席将下拜，侍中承制曰： 无下拜。 蕃主复位，拜对如常。侍中回奏，又承制劳还馆。舍人引蕃主降自西阶，典谒者承引，乐作，复悬南位，乐止。蕃主再拜稽首讫，舍人引蕃主，乐作，蕃主出门，乐止。
初蕃主升坐，舍人引蕃国诸官以次入就位。立定，典仪曰： 再拜。 赞者承传，蕃国诸官俱再拜稽首。舍人承敕，降自西阶，诣蕃国诸官西北，东面称： 敕旨。 蕃国诸官俱再拜稽首，宣敕讫，蕃国诸官俱再拜稽首，对讫，又再拜稽首。舍人回奏，又承敕降劳还馆，蕃国诸官俱再拜稽首。於蕃主出，舍人引蕃国诸官以次出。
讫，侍中前跪，奏称： 侍中臣某言，礼毕。 俯伏，兴，还侍位。皇帝兴，太乐令令撞蕤宾之钟，左五钟皆应，鼓柷，奏太和之乐；皇帝降座，乘舆入自东房，侍卫警跸如常仪，侍臣从至閤，乐止。
受蕃国使表及币（其劳及戒见日如上仪）
前一日，尚舍奉御整设御幄於所御之殿北壁，南向。守宫设使者次，太乐令展宫悬，举麾位於上下，并如常仪。
其日，典仪设使者位於悬南，重行北面，以西为上。庭实位於客前。设典仪位於悬之东北，赞者二人在南，差退，俱西面。诸卫勒所部列黄麾半仗屯门及入陈於殿庭。太乐令帅工人入就位如上仪。符宝郎奉宝俱诣閤奉迎。使者服其国服，奉书出次，通事舍人引立於閤外西厢，东面；从者执币及庭实立於后，俱东面北上。
侍中版奏： 外办。 皇帝服通天冠，乘舆以出，典直华盖警跸侍卫如常仪。皇帝将出，仗动，太乐令令撞黄锺之钟如上仪，符宝郎置宝於御座，侍卫如常仪，乐止。中书侍郎一人令史二人持案先俟於西阶下，东面北上。舍人引使者及庭实入就悬南位。使者初入门，舒和之乐作，立定乐止。（大蕃大使为设乐，次蕃大使及大蕃中使以下皆不设乐悬及黄麾仗。）中书侍郎帅持案者进诣使者前，东面。侍郎受书置於案，回诣西阶。侍郎取书升奏，侍案者退。初侍郎奏书，有司各帅其属受币马於庭。典仪曰： 再拜。 赞者承传，使者以下皆再拜。舍人前承制，降诣使者前，问蕃国主，使者再拜，对讫，又再拜。舍人回奏，又承敕问其臣下，使者再拜对。又劳使者以下，对拜及舍人回奏并如常仪。舍人承制敕劳还馆，使者以下皆再拜。舍人引使者以下出，乐作止如常仪。
侍中前跪，奏称： 侍中臣某言，礼毕。 俯伏，兴，还侍位。皇帝兴，太乐令令撞蕤宾之钟如上仪，侍臣从至閤，乐止。
皇帝宴蕃国主
前一日，尚舍奉御整设御幄於御殿之北壁，南向。尚食奉御、太官令命各具馔，守宫设次，太乐令设登歌位於殿上，展宫悬於殿庭，设举麾位於上下，鼓吹令设十二案，乘黄令陈车辂，尚辇奉御陈舆辇，并如常仪。
其日，尚舍奉御铺蕃主床座於御座西南，蕃国诸官应升殿者座於蕃主之后，设不升殿者坐席於西廊下，俱东面北上。尚食奉御设御酒樽，太官令设蕃主以下酒樽，并如常仪。典仪设蕃主版位於悬南。又设蕃国诸官之位於蕃主之后，俱重行，北面西上。设典仪位於悬之东北如常仪。诸卫各勒所部列黄麾仗屯门及陈於殿庭。太乐令帅工人二舞入就位，协律郎入就举麾位。所司迎引蕃主至承天门外，通事舍人引之次。（凡蕃客出入升降，皆掌客监引。）所司入奏，鈒戟近仗入陈如常。典仪帅赞者先入就位。侍中版奏： 请中严。 诸侍卫之官各服其器服，符宝郎奉宝，俱诣閤奉迎。蕃主服其国服出次，通事舍人引立於閤外西厢，东面，蕃国诸官各服其国服，立於蕃主之后，俱东面北上。
侍中版奏： 外办。 皇帝服通天冠，绛纱袍，乘舆以出，曲直华盖警跸侍卫并如常仪。皇帝将出，仗动，太乐令令撞黄钟如上仪。典仪一人升立於东阶上，赞者二人立於阶下，俱西面。通事舍人引蕃主入，蕃国诸官从入。蕃主入门，舒和之乐作，蕃主至位，乐止。其有献物则从之入，陈於蕃主之前，以西为上。立定，典仪曰： 再拜。 赞者承传，蕃主及蕃国诸官皆再拜。侍中承旨降，敕蕃主升座，蕃主再拜。蕃主奉贽（其贽随其国所有，一以轻者为之。）曰： 某国蕃臣某，敢献壤奠。 侍中升奏。又侍中承旨曰： 朕其受之。 侍中降於蕃主东北，西面称： 有制。 蕃主再拜。宣制讫，蕃主又再拜讫，以贽授侍中。侍中以贽授所司，又所司受其馀币俱以东。
舍人承旨降，敕蕃国诸官等坐，蕃国诸官俱再拜。通事舍人引蕃主，又通事舍人引蕃国诸官应升殿者诣西阶。蕃主初行乐作，至阶乐止。通事舍人各引升立於座后。初蕃国诸官诣西阶，其不升殿者通事舍人分引立於廊下席后。立定，殿上典仪唱： 就座。 阶下赞者承传，蕃主以下皆就座，俯伏，坐。太乐令引歌者及琴瑟至阶，脱履於下，升就位坐。笙管者就阶閒北面立。
尚食奉御进酒，至阶，殿上典仪唱： 酒至，兴。 阶下赞者承传，蕃主以下皆俯伏，兴，立座后。殿中监到阶省酒，尚食奉御奉酒进，皇帝举酒，良酝令又行酒殿上。典仪唱： 再拜。 阶下赞者承传，蕃主以下皆再拜讫，搢笏，受觯殿上。典仪唱： 就座。 阶下赞者承传，蕃主以下皆就座，俯伏，坐饮。皇帝初举酒，登歌作昭和三终。尚食奉御进受虚觯，奠於坫。登歌讫，降复位。
觞行三周，尚食奉御进食。食升阶，殿上典仪唱： 食至，兴。 阶下赞者承传，蕃主以下皆执笏，俯伏，兴，立座后。殿中监到阶省案，尚食奉御品尝食讫，以次进置御前。太官令又行蕃主以下食案。设讫，殿上典仪唱： 就座。 阶下赞者承传，蕃主以下皆就座，俯伏，坐。皇帝乃饭，休和之乐作，蕃主以下皆饭，御食毕，乐止。蕃主以下食讫，尚食太官俱彻案。
又行酒，遂设庶羞，二舞以次入作。若赐酒，舍人前承旨，诣受赐者前，蒙赐者执笏，俯伏，起，立座后。舍人称 赐酒 ，蒙赐者再拜。酒至，蒙赐者搢笏，受觯，就席，俯伏，坐饮，卒觯，俯伏，起，立授虚觯，又再拜，就席，俯伏，坐。
会毕，通事舍人赞蕃主以下兴，蕃主以下皆俯伏，兴，立座后。通事舍人引降，乐作，复悬南位。立定，典仪曰： 再拜。 赞者承传，蕃主以下皆再拜。若有筐篚，舍人前承旨，降宣敕，蕃主以下皆再拜。太府帅其属以衣物以次授之讫，蕃主以下又再拜。通事舍人引出，乐作，至门乐止。
侍中前跪奏称： 侍中臣某言，礼毕。 俯伏，兴，还侍位。皇帝兴，太乐令令撞蕤宾之钟如常仪。
皇帝宴蕃国使
前一日，尚舍奉御设御幄於所御之殿北壁，南向。太官令具馔，守宫设使者次，太乐令展宫悬於殿庭，设举麾位於上下并如常仪。（若大蕃中使及中蕃大使以下，则不设乐及黄麾仗。）
其日，尚舍奉御铺使者床座於御座西南，设不升殿者坐席於西廊下，俱东面北上。典仪设使者位於悬南，重行，北面东上。设典仪赞者位於悬之东北如常仪。诸卫各勒所部列黄麾半仗，皆与上仪同。蕃使以下服其国服出次，通事舍人引立於閤外西厢，东面，从者立於使者之后，重行，东面北上。
侍中版奏： 外办。 皇帝服通天冠，绛纱袍，与上仪同。典仪一人升立东阶上，赞者二人立於阶下，俱西面。典仪引使者以下入就悬南位，使者初入门，舒和之乐作，至位乐止。立定，典仪曰： 再拜。 赞者承传，使者以下皆再拜。舍人前承旨，降敕使者升座，使者以下皆再拜。通事舍人引应升殿者诣西阶，乐作止如常。通事舍人引升，立於座后；其不升殿者，分引诣廊下席后。上下立定，殿上典仪唱： 就座。 阶下赞者承传，上下诸客皆就座，俯伏，坐。
酒至阶，殿上典仪唱： 酒至，兴。 阶下赞者承传，上下诸客皆俯伏，兴，立座后。太官行酒殿上，典仪唱： 再拜。 阶下赞者承传，上下诸客皆再拜，搢笏，受觯。殿上典仪唱： 就座。 阶下赞者承传，蕃使以下诸客皆就座，俯伏，坐饮。觞行三周，食升阶，殿上典仪唱： 食至，兴。 阶下赞者承传，上下诸客皆执笏，俯伏，兴，立座后。太官令行诸客案。设食讫，殿上典仪唱： 就座。 阶下赞者承传，上下诸客皆就座，俯伏，坐。上下诸客皆饭。诸客食讫，太官令俱彻案。又行酒，遂设庶羞，二舞以次入作。若赐酒，舍人前承旨，诣受赐者前，蒙赐者执笏，俯伏，起，立座后。舍人称 赐酒 ，蒙赐者再拜。馀与宴蕃国主礼同，皆仿上仪。


州郡三
古雍州上（今置郡府二十四县百三十一）
京兆（雍）二十三县（万年长安鄠蓝田咸阳醴泉三原云阳泾阳栎阳高陵渭阳昭应金城富平武功宜寿好畤美原同官奉天华原奉先）
华阴（华）三县（郑华阴下邽）
冯翊（同）七县（冯翊朝邑白水澄城韩城郃阳河西）
扶风（岐）九县（雍扶风郿岐山陈仓麟游岐阳虢普润）
汧阳（陇）五县（汧源汧阳吴山华亭南田）
新平（邠）四县（新平三水永寿宜禄）
安定（泾）五县（安定阴盘临泾良原灵台）
彭原（宁）六县（定安罗川彭原襄乐定平丰义）
安化（庆）十县（安化乐蟠合水马岭方渠同川洛源延庆华池怀安）
平凉（原）五县（平高平凉萧关百泉他楼）
灵武（灵）六县（回乐灵武怀远温池安静鸣沙）
五原（盐）二县（五原白池）
宁朔（宥）三县（延恩归仁怀德）
洛交（鄜）五县（洛交洛川三川直罗甘泉）
中部（坊）三县（中部鄜城宜君）
延安（延）九县（肤施延安延川延水延昌敷政临真金明丰林）
咸宁（丹）五县（义川云岩门山汾川咸宁）
上郡（绥）五县（龙泉城平绥德延福大斌）
银川（银）四县（榆林抚宁真乡开光）
新秦（麟）三县（新秦连谷银城）
朔方（夏）四县（朔方宁朔长泽德静）
九原（丰）三县（九原永丰丰安）
榆林（胜）二县（榆林河滨）
安北府
古雍州
禹贡曰： 黑水、西河惟雍州。（西据黑水，东距西河，即龙门之河也，在冀州西，故曰西河。黑水出今张掖郡鸡山，南流至今敦煌郡，经三危山，过今南溪郡而入南海。）弱水既西，（弱水，今张掖郡张掖县界，理使西流，至合黎。合黎亦张掖郡界中。）泾属渭汭，（泾水出今平凉郡平高县。渭水出今陇西郡渭源县。属，连也。水北曰汭。言理泾入於渭，经秦川而入河也。在今新平郡宜禄县。水经云： 汭水经宜禄，一名宜禄川水。 ）漆、沮既从，沣水攸同。（漆、沮之水，今京兆府华原、富平界，亦曰洛水。沣水出今长安县之南山。言漆、沮既从入渭，沣水亦来同也。）荆、岐既旅，（荆山在今富平县。岐山在今扶风郡岐山县。荆山在岐东。言二山理毕，可旅祭。）终南、惇物，至于鸟鼠。（终南、惇物二山，皆在今长安及武功二县。鸟鼠山在今陇西郡首阳山西南。言自终南西出至於鸟鼠。）原隰厎绩，至于潴野。（高平曰原，下湿曰隰。潴野，地名。言皆致功也。今武威郡姑臧县即潴野泽。）三危既宅，三苗丕叙。（三危，山名。言可居也。三苗本有苗氏之族，今长沙、衡阳閒是，徙居於此，分而为三，故言三苗，皆大得其次叙也。三危山在今敦煌郡县界。）厥土黄壤。浮于积石，至于龙门西河，（积石山在今西平郡龙支县，龙门山在今绛郡龙门界，皆河水所经。）会于渭汭。 （逆流曰会。自渭北涯逆水西上。）舜置十二牧，雍其一也，以其四山之地，故曰雍州。（亦谓西北之位，阳所不及，阴所雍闭。）周礼职方： 正西曰雍州。其山曰岳，（即吴岳，在今汧阳郡吴山县。）薮曰弦蒲，（在汧阳郡汧阳县。）川曰泾汭，（汭在豳地。诗大雅公刘之篇曰 汭鞠之即 。）曰渭、洛。（洛即漆、沮。）其利玉石。人三男二女。畜宜马牛，穀宜黍稷。 兼得禹贡梁州之地矣。周自武王克殷，都於酆、镐，则雍州为王畿。（酆邑在沣水，镐京在沣水之东，并在今长安县界。）及平王东迁雒邑，以岐、酆之地赐秦襄公，乃为秦地矣。至孝公作为咸阳，筑冀阙，徙都之，故谓之秦川，亦曰关中地。（关中记云： 东自函关、弘农郡灵宝县界，西至陇关今汧阳郡汧源县界，二关之间，谓之关中，东西千馀里。 ）其在天文，东井、舆鬼则秦之分野，（汉之京兆、扶风、冯翊、北地、上郡、安定、天水、陇西、金城、武威、张掖、酒泉、敦煌，皆其分地，今京兆、扶风、冯翊、华阴之西境、汧阳、新平、安定、彭原、安化、灵武、五原、宁朔、洛交、中部、延安、咸宁、上郡、银川、新秦、朔方、天水、陇西、金城、会宁、安乡、和政、宁塞、西平、武威、张掖、酒泉、晋昌、敦煌等郡。）兼得魏、赵之交。（汉之高陵以东，今冯翊之南境、华阴之东境也，宜属魏。汉之云中、五原之境，今榆林、九原、安北，属赵。）始皇置四十郡，此为内史、（今京兆、华阴、冯翊、扶风、汧阳、新平等郡是。）上郡、（今洛交、中部、延安、咸宁、上郡、银川、新秦、朔方等郡地。）北地、（今安定、彭原、安化、平凉、灵武、五原、宁朔等郡地。）九原、（今九原、安北地是。）陇西（今天水、陇西、金城、会宁、安乡等郡地是。）及云中之西南境。（今榆林郡。）其馀郡县，自汉以后历代开置。其伊吾以西，并雍州之封域外羌胡地也。（临洮、武威、张掖、西平、宁塞、酒泉、晋昌、敦煌，古雍州域内地，而非秦所置郡之境也。伊吾、交河、北庭、安西，则雍州域外。）秦灭，项籍分秦地为三国，曰雍、（以章邯为王，都废丘，今京兆府金城县。）塞、（以司马欣为王，都栎阳，即今县。）翟，（以董翳为王，都高奴，今延安郡金明县。）谓之三秦。汉武帝置十三州，以其地西偏为凉州，（领郡十，今上郡以北朔方、九原、榆林、新秦、银川之地属并州。）盖以地处西方，常寒凉也。又置司隶。（领三辅，为京兆、左冯翊、右扶风。）后汉司隶、凉州并如前代。（州理於陇，今天水郡陇城县。）魏分河西为凉州，分陇右为秦州，三辅仍旧属司隶。（改京兆尹为大，冯翊、扶风各除左右。）晋置雍州、（领郡国七，理京兆。）凉州、（领郡国八，理武威，今郡。）秦州。（领郡六，理上邽，今天水郡。）愍帝之后，刘聪、石勒、苻坚、姚苌相继据之。及姚泓为宋武帝所灭，后属赫连勃勃，其州县之名不可得而纪也。后魏以其地置北秦、雍、南秦三州，（雍州理京兆，即长安也；秦州理天水，今郡上邽县；南秦州理洛谷城，今天水郡伏羌县。）颇得古雍州之地。迨西魏以后及於周氏，分裂制置，其名甚多，不可悉数。隋氏置司隶刺史，分部巡察，而不详所统。（馀州皆然。）大唐分置十五部，此为京畿、（京兆府，华阴、冯翊、扶风、新平等郡。）关内道、（安定、彭原、汧阳、中部、洛交、安化、灵武、榆林、延安、上郡、咸宁、银川、平原、九原、会宁、五原、新秦、朔方、安北等郡。）陇右道。（武威、天水、安西、北庭、交河、晋昌、西平、陇西、敦煌、酒泉、金城、安乡、宁塞、临洮、和政、张掖、伊吾等郡。）
○京兆府
（东至华阴郡百八十里。南至洋川郡六百二十里。西至扶风郡三百十七里。北至中部郡三百十二里。东南到上洛郡三百里。西南到洋川郡六百里。西北到新平郡三百十里。东北到冯翊郡三百七十里。去东京八百三十里。府东西三百二十里。户三十三万四千六百七十，口九十二万三十一。）
今之雍州，（理长安、万年二县。）周之旧都，平王东迁而属秦，始皇以为内史地。汉高祖初属塞国，后更为渭南郡，寻罢，复为内史，武帝分为右内史，（秦於右北分泾水，置郑渠，灌田四万馀顷。汉置白渠，灌四千五百馀顷。）后更分京兆尹。（领县十二。）后汉因之。（领县十。）魏改尹为守，后改为秦国，后复为京兆国。晋为京兆郡，兼置雍州，（领郡国七，理於此。）后魏亦然。后周复为京兆尹。隋初置雍州，炀帝改为京兆郡。大唐初复为雍州，开元元年改为京兆府。凡周、秦、汉、晋、西魏、后周、隋，至於我唐，并为帝都。（周谓幽王以上。汉谓西汉。晋愍帝亦暂都於此，凡四年。后魏孝武帝自洛阳来都之，是为西魏，凡四主，得二十二年，而禅后周。）其间王莽、更始、刘曜、苻坚、姚苌，亦都於此。（前赵刘曜为石勒所灭。前秦苻坚为姚苌所灭。后秦姚泓为晋将刘裕所灭。）今号西京。（汉高帝自栎阳徙都长安，至惠帝方发人徒筑城，今西北古城是也。至隋文帝开皇三年，移筑新都，号曰大兴，今城是也。武德以来称京城，开元元年十二月称西京。）领县二十三：
万年（汉有万年，属左冯翊，今在栎阳东北二十五里栎阳故城是。至后周，始於长安城中置万年县。隋改为大兴县。武德初，复旧。有白鹿原，亦谓之霸上，霸陵也。有轵道，秦子婴降处。有少陵原，则汉宣许后陵。霸水。浐水，则荆溪、独柳水下流也。渭水。御宿川，汉武帝游观，尝宿此川，故名之。汉南陵县城，在今县东南二十四里。又有汉杜城，则周之杜伯国地。更始墓，在今县东北。长乐坡本名浐阪，及隋文帝更名。）
长安（汉高帝置。周文王作酆，今县西北灵台乡丰水上是也。武王理镐，今昆明池北镐陂是也。有阿房宫，终南山，龙首山。细柳原，周亚夫所屯处。坤元录云： 汉长乐宫在县北故城中。 又有渭水、丰水、镐水。又有定昆池。大唐神龙中，安乐公主恃宠请昆明池，中宗不与，主发怒，自以家财别穿池，号曰定昆池。）
鄠（夏有扈国亦谓之观扈，至秦改为鄠。姚察训纂云： 户、扈、鄠三字，一也。 殷有崇国，皆在此界。有甘亭，启战处。）
蓝田（秦旧县，出美玉。后周闵帝置蓝田郡，武市省郡。玉之美者曰球，次曰蓝。盖以县出玉，故名之蓝田。有关，秦峣关也。秦岭在此界。）
咸阳（周文王葬毕公在西北。初王季都之，后毕公封焉。今县东十五里有故咸阳城，秦所都也。汉渭城县，故城在今县东北，即秦之杜邮，白起死於此也。有长陵城，汉高帝长陵，因以名县。汉武帝作长安城，西门曰便，桥与门相对，因号便门桥，今名便桥，在县东南。）
醴泉（汉谷口县地，故城在今县北。西魏置宁夷郡。后周改为秦郡。有九嵕山。隋改为醴泉县。有苏武墓。）
三原（汉池阳县地。苻坚於嶻嶭山北置三原护军。后魏罢护军，置三原县。嶻，才薛反。嶭，五结反。）
云阳（汉旧县，亦美阳县地。有故云阳宫，即秦之林光宫、汉之甘泉宫也。晋书云： 即本匈奴铸金人祭天，所谓之休屠金人。 有郑国渠、大白渠。）
泾阳（本秦旧县地。昭王弟封泾阳君，即此。汉泾阳县，在今平凉郡界泾阳故城是也。后汉及晋池阳县北地。有长平阪、泾水、大白渠、中白渠、南白渠。）
栎阳（秦旧县也。秦献公自雍徙居。汉高元年，封司马欣，属左冯翊。又曰万年县，高帝置。按高帝葬太上皇於万年陵，仍分置万年县为陵邑二县，故栎阳城亦云万年城。后魏孝文帝分万年置彰县，宣武帝又分为广阳县。周明帝二年，省万年入广阳、高陵二县，更於长安城中置万年县，仍移广阳县入旧万年县城，即今县是。有沮水。）
高陵（汉旧县，属左冯翊，左辅都尉之理。魏文帝黄初元年，改为高陆县，属京兆。自此以前，其县在今县西南一里高陆故城是也。后魏移居今所。有后秦姚苌墓。）
渭阳（本汉新丰县地。盖苻、姚时所置。汉初有渭南县，盖取以为名。有西魏武帝陵。）
昭应（本周骊戎国。春秋 晋献公伐骊戎 ，杜注： 在京兆新丰县，秦灭以为邑。 汉高帝四年置，属京兆尹，以太上皇思彭城之丰县，乃筑此城，徙丰人以实之，名新丰。武太后改曰庆山，后置会昌郡於骊山下，遂废新丰并入焉，改为昭应。汉王与项羽会於鸿门，在此县界。有汤泉，其院宇后周宇文护所造，隋文帝列树松柏千馀株。后汉冯衍墓，在新丰县南四里。周幽王陵，秦始皇陵，汉成帝昌陵。有戏水亭，即周幽王之死处。）
金城（周曰犬丘，秦曰废丘。项羽封章邯为王，都於此。汉高帝改名槐里。武帝又割置茂陵县，有武帝茂陵。昭帝又割其地置平陵县，有昭帝平陵。魏改为始平。开元中改为金城，有马嵬故城。孙景安征涂记云： 马嵬所筑不知何代人。姚苌时，扶风王驎以数千人保马嵬，即此也。 ）
富平（本汉旧县，后汉移富平县於今彭原郡界富平故城是也。晋又移北地郡之富平县於今县西南怀德城。后周改为中华郡。武太后天授二年属宜州。有荆山，沮漆水。有西魏文帝陵，后周武帝陵。）
武功（本汉旧县。周后稷封於斄，即此。斄音台。又汉美阳县。晋属始平郡，后周属扶风郡。后魏又为美阳县，故城在今县北七里。又於美阳置武功郡，后周武帝省武功郡及美阳县。按自此以前，其地北属斄，斄城在今县西南二十二里。其年又置武功县，属扶风郡，即今县是。隋恭帝义宁元年为稷州，寻废之，复故。武后天授二年属稷州，寻复故。有斜谷水，出衙领山，北流至郿，入渭。又有敦物山。）
宜寿（汉盩厔县，武帝置。山曲曰盩，水曲曰厔，因山水之曲，故以名之。后周武帝从鄠县西北移於今所，置周南郡，又割雍州之终南郡於此置恒州，领周南郡。后废恒州。三年移盩厔县於此。大唐天宝中，改为宜寿。汉长杨宫、五柞宫并在此。有骆谷关。）
好畤（本汉旧县，因古好畤祠为名。或曰自古以雍州积高，神明之奥，故立畤，郊上帝，诸神祠皆聚焉。好畤县城在县南十三里。隋太子庄陵城。）
美原（本汉频阳县，故城今在县南三里，在频水之阳，秦厉公置。今县是高宗分富平县置。有平阳山。）
同官（本汉祋祤县。晋为频阳县。苻坚於祋祤城东北铜官川置铜官护军。后魏太武帝罢护军，置铜官县，属北地郡。后周武帝自铜官故城移於今所。后魏以前作铜官，隋以后作同官。祋，丁活反。祤音诩。）
奉天（缘皇家陵寝，武太后分醴泉县置。）
华原（后魏置北雍州，西魏改为宜州，又置北地郡，寻改为通川郡。武德初复置宜州，罢郡。）
奉先（开元初，改同州蒲城县置。）
○华阴郡
（东至弘农郡二百三十五里。南至武当，山涧阻远无路，居西京路一千一百十九里。西至京兆府百八十里。北至咸宁郡三百三十里。东南到上洛郡三百里，隔华山。西南到洋川郡，山涧阻远无路，取京路八百十里。西北到中部郡二百二十里。东北到冯翊郡七十八里。去西京百八十里，去东京六百七十里。户二万二千七百四十四，口一十万八千三百。）
华州（今理郑县。）周为畿内之国，郑桓公始封之邑。其地一名咸林。（国语曰： 郑桓公为周司徒，采地咸林。 ）春秋时为晋地，（左传曰： 晋侯许赂秦伯以河外列城五，南及华山。 ）战国为秦魏二国之境。（今华阴郡界有古长城，则秦之分境。）西岳华山在焉。秦为内史地，汉属京兆尹。后汉为京兆、弘农二郡，魏晋皆因之。后魏置华山郡，后又於华山郡北置东雍州，西魏改东雍州为华州。（今冯翊郡。）隋初郡废，而华州如故；炀帝初州废，以其地属京兆冯翊郡。大唐复置华州。垂拱元年改为太州，寻复旧。或为华阴郡。领县三：
郑（有少华山。汉旧县。）
华阴（故魏之阴晋。秦曰宁秦。汉曰华阴。武太后改曰仙掌。太华山在南。有潼关，左传所谓桃林塞也。本名冲关，河自龙门南流，冲激华山东，故以为名。按：秦函谷关在汉弘农郡弘农县，即今陕郡灵宝县界。武帝元鼎三年，徙於新安县界。至后汉献帝初平二年，董卓胁帝西幸，出函谷关。自此以前，其关并在新安。其后二十年，至建安十六年，曹公破马超於潼关，即是中閒徙於今所。国之巨防，不为细事，史官阙载，斯亦失之。华岳南北庙，其柏树二千馀株，后周文帝所植。有后汉太尉杨震及苻坚秦丞相王猛墓。今潼关西道北行杨震碑，见存。周文帝破东魏军，杀大将窦泰於此。其潼谷关者，因水立称，故潘岳西征赋云 溯黄巷以济潼 。隋大业七年，移於南北镇城閒坑兽槛谷置，去旧关四里馀。至大唐天授二年，移向北，近河为路。玄宗开元十二年，於华州岳祠南之通衢立碑，御制其文及御书，旧路在岳北，因是移於岳南。汉船司空故县，在今县理东北五十里是。）
下邽（秦汉旧县。取邽戎之人而来为此县。又有汉莲勺县故城，在东北。）
○冯翊郡
（东至河东郡八十一里。南至华阴县七十八里。西至华阴郡下邽县八十九里。北至中部郡鄜城县二百四十二里。东南到华阴郡华阴县东北界七十八里。西南到京兆府二百七十里。西北到京兆府同官县九十五里。东北到绛郡龙门县界百六十六里。去西京二百七十里，去东京六百二十里。户五万八千五百六十一，口三十八万五千五百六十。）
同州（今理冯翊县。）春秋时属秦，战国时属秦魏二国之境。（汉史曰：自高陵以东，皆魏分。）始皇平天下，为内史地。项羽分为塞国。汉高帝初置河上郡，后复为内史。景帝时为左内史。武帝改为左冯翊。后汉因之。魏除左字，但为冯翊郡。晋因之。后魏亦然，兼置华州。西魏改华州为同州，（以 漆沮既从，沣水攸同 ，言二水至斯同流入渭，以城居其地，故曰同州。）而冯翊郡如故。隋初郡废，炀帝初州废，复置冯翊郡。大唐为同州，或为冯翊郡。领县七：
冯翊（古芮国。汉临晋县地。有沙苑，北齐神武为后周文帝所败处。有洛水、商原，商原所谓商颜。）
朝邑（古大荔戎国。汉临晋县故城在西南。有蒲津关。河桥，秦后子奔晋，造舟於河，通秦晋之道。有长春宫，后周武帝置。有苦泉，其水咸苦，羊饮之而肥美，今泉侧丰羊牧。）
白水（秦文公分清水为白水，即此。汉彭衙县故城在今县东北。左传云秦晋战於彭衙，即此也。亦汉粟邑县地。后魏置今县。）
澄城（汉之徵县，有神坑，在今州西三十里。汉武帝时，庄熊罴上言，愿穿洛以溉重泉以东。於是穿渠，自徵引洛水至商颜下。按坑即龙首渠之尾也。后魏置澄城县。徵澄音相近，故名。秦王官城在今县西北是。）
韩城（古韩国谓之少梁。汉为夏阳县。有梁山，禹贡 理梁及岐 ，诗韩奕篇曰 奕奕梁山 是也。有韩原，即左传秦晋战於韩原是也。有龙门山，即禹导河至於龙门是也。鱼集龙门，上即为龙，皆在此。龙门城在县东北，极崄峻。又有龙门关，后周分为郃阳及今县。）
郃阳（汉旧县，在今郃水之阳，即大雅大明之诗所谓 在郃之阳 。有郀首水、羁马城。郀，苦姑反。）
河西（武德三年置。有刘仲城，汉高帝兄封於此。有长城，魏惠王所筑以备秦。姚武壁、伏陆壁，并在县西北，皆崄固。）
○扶风郡
（东至京兆府三百十七里。南至汉中郡六百七十里。西至汧阳郡百五十九里。北至安定郡二百六十里。东南到京兆府界百七十五里。西南到河池郡四百里。西北到安定郡三百里。东北到新平郡百六十二里。去西京三百十七里，去东京千一百七十里。户五万七千七十，口二十七万五千六百七十。）
岐州（今理雍县。）春秋以来为秦都，（秦德公元年初居雍，至献公始徙栎阳。）始皇平天下，为内史地。汉高初属雍国，后分为中地郡，复为内史。武帝分雍为右内史，后置主爵中尉，（后更名都尉。）又改为右扶风。魏除右字，但为扶风郡，亦为重镇。（曹公使张郃屯陈仓。建兴中，诸葛亮攻陈仓及郿，皆不克。）晋因之。后魏置平秦郡，兼置岐州。（后魏亦有扶风郡，好畤、始平、美阳、槐里、盩厔五县，非今郡地。）西魏改平秦为岐阳郡。隋初郡废，置岐州；炀帝初州废，置扶风郡。大唐为岐州，或为扶风郡。领县九：
雍（汉旧县，汧水所经。有岐阳宫。秦回中宫在县理西，汉文帝十四年，匈奴入萧关，烧回中宫，候骑至雍，即此。）
扶风（后周置燕州。）
郿（汉旧县。秦宁公徙居平阳，即此。斜水自此入渭。董卓郿坞在此，高原七丈，号曰万岁坞。有太白山、终南山、东积石原、西镇石原、五丈原。）
岐山（汉雍县地。有岐山，周文王徙於岐，即此县也。五将山，苻坚为姚苌将吴忠所执於此。）
陈仓（汉旧县。魏为重镇，明帝太和二年，蜀将诸葛亮攻围，郝昭守之，不拔。周於此置显州。有汧水、散关、宝鸡祠。旧关故城在县南。）
麟游（隋置凤梧郡，寻改为麟游郡。武德元年废郡，置麟州。有九成宫，即隋仁寿宫，隋文帝崩於此。）
岐阳（汉杜阳县。）
虢（古虢国。魏之西虢。有磻溪，太公钓鱼於此。）
普润（隋大业初置。）
○汧阳郡
（东至扶风郡百五十九里。南至河池郡四百三十里。西至天水郡三百里。北至安定郡百六十五里。东南到扶风郡百六十五里。西南到天水郡百十里。西北到平凉郡界百八十里。东北到安定郡百六十里。去西京四百六十五里，去东京一千三百二十五里。户二万二千八百六十八，口一万七千三百九十。）
陇州（今理汧源县。）春秋秦国之地，始皇属内史。汉属右扶风。后汉、魏、晋属扶风郡。西魏置陇东郡，兼置东秦州，后改为陇州。（因山为名。）隋初郡废，而陇州如故；炀帝初州废，以其地入扶风郡。大唐复置陇州，或为汧阳郡。领县五：
汧源（汉汧县，故城在今县南。有弦蒲薮、汧水、汧山，陇山一曰陇坻。汉陇关，王莽命右关将军王福曰 汧陇之阻，西当戎狄 ，今名大震关，在县西。）
汧阳（汉隃麋县地。后魏置汧阳郡。）
吴山（汉汧县地。有吴岳。后魏孝文於此置长蛇县。）
华亭（有汭水。职方曰 其川泾汭 。）
南田（隋故安夷关在今县西。）
○新平郡
（东至中部郡三百二十五里。南至京兆府二百八十二里。西至安定郡百九十里。北至彭原郡百四十二里。东南到京兆府三百十里。西南到扶风郡百六十里。西北到安定郡百九十里。东北到中部郡三百十五里。去西京二百八十里，去东京千二百三十里。户二万二千五百七十六，口十二万一千五百六十。）
邠州（今理新平县。）古豳国，昔公刘居豳，即其地也。（豳，故栒邑是。）秦始皇属内史。汉为右扶风、安定、北地三郡地。后汉末，置新平郡，兼旧安定为二郡地。魏晋亦同。西魏置豳州，后周及隋皆因之。炀帝初州废，以其地为安定、北地二郡。大唐复置豳州，开元十三年改 豳 为 邠 ，其后或为新平郡。领县四：
新平（汉漆县。苻坚墓在此。）
三水（汉旧县地。西魏置恒州。亦汉栒邑县地，故城在今县东北。）
永寿（武德三年置。姚兴将齐难故城在县西，其南西北三面崄绝。又有南豳故城，后魏末置，在县北，其东西南三面崄绝。又有后魏莫营闾，在县西南。）
宜禄（汉鹑觚县地。后魏置。有汭水，水经云： 东经宜禄川，一名宜禄川水。 ）
○安定郡
（东至彭原郡一百七十里。南至扶风郡二百六十里。西至平凉郡百八十五里。北至安化郡三百二十里。东南到新平郡一百九十里。西南到汧阳郡百六十里。西北到平凉郡二百八十五里。东北到彭原郡百八十里。去西京四百八十七里，去东京一千三百八十里。户三万五百五十五，口十七万五千五百六十。）
泾州（今理安定县。）春秋秦地。始皇时属北地郡。武帝分置安定郡。后汉徙其人以避羌寇，郡寄在美阳。（今京兆府武功县界美阳故城是也，顺帝移於此。）魏晋亦为安定郡。后魏太武帝置泾州，盖以泾水为名。隋为安定郡。大唐为泾州，或为安定郡。领县五：
安定（汉旧县，又汉三水县。有左右谷故城，在今县南。又有汉乌氏故城在东。）
阴盘（汉旧县。后魏兼置平凉郡。天宝初改为潘原。）
临泾（汉旧县。有后魏故朝那城。）
良原（汉三水县之地。隋置今县。）
灵台（后魏置鹑觚县。天宝中改此。）
○彭原郡
（东至中部郡二百二十五里。南至新平郡百四十二里。西至安定郡百七十里。北至安化郡百二十七里。东南到上都三百三十里。西南到安定郡百八十里。西北到安定郡临泾县二百三十里。东北到洛交郡直罗县三百八十里。去西京四百五十里，去东京一千三百二十里。户三万六千六百二十八，口二十万六千三百九十。）
宁州（今理定安县。）夏之季公刘之邑。春秋时戎地。（即义渠戎国。）战国时属秦，始皇初为北地郡。汉为北地、上二郡地。后汉属北地、安定二郡地。（魏晋未详。按晋史云，自愍帝时，其地没於刘聪。郡县之名，不得知也。他皆类此。）后魏献文帝置华州，孝文改为班州，后改为邠州，又改为豳州。西魏改为宁州，立嘉名也。后周分置赵兴郡。隋炀帝初，改宁州为豳州；寻废豳州，改赵兴郡为北地郡。大唐复置宁州，或为彭原郡。领县六：
定安（汉泥阳县地。有洛水，一名马岭川。）
罗川（汉阳周县，今县城是。后魏为显州，隋改为罗川。天宝初改为真宁。有桥山，黄帝葬处。）
彭原（汉曰彭阳县，亦后汉富平县地。西魏置蔚州，后置云州。隋改曰彭原县。隋天固堡在县南，极崄绝。）
襄乐（汉襄洛县地。后魏改 洛 为 乐 ，即今县西城。）
定平（汉泥阳县。）
丰义（武德二年置。本汉彭阳县也。）
○安化郡
（东至洛交郡三百九十里。南至彭原郡五百三十里。西至平凉郡三百七十里。北至五原郡五百五十里。东南到洛交郡三百九十里。西南到安定郡三百二十里。西北到灵武郡六百四十里。东北到延安郡四百五十里。去西京五百六十里，去东京一千四百里。户二万四千三百九十，口一十万七千四百六十。）
庆州（今理安化县。）周之先不窋所居。春秋时义渠戎之地。秦灭之，始皇以属北地郡。二汉因之。西魏置朔州。后周废。隋文帝置庆州，炀帝初置弘化郡。大唐复为庆州，或为安化郡。领县十：
安化（汉郁郅县地，今名尉李城，在白马两川交口，亦曰不窋城。）
乐蟠（汉略畔道地。有夷曰道。故城在今县北。）
合水
马岭（汉旧牧地，川形似马领也。汉灵州县故城在岭北。有山在西北。）
方渠（汉旧县。）
同川（武德年置。）
洛源（汉归德县地，后汉岑彭所封也。隋置。洛水所出。）
延庆
华池（西魏属蔚州。）
怀安（隋柳谷城。武德六年置县。）
○平凉郡
（东至安定郡二百八十里。南至天水郡五百里。西至会宁郡四百里。北至灵武郡五百六十里。东南到安定郡三百八十里。西南到天水郡四百七十里。西北到灵武郡五百六十里。东北到安化郡四百四十里。去西京八百一十里，去东京一千六百四十里。户七千五百八十，口三万九千一百二十三。）
原州（今理平高县。）春秋时属秦，始皇属北地郡。汉属安定郡，后汉因之。晋属新平郡。后魏太武帝置高平镇，后为太平郡兼置原州，后置总管府。隋初郡废，而原州如故；炀帝初州废，置平凉郡。大唐为原州，或为平凉郡。领县五：
平高（汉高平县。有笄头山，语讹亦曰汧屯山，泾水所出，一名崆峒山。隗嚣使将王孟塞鸡头道，即此也。又有逢义山。有木峡关。）
平凉（汉朝那县地。有可蓝山。汉泾阳县故城今县南。）
萧关（汉朝那县地，古萧关也。汉文时，匈奴入关，即此也。瓦亭关，隗嚣使将牛邯守处。）
百泉（汉朝那县地。后魏置今县。有弹筝峡，在郡东南。）
他楼（汉高平县地。贞观六年置今县。）
○灵武郡
（东至五原郡三百里。南至彭原郡三百里。西至……北至……东南到安化郡六百四十里。西南到丰安军百八十里。西北到……东北到九原郡三百三十里。去西京一千二百五十里，去东京二千里。户万二千九十，口五万三千七百。）
灵州（今理回乐县。）春秋时秦地，始皇属北地郡，二汉皆因之，晋亦同。后魏太武帝平赫连昌，置薄骨律镇在河渚上，旧是赫连果地，至明帝置灵州，初在河北，后於果园所筑城以为州，今郡是也。后周又置普乐郡。隋初郡废，炀帝初，置灵武郡。大唐为灵州，或为灵武郡。领县六：
回乐（汉富平县，故城在今县西南。）
灵武（汉旧县，亦汉富平县。后魏薄骨律镇将分河流为河渠溉田，人大获其利。后周置历城县。后魏平三齐后，徙历下人於此，遂有历城之名。后周以为郡。武德五年置县。）
怀远（亦汉富平县地。后置六镇三戍，在此县界北。隋大业长城在此县界河外。）
温池（亦富平县地。旧曰弘静，分置今县。后魏薄骨律镇仓城在此。）
安静（旧曰弘静。有贺兰山、楼树山、空青山。）
鸣沙（后周置会州，隋置环州。）
○五原郡
（东至上郡六百八十里。南至安化郡五百五十里。西至会宁郡八百里。北至宁朔郡一百四十里。东南到延安郡五百三十里。西南到平凉郡七百里。西北到灵武郡三百里。东北到朔方郡三百里。去西京一千五十里，去东京二千一十里。户三千五百六十，口一万八千二百。）
盐州（今理五原县。）春秋戎狄之地。秦汉属北地郡。（汉有五原县，城在今榆林郡界。）后魏置大兴郡。西魏改为五原郡，兼置西安州，后改为盐州。（北近盐池为名。）隋初废，炀帝初置盐川郡。大唐为盐州，或为五原郡。领县二：
五原（汉马领县地。贞观二年置县。）
白池
○宁朔郡
（东至朔方郡二百一十里。南至五原郡一百四十里。西至灵武郡三百二十里。北至安北都护府八百里。东南到朔方郡长泽县二百九十里。西南到朔方监一百三十里。西北到定远军城三百一十里。东北到朔方郡四百一十里。去西京一千一百九十里，去东京一千九百九十里。户七千五百九十，口三万四千三百二十。）
宥州（今理延恩县。）前代土地与五原郡同，所谓 六胡州 也。大唐开元二十六年置宥州，盖以康待宾反於此，亦既克获，赦其馀党，遂置此州，以宽宥为名也。后为宁朔郡。领县三：
延恩
归仁
怀德
○洛交郡
（东至咸宁郡一百八十里。南至中部郡一百四十里。西至安化郡三百九十里。北至延安郡一百五十里。东南到中部郡二百十里。西南到平凉郡三百八十里。西北到平凉郡三百八十里。东北到延安郡百三十里。去西京四百四十里，去东京九百二十里。户二万一千九百七十，口十四万八千三百九十七。）
鄜州（今理洛交县。）春秋白翟之地。秦属上郡。汉属上郡、左冯翊之地。后汉属上郡。魏武帝省焉。暨晋，陷於戎狄。后魏置东秦州，后为北华州。后周改为敷州。隋炀帝初，改为鄜城郡，寻改为上郡。大唐为鄜州，或为洛交郡。领县五：
洛交（汉雕阴郡地。隋置今县。）
洛川（汉鄜县地。隋置今县。）
三川（汉翟道县地。苻坚於长原置长城县，后魏改焉。）
直罗（汉雕阴县地。武德三年置县。）
甘泉
中部郡（东至咸宁郡二百六十里。南至西京三百十里。西至彭原郡二百二十里。北至洛交郡百四十里。东南到冯翊郡二百七十里。西南到新平郡三百十里。西北到安化郡三百里。东北到咸宁郡二百六十里。去西京三百十里，去东京九百三十里。户二万二千二百四十，口十万八千四百三十。）
坊州（今理中部县。）历代与洛交郡同。后周时，元皇帝作牧敷州，於今州界置马坊。大唐因旧迹，武德二年，以鄜州南故城旧马坊置坊州，（姚苌置杏城镇，在今郡西。本置州，因马坊为名。）或为中部郡。领县三：
中部（汉翟道县地。隋置内部郡。）
鄜城（汉鄜县地。古长城在县东。）
宜君
○延安郡
（东至大宁郡三百九十里。南至洛交郡百五十里。西至安化郡四百五十里。北至朔方郡三百八十里。东南到文城郡二百九十里。西南到洛交郡百三十里。西北到朔方郡长泽县百七十里。东北到上郡三百三十里。去西京六百七十里，去东京一千二百二十里。户一万八千七百八十，口九万三千四百。）
延州（今理肤施县。）春秋白翟之地。秦属上郡。项羽三分秦地，以董翳为翟王，都高奴，即此地也。汉初属翟国，寻属上郡，亦朔方郡之南境。后汉亦属上郡。后魏置东夏州，后又改为延州。（以界内延水为名。）隋文帝废，炀帝复置延安郡。大唐为延州，或为延安郡。领县九：
肤施（汉旧县。）
延安（汉肤施县地，隋置县。）
延川（汉临河县地。西魏置文安县，隋改之。）
延水
延昌
敷政
临真（汉高奴县地。后魏置今县。）
金明（汉高奴县，董翳所都。有清水。后魏置广乐县，隋改今县。）
丰林（汉临河县地。武德二年置今县。）
○咸宁郡
（东至文城郡一百七十里。南至冯翊郡三百二十里。西至洛交郡一百八十里。北至延安郡三百里。东南到冯翊郡韩城县界百三十里。西南到中部郡二百六十里。西北到延安郡临真县界八十里。东北到延安郡延水县界一百五十里。去西京五百七十里，去东京九百二十里。户一万四千七百八十四，口八万四千六百七十。）
丹州（今理义川县。）春秋白翟之地，战国属秦，二汉属上郡。西魏分置汾州，后改丹州，兼置义川郡。后周因之。隋初郡废，而丹州如故；炀帝初州废，以其地入延安郡。大唐分置丹州，或为咸宁郡。领县五：
义川（后魏置。）
云岩（后魏置。）
门山（后周置。地有门山。）
汾川（后魏置。）
咸宁（后魏置。）
○上郡
（东至昌化郡三百三十里。南至延安郡三百五十里。西至朔方郡四百里。北至银川郡一百六十里。东南到大宁郡石楼县西北黄河为界，一百五十里。西南到延安郡三百三十里。西北到银川郡二百四十里。东北到银川郡界二百三十里。去西京一千二十里，去东京一千四百二十里。户一万五百五，口八万四千六百三十。）
绥州（今理龙泉县。）春秋白翟之地。战国时属秦，为上郡。汉初属翟国，后改上郡。后汉因之。西魏置安宁郡，兼置绥州。隋初郡废，而绥州如故；炀帝初改为上州，寻废州，置雕阴郡。（取汉雕阴县地为名。雕山在其西南。）大唐复为绥州，或为上郡。（郡城贞观初筑，实中，四面甚崄。）领县五：
龙泉（汉肤施县地。汉上郡故城在县东南。后魏置上县。有疏属山、无定河。）
城平（汉肤施县地。后魏置此。）
绥德（后魏置。）
延福（隋置。县城三面因崖，甚崄。）
大斌
○银川郡
（东至昌化孟津河中流为界二百里。南至上郡一百六十里。西至朔方郡二百里。北至榆林柘珍驿二百三十里。东南到上郡二百四十里。西南到上郡交土堆七十五里。西北到朔方郡界二百三十里。东北到榆林郡界三百六十里。去西京一千四百三十里，去东京一千五百四十里。户七千二百六十四，口四万二千七十六。）
银州（今理榆林县。）春秋白翟之地。战国时属秦，后属上郡。两汉属西河郡。苻秦有骢马城，即今郡是也，后周置真乡、开光二郡，兼置银州。隋初二郡并废，而银州如故；炀帝初州废，以其地并入雕阴郡。大唐复分置银州，或为银川郡。领县四：
榆林（汉圁阴县地，以其在圁水之阴。隋置今县。圁音银。）
抚宁（后魏置。）
真乡
开光（后周於此置开光郡。贞观二年平梁师都，置县焉。）
○新秦郡
（东至楼烦郡三百二十里。南至银川郡三百里。西至朔方郡五百里。北至榆林郡三百九十里。东南到……西南到……西北到……东北到……去西京一千四百三十里，去东京千五百四十里。户千七百五十四，口七千四百二十。）
麟州（理新秦县。）隋以来银胜二州地。昔汉武徙贫人於关西及充朔方以南新秦中，盖其地也。大唐天宝元年，置新秦郡，或为麟州。领县三：
新秦
连谷（汉圁阴县地。贞观八年置。）
银城（汉圁阴县地。汉棝阳塞在此。棝音固。汉光禄卿徐自为出五原塞数百里，筑城障列亭，至卢朐山，即今县北所谓光禄塞。后魏置石城县，后改之。晋太康地志 自北地郡北行九百里得五原塞，又北出九百里得造阳 ，即此。史记云： 燕亦筑长城，自造阳至襄平，置上谷、渔阳、右北平、辽西、辽东郡以备胡。 韦昭云： 造阳地在上谷。 未详孰是。）
○朔方郡
（东至银川郡二百里。南至延安郡三百八十里。西至五原郡三百里。北至延安郡八百里。东南到上郡四百里。西南到安化郡五百九十里。西北到九原郡八百九十里。东北到榆林郡九百里。去西京一千一百里，去东京一千六百八十里。户七千五百十六，口四万二千四百十七。）
夏州（理朔方县。）战国时属秦，为上郡地，后匈奴并有之。汉武取河南地，为朔方郡。后汉因之。晋亦为朔方郡，晋乱后，夏赫连勃勃建都於此。（勃勃於朔方水北、黑水之南营起都城，号曰统万城，今郡城是。至赫连定，为后魏所灭。）后魏置夏州。西魏置弘化郡。隋初郡废，炀帝初复置朔方郡。大唐为夏州，或为朔方郡。领县四：
朔方（汉旧县。）
宁朔（汉朔方县地。后周置此。）
长泽（汉三封县。后魏置今县。）
德静（汉朔方县地。隋置今县。）
九原郡（东至安北都护府三百五十里。南至灵武郡朔方县无路所至。西至黄河百三十里。北至黄河四十里。东南到朔方郡九十里。西南到灵武郡九十里。西北到受降城八十里。东北到黄河八十里。去西京二千二百六十里，去东京三千四十里。户一千七百三十九，口九千一百四十。）
丰州（理九原县。）春秋戎狄之地。战国时属赵。秦为九原郡。汉属五原郡，（汉五原郡城在今榆林郡界。）后汉因之。后汉末及魏晋为匈奴所没，遂为荒弃。隋文帝置丰州，（因镇立名。）炀帝初州废，置五原郡。大唐为丰州，或为九原郡。（汉武帝元朔二年，车骑将军卫青渡西河，至高阙，破匈奴。河自今灵武郡之西南便北流千馀里，过九原郡乃东流。时帝都在秦，所谓西河，疑是此处。其高阙当在河之西地。又按史记云： 赵武灵王筑长城，自代傍阴山，下至高阙。 合在阴山之西，则与汉书符矣。其河自九原东流千里，在京师直北，汉史即云北河，斯则西河之侧者。）领县三：
九原（汉旧县。隋初置今县。）
永丰
丰安
榆林郡（东至河四十里，去马邑四百二十里。南至新秦郡界一百二十里。西至安北府二百五十里。北至黄河五里，去受降城八里，去单于百二十里。东南到合浦关去楼烦二百三十里。西南到朔方郡九百里。西北到黄河二十里，去纥那山一百二十里。东北到……去西京一千九百四十里，去东京一千九百里。户三千七百九十，口一万八千七百九十。）
胜州（理榆林县。）春秋戎狄之地。战国属赵。（至秦始皇，伐赵取云中是。）秦属云中、九原二郡地。二汉为云中、五原郡地，所谓榆溪塞。（今郡南界。史记云： 秦卻匈奴，树榆为塞 ）隋初置胜州，炀帝初州废，置榆林郡。大唐为胜州，或为榆林郡。领县二：
榆林（汉沙南县地。有故云中城、拂云堆、金河。紫塞河自马邑郡善阳县界流入。有榆林关。今县西有汉五原城。）
河滨（汉沙南县地。贞观三年置，东临河岸为名。）
安北府（东至榆林郡三百五十里。南至朔方郡八百里。西至九原郡三百五十里。北至回纥界七百里。东南到榆林郡连谷县四百里。西南到九原郡界一百二十里。西北到西城界一百二十里。东北到东城界一百二十里。去西京二千里，去东京二千二百里。户一千七百七十五，口二万一千。）
安北都护府，战国时属赵，后属秦。（按：史记蒙恬传云： 筑长城，起临洮，至辽东，延袤万馀里，於是渡河，据阴山，逶迤而北。 则秦氏得今安北之地。而汉史云： 主父偃上书曰：蒙恬攻胡，卻地千里，终不逾河而北。 未详两史何为不同，然疑史记为实。逶音威。迤音移。）大唐分丰、胜二州界置瀚海都护府，总章中改为安北大都护府。（有阴山、呼延渠。）


州郡一
州郡序
天下之立国宰物尚矣，其画野分疆之制，自五帝始焉。道德远覃，四夷从化，即人为治，不求其欲，斯盖羁縻而已，宁论封域之广狭乎！尧舜地不过数千里，东渐于海，西被流沙，朔南暨声教，五帝之至德也。武丁、成王东则江南，西氐羌，南荆蛮，北朔方，三代之大仁也。秦氏削平六国，南取百越，北卻匈奴，筑塞河外，地广而亡，逮战国之酷暴也。汉武灭朝鲜、闽越，开西南夷，通西域，逐北狄，天下骚然，人不聊生，追悔前失，引咎自责，下诏哀痛，息戍轮台，既危复安，幸能觉悟也。隋炀逐吐谷浑，开通西域，招来突厥，征伐高丽，身弑祀绝，近代殷鉴也。夫天生烝人，树君司牧，是以一人治天下，非以天下奉一人，患在德不广，不患地不广。秦汉之后，以重敛为国富，卒众为兵强，拓境为业大，远贡为德盛，争城杀人盈城，争地杀人满野，用生人膏血，易不殖土田。小则天下怨咨，群盗蜂起；大则殒命歼族，遗恶万代，不亦谬哉！则五帝三王可以师范。凡言地理者多矣，在辨区域，徵因革，知要害，察风土，纤介毕书，树石无漏，动盈百轴，岂所谓撮机要者乎！如诞而不经，遍记杂说，何暇编举。（谓辛氏三秦记、常璩华阳国志、罗含湘中记、盛弘之荆州记之类，皆自述乡国灵怪，人贤物盛。参以他书，则多纰谬，既非通论，不暇取之矣。）或览之者，不责其略焉。
第一序目上（凡郡府三百二十九）
第二序目下
第三古雍州上今置郡府二十四
京兆府（雍）华阴（华）冯翊（同）扶风（岐）汧阳（陇）新平（邠）安定（泾）彭原（宁）安化（庆）平凉（原）灵武（灵）五原（盐）宁朔（宥）洛交（鄜）中部（坊）延安（延）咸宁（丹）上郡（绥）银川（银）新秦（麟）朔方（夏）九原（丰）榆林（胜）安北府
第四古雍州下今置郡府十八
天水（秦）陇西（渭）金城（兰）会宁（会）安乡（河）临洮（洮）和政（岷）宁塞（廓）西平（鄯）武威（凉）张掖（甘）酒泉（肃）晋昌（瓜）敦煌（沙）伊吾（伊）交河（西）北庭（庭）安西府
第五古梁州上今置郡府二十六
汉中（梁）洋川（洋）上洛（商）安康（金）房陵（房）通川（通）潾山（渠）南平（渝）涪陵（涪）南川（南）泸川（泸）清化（巴）始宁（壁）咸安（蓬）符阳（集）巴川（合）南宾（忠）南浦（万）阆中（阆）南充（果）安岳（普）盛山（开）云安（夔）犍为（嘉）阳安（简）仁寿（陵）
第六古梁州下今置郡府三十七
通义（眉）和义（荣）资阳（资）南溪（戎）河池（凤）武都（武）同谷（成）顺政（兴）怀道（宕）同昌（扶）阴平（文）江油（龙）交川（松）合川（叠）益昌（利）普安（剑）巴西（绵）梓潼（梓）遂宁（遂）蜀郡（益）德阳（汉）濛阳（彭）唐安（蜀）临邛（邛）卢山（雅）通化（茂）临翼（翼）江源（当）归诚（悉）静川（静）蓬山（柘）恭化（恭）维川（维）云山（奉）越巂（巂）云南（姚）洪源（黎）
第七古荆河州今置郡府十八
河南府（洛）陕郡（陕）弘农（虢）临汝（汝）荥阳（郑）陈留（汴）睢阳（宋）谯郡（亳）济阴（曹）颍川（许）淮阳（陈）汝阴（颍）汝南（荆河）淮安（唐）南阳（邓）武当（均）襄阳（襄汉东随）
第八古冀州上今置郡府二十二
河内（怀）汲郡（卫）邺郡（相）广平（洺）钜鹿（邢）信都（冀）赵郡（赵）常山（镇）博陵（定）河间（瀛）文安（莫）饶阳（深）上谷（易）范阳（幽）顺义（顺）归化归德（燕）妫川（妫）渔阳（蓟）密云（檀）北平（平）柳城（营）
第九古冀州下今置郡府十九
河东（蒲）绛郡（绛）平阳（晋）高平（泽）上党（潞）乐平（仪）阳城（沁）大宁（隰）文城（慈）西河（汾）太原（并）昌化（石）楼烦（岚）雁门（代）定襄（忻）安边（蔚）马邑（朔）云中（云）单于府
第十古兖州今置郡府十
灵昌（滑）濮阳（濮）济阳（济）魏郡（魏）博平（博）东平（郓）平原（德）乐安（棣）景城（沧）清河（贝）古青州今置郡府七北海（青）济南（齐）淄川（淄）高密（密）东莱（莱）东牟（登）安东府古徐州今置郡府五彭城（徐）临淮（泗）鲁郡（兖）东海（海）琅琊（沂）
第十一古扬州上今置郡府十二
广陵（扬）淮阴（楚）锺离（濠）寿春（寿）永阳（滁）历阳（和）庐江（庐）同安（舒）蕲春（蕲）弋阳（光）宣城（宣）秋浦（池）
第十二古扬州下今置郡府二十七
丹阳（润）晋陵（常）吴郡（苏）吴兴（湖）馀杭（杭）新定（睦）新安（歙）会稽（越）馀姚（明）临海（台）缙云（处）永嘉（温）东阳（婺）信安（衢）鄱阳（饶）浔阳（江）章郡（洪）临川（抚）庐陵（吉）宜春（袁）南康（虔）建安（建）长乐（福）清源（泉）漳浦（漳）临汀（汀）潮阳（潮）
第十三古荆州今置郡府三十三
江陵（荆）夷陵（峡）巴东（归）竟陵（复）富水（郢）安陆（安）齐安（黄）汉阳（沔）江夏（鄂）义阳（申）长沙（潭）巴陵（岳）衡阳（衡）零陵（永）江华（道）桂阳（郴）连山（连）邵阳（邵）武陵（朗）澧阳（澧）黔中（黔）宁夷（思）卢溪（辰）卢阳（锦）灵溪（溪）潭阳（巫）清江（施）涪川（费）夜郎（珍）播川（播）义泉（夷）龙标（业）溱溪（溱）
第十四古南越今置郡府七十一
南海（广）始兴（韶）义宁（冈）海丰（循）恩平（恩）南陵（春）临贺（贺）高要（端）感义（藤）晋康（康）临封（封）开阳（泷）高凉（高）连城（义）新兴（新）铜陵（勤）怀德（窦）始安（桂）平乐（昭）蒙山（蒙）开江（富）苍梧（梧）浔江（浔）临江（龚）郁林（郁林）平琴（平琴）安城（宾）贺水（澄）常林（绣）象郡（象）龙城（柳）融水（融）朗宁（邕）怀泽（贵）宁仁（党）宁浦（横）横山（田）脩德（严）龙池（山）永定（峦）招义（罗）南潘（潘）普宁（容）陵水（辩）南昌（白）定川（牢）宁越（钦）安南府武峨（武峨）龙水（粤）忻城（芝）九真（爱）福禄（福禄）文阳（长）日南（驩）承化（峰）玉山（陆）合浦（廉）安乐（岩）海康（雷）温水（禺）汤泉（汤）临潭（瀼）扶南（笼）正平（环）乐古（古）珠崖（崖）昌化（儋）延德（振）琼山（琼）万安（万安）
序目上
（上古唐虞三代秦汉后汉三国晋宋齐梁陈后魏北齐后周隋）
昔黄帝方制天下，立为万国，易称 首出庶物，万国咸宁 。（盖举其大数。）及少皞氏之衰，其后制度无闻矣。若颛顼之所建，帝喾受之，创制九州，统领万国。（雍、荆、荆河、梁、徐、冀、青、兖、扬。）
至尧遭洪水，而天下分绝，使禹平水土，还为九州，如旧制也。舜摄帝位，分为十二州，（雍、荆、荆河、梁、冀、幽、并、青、营、徐、兖、扬。）故虞书云 肇十有二州 ，是也。
夏氏革命，又为九州。涂山之会，亦云万国，四百年间，递相兼并。殷汤受命，其能存者三千馀国，亦为九州，分统天下。（冀、荆、荆河、雍、扬、兖、徐、幽、营。营，则禹贡青州也。）载祀六百。及乎周初，尚有千八百国。而分天下为九畿：方千里曰王畿，其外曰侯畿，（亦曰服。）又外曰甸畿，又外曰男畿，又外曰采畿，又外曰卫畿，又外曰蛮畿，又外曰夷畿，（要服也。）又外曰镇畿，又外曰藩畿。（荒服也。自侯、甸、男、采、卫、蛮、夷、镇、藩，即九畿也，各相去五百里为限也。）至成王时，亦曰九州，属职方氏。（扬荆荆河青兖雍幽冀并。）其后诸侯相并，有千二百国。及平王东迁，迄获麟之末，二百四十二年间，诸侯征伐，更相吞灭，不可胜数，而见於春秋经、传者，百有七十国焉。（百三十九国知土地所在，三十一国不知其处也。）蛮夷戎狄，不在其数。逮乎下分地理，上配天象，所定躔次，总标十三。及周之末，唯有七国。（秦昭王时，西周尽献其地，邑三十六，口三万，受献而归其人。至庄襄王灭东西之二国，七城而已。）
秦制天下为四十郡，其地则西临洮而北沙漠，东萦南带，皆临大海。
汉兴，以秦地太大，更加置郡国。其后开越攘胡，土宇弥广，改雍曰凉，梁曰益，又置徐州，复禹旧号，置交，（初为交趾，后为交州。）北有朔方，（初为朔方，后为并州。）凡为十三州部刺史。（司隶、并、荆、兖、荆河、扬、冀、幽、青、徐、益、交、凉。）而不常所理。至哀、平之际，凡新置郡、国六十三焉，与秦四十，合百三。县邑千三百一十四，道三十二，侯国二百四十一。地东西九千三百二里，南北万三千三百六十八里，此汉之极盛也。
后汉光武以官多役烦，乃并省郡、国十，县、道、侯国四百馀所。其后亦为十三州部：司隶治河南，（今府。）荆河治谯，（今酂县。）兖治昌邑，（今鲁郡金乡县。）徐治郯，（郯音谈。今临淮郡下邳县。）青治临淄，（今北海郡县。）凉治陇，（今天水郡陇城县。）并治晋阳，（今太原府。）冀治鄗，（河各反。今赵郡高邑县。）幽治蓟，（今范阳郡。）扬治历阳，（今郡县。）益治雒，（今永昌郡。）荆治汉寿，（今武陵郡武陵县。）交治广信，（今苍梧郡苍梧县。）渐复加置郡国。至於灵、献，凡百有五焉，县、道、侯国千一百八十，（桓帝永兴初，有乡三千六百八十二，亭万二千四百二十。）东乐浪郡，西敦煌郡，南日南郡，北雁门郡，西南永昌郡，四履之盛，亦如前汉。
魏氏据中原，有州十三：司隶、荆、荆河、兖、青、徐、凉、秦、冀、幽、并、扬、雍。（分凉州置秦州，理上邽，今天水郡；扬治寿春，今郡；徐治彭城，今郡；荆治襄阳，今郡；凉治武威，今郡；馀并因前代。）有郡国六十八。东自广陵、（文帝黄初六年亲征，幸广陵故城，及旋师，留张辽屯江都。齐王嘉平后属吴，即今郡。）寿春、（毌丘俭、诸葛诞皆镇之。）合肥、（明帝青龙元年，满宠於合肥西北三十里筑新城，吴军频攻不拔，即今庐江郡。故魏明帝云： 先帝东置合肥，南守襄阳，西固祁山，贼来辄破於三城之下者，地有所必争之也。 ）沔口、（建安十五年，文聘为江夏太守，镇焉。其后吴军频攻不拔。青龙后属吴，即今汉阳县。）西阳、（黄初中，满宠令将守之，今齐安郡。）襄阳，（建安二十四年，徐晃守之，蜀将关羽攻，不下。）重兵以备吴；（江淮之间，除镇兵处，更无人居。青龙之中，孙权遣数千家佃於江北，为满宠破之。）西自陇西、（今郡是。）南安、（今陇西郡陇西县。齐王嘉平五年，蜀将姜维来伐，攻陇西、南安，皆不克。）祁山、（明帝太和二年，蜀将诸葛亮攻祁山城，不拔，今同谷郡长道县东十里。）汉阳、（明帝青龙二年，蜀将诸葛亮来伐，遣兵备於此，即今天水郡。）陈仓，（建安二十四年，因蜀将破夏侯妙才於汉中，遂令张郃守陈仓。太和二年，诸葛亮以数万人攻陈仓，将军郝昭以千人守二十馀日，不拔，在今县东三十里故城是。攻郿又不克，在今县东北十五里故郿城是。并今扶风郡县。）重兵以备蜀。
蜀主全制巴蜀，置益、（治成都，今郡。）梁（治汉中，今郡。）二州，有郡二十二，以汉中、（建安末，破魏将夏侯妙才后，遂有汉川，以魏延镇守，后蒋琬、姜维相继镇於此，即今郡地。）兴势、（后主延熙七年，将军王平守之，魏大将军曹爽攻，不克。今洋川郡兴道县也。）白帝，（先主章武元年屯之，遂为重镇。后主建兴十五年，吴将全琮来攻，不克。即今云安郡。）并为重镇。
吴主北据江，南尽海，置交、（治龙编，今安南府。）广、（孙权置，治番禺，今南海郡。）荆、（治南郡，今江陵郡。）郢、（治江夏，即今郡。）扬（治建业，今丹阳郡江宁县。）五州，有郡四十有三。以建平、（自孙权黄武初破蜀先主后得之，孙皓天纪四年，晋军沿流来伐，守将吴彦请增兵，皓不从。今巴东郡。）西陵、（建安二十四年，因蜀将关羽北讨魏将于禁等於襄阳，陆逊为宜都守，镇此。黄武初，蜀先主来伐，逊大破之，后步阐、陆抗并镇焉。即今夷陵郡。）乐乡、（吴孙皓建衡三年，陆抗所筑乐乡城，后朱然修之成焉。晋王濬攻乐乡，获水军督陆景，平西将军施洪以城降。在今江陵郡松滋县东。）南郡、（自建安末克关羽后，蜀将糜芳来降，遂得之。孙皓凤凰元年，将张咸、任延并守之。晋军平吴，当阳侯杜元凯赴於此。即今江陵郡。）巴丘、（建安十九年鲁肃、孙皓宝鼎元年万彧并镇守。即今巴陵郡。）夏口、（建安十三年，孙权征黄祖，克之，后遂置兵镇。孙皓天纪元年，孙慎守之。及晋平吴，将军胡奋赴於此。即今江夏郡。）武昌、（孙权甘露元年城武昌，陆逊、诸葛恪、滕牧镇守。及晋平吴，将军王戎赴於此。即今江夏郡县。）皖城、（建安十九年，孙权克之。孙权赤乌四年，诸葛恪屯此。今同安郡。皖音患。）牛渚圻、（孙皓天纪末，何植镇守。晋平吴，大将王浑赴於此。即今宣城郡当涂县采石也。）濡须坞，（建安十七年筑，后曹公频来，攻不克。在今历阳县西南百八十里。）并为重镇。其后得沔口、（孙权嘉禾后，陆逊、诸葛瑾屯守。）邾城、（赤乌四年，陆逊常以三万兵戍之。今齐安郡。东西界临江，与江夏郡武昌相对。）广陵。（孙亮建兴二年，卫尉冯朝城广陵。）自三国鼎立，更相侵伐，互有胜负，疆境之守，彼此不常，谗得遽失，则不暇存也。今略纪其久经屯镇及要害之地焉。（其守将亦略纪其知名者，馀不可遍举，他亦仿此。）
晋武帝太康元年平吴，分为十九州部：置司州，治洛阳；（今河南府。）兖治廪丘；（今濮阳郡雷泽县是。）荆河治项；（今淮阳郡项城是。）冀治房子，（今赵郡县。）并治晋阳；青治临淄；徐治彭城；荆初治襄阳，后治江陵；（今郡。）扬初治寿春，后治建业；叙治武威；分三辅为雍，治京兆；（今府。）分陇山之西为秦，治上邽；（今天水郡县。）益治成都；分巴汉之地为梁，治南郑；（今汉中郡县。）分云南为宁，治云南；（今郡。）幽治涿；（今范阳郡范阳县。）分辽东为平，治昌黎；（今安东府。）交治龙编；（今安南府。）分合浦之北为广，治番禺。又增置郡国二十有三，凡州百五十有六，县千一百有九，以为冠带之国，尽秦汉之土。及永嘉南渡，境宇殊狭，九州之地有其二焉。初，元帝命祖逖槙雍丘，（建武初，逖北镇守雍丘，今陈留郡县。）逖死，北境渐蹙。（大兴四年逖死。）於是荆河、（自淮北，今汝南、汝阴、南阳等郡以北。）青、兖四州（今东莱、东牟、高密、北海、淄川、济南等郡地。）及徐州之半，（今彭城、琅琊等郡。）陷刘曜、石勒，以合肥、（戴若思镇守之。）淮阴、（刘隗镇守，即今山阳郡县。）寿阳、（祖约镇守，后又陷於石勒，季龙死后复之，即今寿春郡地。）泗口、（刘遐镇守，即今临淮郡宿迁县界。）角城（安帝义熙中置，亦在宿迁县界。）为重镇。成帝时，酂守将退屯襄阳，（咸和初，魏该屯酂，为刘曜将黄秀所逼而退守襄阳，后亦陷石勒，寻复之。庾翼、朱序皆镇於此，又为苻坚将苻丕所陷，寻又复之。即今郡。）穆帝时，平蜀汉，（永和三年，桓温西讨，擒李势。）复梁、益之地。（梁州则汉川，益则蜀川是。）又遣军西入关，至灞上，（十年，桓温讨苻健於今京兆府万年县白鹿原，战败。）再北伐，一至洛阳，（永和十二年，温讨慕容俊，破其将姚襄於伊水，时襄已降。）一至枋头，（废帝太和四年，温又讨慕容暐，败还。今汲郡卫县界。枋音方。）所得郡县，军旋又失。洎苻坚东平慕容暐，（太和五年。）西南陷蜀汉，西北克姑臧，（孝武太元元年，张天锡败。今武威郡是。）则汉水、长淮以北，悉为坚有。及坚败，（太元八年。）再复梁、（九年，将郭宝平梁州。）益、（蜀郡太守任权斩苻坚益州刺史李平，益州平。）青、徐、兖、荆河之地，其后青、兖陷於慕容德，（安帝国讳改焉。崇安三年，德据之，杀幽州刺史辟闾浑，时镇广固，即今北海郡也。）荆河、司陷於姚兴，（崇安三年。）以彭城为北境藩扞。（朱序镇守。）后益、梁又陷於谯纵。（义熙初陷。）每因刘、石、苻、姚衰乱之际，则进兵屯戍在於汉中、襄阳、彭城，然大抵上明、（今江陵郡松滋县。）江陵、夏口、武昌、合肥、寿阳、淮阴，常为晋氏镇守，（其刺史所治，皆置州兵，虽有不经攻围，互是重镇，他皆类此。）义熙以后，又复青、兖、司、荆河、梁、益之地，而政移於宋矣。
宋武帝北平广固，（晋安帝义熙六年，平慕容超，得青州之地。广固即今北海。）西定梁、益，（九年，朱龄石平谯纵。）又克长安，（十三年亲征，平姚泓。）尽得河南之地。长安寻为赫连勃勃所陷，至废帝荥阳王景平中，武牢以西，复陷於后魏。今大较以孝武大明八年为正。凡二十有二州：扬治建业，南徐治京口，（今丹阳郡丹徒县。）徐治彭城，南兖治广陵，兖治瑕，（今鲁郡县。）南荆河治历阳，荆河治汝南，（今汝南郡汝阳县。）江治浔阳，（今郡县。）青治临淄，（初治历城，今济南郡县，后治广固；后又移治临淄，即今县是。）冀治历城，司治义阳，（今郡。）荆治南郡，郢治江夏，（今郡。）湘治临湘，（今长沙郡。）雍治襄阳，梁治南郑，秦亦治南郑，益治成都，（今蜀郡。）宁治建宁，（今云南郡。）广治南海，交治龙编，越治临鄣。（今合浦郡。自东晋成帝时，中原流民多南渡，遂於江汉淮之间侨立州郡，以抚其民。中间并省废置，离合非一，不能详志焉。今纪其所治经久者，他皆类此。）郡凡二百三十有八，县千一百七十有九。初，文帝元嘉中遣将北伐，水军入河，克魏碻磝、滑台、武牢、洛阳四城，（碻磝即今济阳郡城；滑台，今灵昌郡城；武牢，今汜水县；洛阳，今故洛阳城。碻音口交反。磝音敖。）其后又失。又分军北伐，西军克弘农、开方二城，（并今弘农郡。）以东攻滑台不克，而平碻磝，守之，寻皆败退。（元嘉二十七年，王玄谟於滑台败归。时柳元景拔弘农、开方，及玄谟败，亦弃而退。）於是后魏主太武总师，经彭城、临江，屯於瓜步，（今广陵郡六合县东。）退攻盱眙，不拔而旋。（臧质守之，魏师攻围三旬，不拔。今淮阳郡县。）明帝时，后魏又南侵淮北，青、冀、徐、兖四州及荆河州西境悉陷没，（泰始二年，徐州刺史薛安都引魏军，自是沈文秀东阳城、崔道固历城，并为魏将慕容白曜所陷。安都以彭城，常珍奇以悬瓠并降魏。悬瓠，今汝南郡城。）则长淮为北境，侨徐、兖於淮南（淮阴立兖州，锺离立徐州。）立青冀二州，寄治赣榆。（今东海郡东海县。赣，古淡反。）其后十馀年而宋亡。然初强盛也，南郑、襄阳、悬瓠、（元嘉二十七年，后魏主太武率兵攻围汝南，太守陈宪等拒四十馀日，魏人积尸与城齐，不拔而退。）彭城、历城、东阳，（南废帝景平初，筑夔镇守。后魏攻围，数旬不克。即今北海郡治东城。）皆为宋氏藩扞。
齐氏，淮北之地所以全少，青州治朐山，（今东海郡。朐音衢。）冀治涡口，（今临淮郡涟水县。）荆河治寿春，（荆河州自东晋以后，或治淮南，或治淮北，不恒其所，今举其要害之地。）北兖治淮阴，北徐治锺离，（今郡。）又置巴东，治巴。（今云安郡。）其馀州郡，悉因宋代，州二十有三，郡三百九十有五，县千四百七十有四。其后频为后魏所侵，至东昏永元初，沔北诸郡，相继败没。（今南阳郡地。）又遣军北伐，败於马圈，退屯盆城，（魏马圈城去襄阳三百里，时陈显达攻围四十馀日不拔，魏援师至，败还。在今南阳郡界。）又失寿春，（永元二年，荆河州刺史裴叔业以城叛入魏。）后三年，齐亡。（齐氏七主，凡二十四年，内难繁兴，不遑外略。及东昏暴虐，北境弥蹙也。）始全盛也，南郑、（明帝建武二年，后魏大将元英来伐，梁州刺史萧懿守拒，攻围百馀日不下。）樊城、（今襄阳郡安养县。建武中，后魏主孝文率兵十万，数旬攻围，将曹武拒，不下。）襄阳、义阳、寿春，（高帝又建镇，谓垣崇祖曰： 兵冲要地，切备魏师。 俄而魏将王肃以师二十万至，败而归。）淮阳、角城、（明帝初，后魏南侵，以李安仁戍之。）涟口、朐山为重镇。
梁氏州郡，多沿旧制。天监中，州二十有三，郡三百五十，县千二十有五。其后更有析置，大同中，州百有七，郡县亦称於此。自侯景逆乱，建康倾陷，坟籍散逸，不可得而详焉。初，武帝受禅，数年即失汉川及淮西之地，（天监三年，梁州刺史夏侯道迁以本部叛降后魏，自剑阁以北并陷没。又魏将元英破将军马仙琕於义阳，失地。）其后诸将频年与魏军交战於淮南淮北，互有胜负。（自天监四年以后，将张惠绍克魏宿迁城，韦叡克合肥，裴邃克霍丘城、朐山城，寻皆败，唯合肥独存。）虽得悬瓠、彭城，俄而又失。（天监七年，魏军主白早生、荆河州刺史胡逊以悬瓠，普通六年，徐州刺史元法兴以彭城并内属，无何，悉复於魏。）又克寿春。（普通七年，将夏侯亶、元树等克之，获魏扬州刺史李宪。自齐东昏永元二年陷后魏，至是凡二十七年，南朝始复。）中大通初，大举北伐，淮北城镇，相次克平，直至洛阳，暂为梁有。（中大通元年，魏将尔朱荣害胡太后及少主，魏朝大乱。遣将陈庆之率军送元颢为魏主，入河阳，六旬五日，尔朱荣来攻，庆之渡河，守北中府城，数日颢败，庆之亦奔退，所得之地寻亦失之。中府地即今河阳北城是。）其后又复汉中。（大同中，将兰钦克之。自天监二年失汉川，凡经四十三年卻复。）至东魏，将侯景以河南地降，逆乱相寻，有名无实。及景平后，江北之地，悉陷高齐，汉川、蜀川没於西魏。（太清初，侯景以十三州来降，旋为东魏将慕容绍宗所败。二年，景举兵反，围建康，陷之。及景平后，元帝承圣初，齐将辛术南伐，尽复淮南江北之地，得传国玺，反於齐。三年，西魏将达奚武陷汉川，尉迟迥陷蜀川。其汉川经九年复失。）大抵雍州、（今襄州。）下溠（音槎）戍、（汉东郡枣阳县东南。）夏口、白苟堆、（大同中，东魏静帝遣将尧雄为南境守将。雄曰： 白苟堆，梁之北面重镇，请备之。 在今汝南郡真阳县。）硖石城、（今汝阴郡下蔡县。）合州、（即合肥。）锺离、（将康绚镇守之。）淮阴、朐山为重镇。（天监三年，角城戍主柴庆宗以角城，十年，东莞太守刘哳以朐山，并降入魏。）
陈氏比於梁代，土宇弥蹙，西不得蜀汉，北失淮肥，以长江为境。（文帝天嘉初，湘川之地为周军所陷；二年，侯瑱克平之。湘川，今澧阳、武陵、长沙、衡阳等郡之地。）有州四十有二，（地转狭而州益多，暨后州郡又数倍多於前代，故不可详。）郡百有九，县四百三十有八。宣帝太建中，频年北伐，诸将累捷，尽复淮南之地。（将吴明彻於寿春城斩高齐将王琳。）更经略淮北，大破齐军於吕梁。及旋师，属高齐国亡，又总军北伐，至吕梁，周军来拒，又大破之。（自太建五年北伐，七年破齐军，九年又破周将梁士彦，悉得梁淮北城镇下邳、朐山。）旋为周军所败，悉虏其众，（时梁士彦守彭城，明彻来攻未下。十年，周将王轨来伐，明彻退师，全军没於清口也。）自是江北之地，尽没於周，又以长江为界。（十二年，周大将司马消难以淮西地来降，又遣将周罗睺攻克新野，寻并失之。）及隋军来伐，遣将守狼尾滩，（后主祯明三年，戚欣守之。今夷陵郡宜都县界。）荆门、（将吕仲肃据之，亦宜都界。）安蜀城、（将顾觉镇之，亦夷陵郡县。）公安、（将陈纪镇之，今江陵郡县。）巴陵以下，并风靡退散，（信州道大总管、清河公杨素自峡中舟师东下，东方守将相继而破。信州即今云安郡也。）隋军自采石、（隋将韩擒武袭陷之。）京口（贺若弼袭陷之。）渡江而平之。
后魏起自北方，至道武，率兵下山东，攻拔慕容宝中山，（今博陵郡唐昌县。）遂有河北之地，於是迁都平城。（今云中郡。）慕容氏丧败，遣将南略地，至於滑台、许昌、（今颍川郡。）彭城。明元帝泰常中，始於滑台、许昌置兵镇守。（道武天兴中，长孙肥等克滑台、许昌，寻不能守，至是始有之。）太武帝时，又得蒲阪、（今河东郡。）长安、统万。（始光中，遣军伐赫连昌，克蒲阪及长安，又克统万，后遂灭赫连。统万即赫连所都，今朔方郡是。）神中，宋师来伐碻磝、（今济阳郡城。）滑台、武牢，（今河南府汜水县是。）戍将皆不守，寻并复之。（神三年，宋将到彦之、王仲德等陷滑台、武牢、洛阳，遣安颉、叔孙建等击败走之。）太延以后，东平辽东，西平姑臧，（三年，东伐冯弘，五年，西伐沮渠茂虔，并灭之。）於是西至流沙，东接高丽。所未得者，汉中及南阳、悬瓠、彭城、青州之南而已。其后帝自南征，遂临瓜步，宋淮北城镇守将，多有败没。（太平真君十一年，因宋将王玄谟来侵，克碻磝城，戍将济州刺史王买德弃城而走，宋师至滑台败，帝乘胜至江上。）献文天安初，自河之南，长淮之北，皆为魏有。（时因宋晋安王子勋之乱，遣将慕容白曜略地，破宋将沈文秀、毕众敬、薛安都、崔道固、常珍奇，遂有其地。）孝文迁都洛阳，（太和十九年徙都。）频岁亲征，皆渡淮沔。（二十年，屯八公山；二十一年，屯新野及樊城。）宣武初，又得寿春，（景明初，齐将裴叔业以寿春来降，后至明帝孝昌二年，又陷入梁。）续收汉川，至於剑阁，兼得淮西之地。（正始初，梁将夏侯道迁以汉中降，又元英破梁将马仙琕於义阳，遂有其地。）庄帝时，梁军洛阳，数旬败走。（永安初，因尔朱荣害胡太后、少帝之乱，梁将陈庆之送元颢为魏主。）尔后内难相继，不暇外略，三四年后，分为东、西魏矣，皆权臣擅命。（具周、齐事中。）自永安末年，尔朱世隆称兵入洛，图籍散亡，不可详记。今按旧史。管州百十有一，郡五百十有九，县千三百五十有二。（按魏收史所载州郡，是东魏静帝武定中，其时洛阳以西及关中梁益之地，悉属西魏，收犹总而编之。）自太武以后，渐更强盛，东征西伐，克定中原。属宋明以后及於齐梁，国土渐蹙，自守不暇，虽时有侵掠，而退不旋踵，故魏之城镇，少被攻围，因利进取，不常所守也。
北齐神武东魏天平末，大举西伐，至蒲津。（静帝天平四年，三道伐西魏，齐神武自总大众至蒲津，窦泰自风陵济河，至潼关，高敖曹入武关，陷上洛，以泰军败没并旋师。风陵在潼关北岸相对。）西魏乘胜攻陷陕州。（周文帝率李弼等东征，下陕州，擒刺史李徽伯。即今陕郡。）神武西至沙苑。（其年冬，大败而归。今冯翊郡界。）西军又乘胜袭陷洛阳。（西魏将独孤如愿据金墉。）明年，西师又至於河阴，（今洛阳县北。）时拒守河阳城，（潘相乐守北城，扬州公永乐守南城，即今城。后周文帝亲征，不克。）西师败归。（元象元年，周文帝亲征，败还。如愿亦弃金墉遁走，神武遂毁其城。）其后神武攻围西魏玉壁，不克。（兴和四年，西魏将王思政守之。今绛郡稷山县。）西师来伐，至於邙山。（武定初，周文帝亲征，神武御之，败，杀周将王雄。）后神武又围玉壁，不克。（武定四年，西魏将韦孝宽守之。）文襄遣将围颍川，拔之。（自武定五年冬攻围，至明年六月城陷。）於是河南自洛阳之西，河北自晋州之西，（今平阳郡。）悉入西魏。文宣之代，命将略地，南际於江矣。（天保二年，属侯景乱梁，遣辛术南讨，遂得传国玺。又过江得梁夏口，后二国通和，旋师矣。）武成河清中，筑戍於轵关。（河清二年，遣斛律光筑之。今河南府济源界。）其年，周军至洛阳，败还。（晋公护统军将杨檦等至轵关，败走。）后主武平中，陈军来侵，尽失淮南之地。（武平五年以后，陈将吴明彻频岁来侵，淮南城镇皆不守，诸将累败。）周师攻拔河阴大城。（周武亲征，有疾，班师。）幼主崇化末，西师攻拔晋州，（今平阳郡。）因之国灭。（齐都於邺，即今郡县。）自东、西魏之后，天下三分，梁陈有江东，宇文有关西，高氏据河北，有州九十有七，郡百六十，县三百六十有五。（文宣天保七年，已并省州三，郡百五十三，县五百八十九，镇二，戍二十六。）当齐神武之时，与周文帝抗敌，十三四年间，凡四出师，大举西伐，周师东讨者三焉。（略举齐神武、周文帝统师亲征，诸将攻战则不复纪。）自文宣之后，才守境而已。大抵西则姚襄城、（今文城郡西城，则姚襄所筑，西临黄河，控带龙门之险，周齐交争之地。后主武平二年，大将斛律光破周兵於城，遂立镇焉。）洪洞、（今平阳郡县北故城，四固垂复，控据要险。崇化末，周师既克晋州，其城主张元静以城降周。）晋州、武平关、（三关并今绛郡正平县界。）柏崖、（城侯景所筑，今河清县西。）轵关、河阳，南则武牢、（陆子章增筑城守。）洛阳、北荆州、（今陆浑县东北故城是。）孔城防、（今伊阙县东南故城是。）汝南郡、（今临汝郡梁县南。）鲁城，（今临汝郡鲁山县东北。）置兵以防周寇。（自洛阳之南，襄城、汝阴、汝南以北，皆齐有。）及陈师侵轶，数岁齐亡，南境要害，未遑制置也。
周文帝西魏大统中，东魏师至蒲津。（文帝大统二年，齐神武亲征至蒲津，以窦泰死，退军。）文帝东征，克陕州，兼得宜阳郡、邵郡。（邵郡，今绛郡垣县。宜阳郡，今福昌县。）东师又至沙苑。（其年冬，齐神武亲征，大败，走。）后文帝东征，至河阴，先胜后败。（大统四年，杀魏将高敖曹。）筑城於玉壁。（大统八年，将王思政筑之，齐神武攻围不克。至十二年，韦孝宽守之，齐神武又攻围六旬，不克。）文帝又至邙山，先胜后败。（大统九年。）得梁雍州。（十六年，梁雍州刺史岳阳王虓举州内附。）废帝初，克平汉中。（自梁侯景逆乱，遣将达奚武克之也。）又遣军平蜀。（将尉迟迥克之。）文帝西征至姑臧，后又平江陵。（齐王廓后元初，于谨平之，杀梁元帝。）自是疆理西有姑臧，西南有全蜀，南至於江矣。（明帝武成二年，将贺若敦克陈湘川之地，三年失之。今澧阳、武陵、长沙、衡阳等地是。）其河南自洛阳之东之北，河东自平阳之界，属於高齐。至武帝建德中东征，拔齐晋州城，寻又东征，破齐师於晋州城下。（建德五年，攻拔晋州，使梁士彦守之。齐后主来攻，三旬馀不拔，六年，又破齐后主军。）乘胜平齐。后遣军破陈军於吕梁，（将王轨破陈将吴明彻，悉虏其众也。）其东南之境，尽於长沙。通计州二百十有一，郡五百八，县千二十有四。当全盛战争之际，则玉壁、（初王思政守，后韦孝宽守，东师攻不拔，遂置勋州。）邵郡、齐子岭、（今王屋县东二十里周齐分界处。）通洛防、（故函关城，武帝保定中改名，在今新安县东。）黄栌、三城，（今永宁县西北。）宜阳郡、陕州、土灭、（今长水郡西北二十五里。）三荆、（将独孤信略定北荆州，今即伊阳县。东荆州后改曰淮州，今淮安郡。荆州今南阳郡。）三鵶镇，（今汝州鲁山县西南，名平高城。）置兵以备东军。
隋文帝开皇三年，迁都大兴城，（即今城。）遂废诸郡，以州治人。（自三代以前为九州，两汉加置十三州，晋宋之后，分析渐多，至於魏齐后周，虽割据鼎立，天下分裂，其於州郡，乃倍两汉之地。隋氏以官繁人弊，遂废五百馀郡，而以州治人，名则因循，职事同於郡守，无复刺举之任。）自九载廓定江表，寻以户口滋多，析置州县。炀帝大业初，移治阳城，（即今城。）又平林邑，更置三州。既而并省诸州。三年，改州为郡，乃置司隶刺史，分部巡察。（本史不分别所领诸郡。）五年，平定吐谷浑，更置四郡。大凡郡百九十，县千二百五十五，东西九千三百里，南北万四千八百一十五里，东南皆至於海，西至且末，（隋氏西境唯得今敦煌郡以东。且，子余反。）北至五原。（即今九原郡。按，隋氏北境唯至於河。）隋氏之盛，极於此矣。


礼二十三沿革二十三嘉礼八
天子诸侯玉佩剑绶玺印
（周秦汉后汉晋齐梁陈北齐后周隋大唐）
周制，天子佩白玉而玄组绶，公侯佩山玄玉而朱组绶，大夫佩水苍玉而缁组绶，世子佩瑜玉而綦组绶，士佩瓀玫而缊组绶。（古者君子必佩玉。有山玄、水苍者，视之文色所似也。绶者所以贯佩玉，相承受。綦，文杂色也。缊，赤黄色。）王镇圭，长尺有二寸，（镇，安也，所以安四方。镇圭者，盖以四镇之山为瑑饰。）大圭，长三尺，杼上终葵首，（或谓之珽。终葵，椎也。为椎於其杼上，明无所屈也。杼，杀也。）缫藉五采五就以朝日。公执桓圭，九寸；侯执信圭，伯执躬圭，皆七寸，缫皆三采三就；子执穀璧，男执蒲璧，缫皆二采再就，以朝觐宗遇会同於王。（三采，朱白苍。二采，朱绿也。公，二王后及王之上公。双植谓之桓。桓，宫室之象，所以安其上也。信当为身。身圭、躬圭，盖皆象以人形为瑑饰，文有粗缛耳，欲其慎行以保身。穀所以养人，蒲为席，所以安人，盖以穀蒲为瑑饰。诸侯朝天子所执，诸侯相见亦如之。）凡玉天子用全，上公用龙，侯用瓒，伯用将。（龙当为厖。厖谓杂色。瓒读为｛衍食｝〈尸养〉之〈尸养〉。龙、瓒、将，皆杂名也。卑者下尊，以轻重为差，玉多则重，石多则轻。公侯四玉一石，伯子男三玉二石。〈尸养〉音赞。）自五霸迭兴，战兵不息，珮非战器，韨非兵旗，於是解去绶珮，留其系璲，以为章表，韨珮遂废。又三代之制，人臣皆以金玉为印，龙虎钮，唯所好也。
秦以印称玺，以玉，不通臣下，用制乘舆六玺：曰 皇帝行玺 、 皇帝之玺 、 皇帝信玺 、 天子行玺 、 天子之玺 、 天子信玺 。又始皇得蓝田白玉为玺，螭虎钮，文曰 受天之命，皇帝寿昌 。韨珮既废，乃以采组连结於璲，光明章表，转相结受，故谓之绶。（秦汉以降，逮於周隋，既多无注解，或传写讹舛，有义理难明，虽研覈莫辨。今但约其本史，聊存一代之制，他皆类此。览之者，幸详察焉。）
汉高帝入关，得秦始皇白玉玺，佩之，曰传国玺，与斩蛇剑俱为乘舆之宝。韨承秦制，用而弗改，加之以双印、佩刀。
后汉孝明帝乃为大佩，冲牙双瑀璜，皆以白玉。（诗云： 杂佩以赠之。 毛苌曰： 珩、璜、琚、瑀，冲牙之类。 月令章句曰： 佩上有双衡，下有双璜，琚瑀以杂之，冲牙蠙珠以纳其间。 玉藻云： 右徵角，左宫羽，进则揖之，退则扬之，然后玉锵鸣也。 纂要曰： 琚瑀所以纳间，在玉之间，今白珠也。 ）乘舆落以白珠，公卿诸侯以采丝，其玉视冕旒，为祭服云。
佩刀，乘舆黄金通身貂错，半鲛鱼麟，金漆错，雌黄室，五色罽隐室华。诸侯王黄金错，环挟半鲛，黑室。公卿百官皆淳黑，不半鲛。小黄门雌黄室，中黄门朱室，童子皆虎爪文，虎贲黄室虎文，其将白虎文，皆以白珠鲛为钅剽口之饰。（通俗文曰： 刀锋曰钅剽。 匹烧反。）乘舆者，加翡翠山，纡婴其侧。（左传曰： 藻繂鞞鞛。 注云： 鞞，佩刀鞘上饰。鞛，下饰也。 郑玄诗笺曰： 既爵命赏赐，而加赐容刀有饰，显其能制断也。 春秋繁露曰： 剑之在左，青龙之象也。刀之在右，白虎之象也。韨之在前，朱雀之象也。冠之在首，玄武之象也。四者，人之盛饰也。 梁刘昭曰： 自天子至於庶人，咸皆带剑。剑之与刀，形制不同，名称各异，故萧何剑履上殿，不称为刀，而汉志言不及剑，如为未备。 ）
佩双印，长寸二分，方六分。乘舆、诸侯王公列侯以白玉，中二千石以下至四百石皆以黑犀，三百石以至私学弟子皆以象牙。上合丝，乘舆以縢贯白珠，赤罽蕤，诸侯王以下绔（口故反）赤丝蕤，縢绔各如其印质。刻书文曰： 正月刚卯既决，灵殳四方，赤青白黄，四色是当。 凡六十六字。
乘舆黄赤绶，四采，黄赤缥绀，淳黄圭，长二丈九尺九寸，五百首。（凡绶，先合单纺为一系，四系为一扶，五扶为一首，五首成一文，文采纯为一圭。首多者系细，首少者系粗。汉官仪曰： 玺皆白玉螭虎钮，文曰 皇帝行玺 、 皇帝之玺 、 皇帝信玺 、 天子行玺 、 天子之玺 、 天子信玺 ，凡六玺。皇帝行玺，凡封之玺，赐诸侯王书。信玺，发兵徵大臣。天子行玺，策拜外国及事天地鬼神。玺皆以武都紫泥封，青囊白素里，两端无缝，尺一板中约署。皇帝带绶，黄地六采，不佩玺。玺以金银縢组，侍中组负以从。秦以前民皆佩绶，金、玉、银、铜、犀、象为方寸玺，各从所好。奉玺书使者乘驰传。其驿骑也，三骑行，昼夜千里为程。 ）诸侯王赤绶，（徐广曰： 太子及诸王金印，龟钮，纁朱绶。 ）四采，赤黄缥绀，淳赤圭，长二丈一尺，三百首。太皇太后、皇太后、皇后，其绶皆与乘舆同。长公主、天子贵人与诸侯王同绶者，加特也。诸国贵人、相国皆绿绶，三采，绿紫绀，淳绿圭，长二丈一尺，二百四十首。（前汉书曰： 相国、丞相皆秦官，金印紫绶。高帝相国绿绶。 徐广曰： 金印绿綟绶。 綟音戾，草名也。以染似绿，又曰似紫。紫绶名緺绶，緺音瓜，其色青紫。公加殊礼，皆服之。）公、侯、将军紫绶，二采，紫白，淳紫圭，长丈七尺，百八十首。（前汉书曰： 太尉，金印紫绶。御史大夫位上卿，银印青绶，成帝更名大司空，金印紫绶。将军亦金印。 汉官仪曰： 马防为车骑将军，银印青绶，在卿上，绝席。和帝以窦宪为车骑将军，始加金紫，次司空。 ）九卿、中二千石、二千石青绶，三采，青白红，淳青圭，长丈七尺，百二十首。（一号青緺绶。）自青绶以上，縌（音逆）皆长三尺二寸，与绶同采而首半之。縌者，古佩璲也。佩绶相迎受，故曰縌。紫绶以上，縌绶之间得施玉环鐍云。（通俗文曰： 缺环曰鐍。 汉旧仪曰 其断狱者印为章 也。）千石、六百石黑绶，三采，青赤绀，淳青圭，长丈六尺，八十首。四百石、三百石长同。（汉官曰： 尚书仆射，铜印青绶。 ）四百石、三百石、二百石黄绶，一采，淳黄圭，长丈五尺，六十首。自黑绶以下，縌绶皆长三尺，与绶同采而首半之。百石青绀绶，一采，宛转缪织圭，长丈二尺。（丁孚汉仪： 乘舆绶，黄地冒白羽，青绛绿五采，四百首，长二丈三尺。诸王绶四采，绛地冒白羽，青黄去绿，二百六十首，长二丈一尺。公主绶如王。侯，绛地，绀缥三采，百二十首，长丈八尺。二千石绶，羽青地，桃华缥三采，百二十首，长丈八尺。黑绶，羽青地，绛二采，八十首，长丈七尺。黄绶，一采，八十首，长丈七尺。以为常式。民织绶不如式，没入官，犯者为不敬。二千石绶以上，禁民无得织以粉组。 吴孙权以无工刻玉玺，用金为玺，孙皓造金玺六枚是也。又有麟凤龟龙玺，驼马鸭头杂印。）
晋制，盛服则杂宝为佩，金银校饰绶，黄赤缥绀四采。太子、诸王纁朱绶，赤黄缥绀。相国绿綟绶，（綟与盭同。）三采，绿紫绀。郡公玄朱，侯伯青朱，子男素朱，皆三采。公嗣子紫，侯嗣子青，乡、亭、关内侯紫绶，皆二采。郡国太守、内史青；尚书令仆射、中书监令、秘书监皆黑；丞皆黄，诸府丞亦然。其佩刀者，以木代真刀也。
宋皇太子，金玺龟钮，朱绶，四采，赤黄缥绀，佩瑜玉。诸王，金玺龟钮，纁朱绶，四采，赤黄缥绀，佩山玄玉。郡公，金章，玄朱绶，佩山玄玉。太宰、太傅、太保、丞相、司徒、司空，金章，紫绶，佩山玄玉。相国则绿綟绶，三采，绿紫绀。大司马、大将军、太尉、凡将军位从公者，金章，紫绶，佩山玄玉。郡侯，金章，青朱绶，佩水苍玉。骠骑、车骑、卫将军、凡诸将军加大者，征、镇、安、平、中军、镇军、抚军、前、左、右、后、征虏、冠军、辅国、龙骧将军，并金章，紫绶，佩水苍玉。诸王嗣子，金印，紫绶，佩山玄玉。郡公侯嗣子，银印，青绶，佩水苍玉。侍中、散骑常侍及中常侍，给五时朝服，武冠；貂蝉，侍中左，常侍右，皆佩水苍玉。尚书令、仆射，铜印，墨绶，佩水苍玉。中书监令、秘书监，铜印，墨绶，佩水苍玉。光禄大夫、卿、尹、太子保傅、大长秋、太子詹事、司隶校尉、武尉、左右卫、中坚、中垒、骁骑、游击、前军、左军、右军、后军、宁朔、建威、振威、奋威、扬威、广威、建武、振武、奋武、扬武、广武、左积弩、右积弩、强弩诸将军、监军，银章，青绶，佩水苍玉。领军、护军、城门五营校尉、东南西北中郎将，银印，青绶，佩水苍玉。县、乡、亭侯，金印，紫绶。鹰扬、折冲、轻车、扬烈、威远、宁远、武威、材官、伏波、凌江诸将军，银章，青绶。奋武护军，安夷抚军、护军，军州郡国都尉，奉车、驸马、骑都尉，诸护军将兵助郡都尉，水衡、典虞、牧官、典牧都尉，度支中郎将、校尉、都尉、司盐都尉、材官校尉、王国中尉、宜禾伊吾都尉、监淮南津都尉，银印，青绶。州刺史，铜印，墨绶。御史中丞、都水使者，铜印，墨绶，佩水苍玉。谒者仆射，铜印，墨绶，佩水苍玉。诸军司马，银章，青绶。冗从仆射、太子卫率、武贲中郎将、羽林监，铜印，墨绶；其在陛列具备卤簿，毼尾，绛纱縠单衣。北军中候、殿中监，铜印，墨绶。护匈奴中郎将、护羌戎夷蛮越乌丸西域戊己校尉，铜印，青绶。郡国太守、相、内史，银章，青绶；江左止单衣帻，其加中二千石者，依卿、尹。牙门将，银章，青绶。骑都督、守，银印，青绶。尚书左右丞、秘书丞，铜印，黄绶。尚书郎、秘书郎、太子中舍人、洗马、舍人，侍御史。关内、关中、名号侯，金印，紫绶，朝服，进贤两梁冠。诸博士，水苍玉。公府长史，诸卿尹丞，诸县署令秩千石者，诸军长史，诸卿尹丞，狱丞，太子保傅詹事丞，郡国太守相内史丞、长史，诸县署令长相，关谷长，王公侯诸署令、长、司理、持书，公主家仆，公车司马，太史、太医、太官、御府、内省令，太子诸署令、仆、门大夫、陵令，太子率更、家令、仆，黄门诸署令、仆、长，黄门冗从仆射监，太子寺人监，公府司马，诸军城门五营校尉司马，护匈奴中郎将护羌戎夷蛮越乌丸戊已校尉长史、司马，廷尉正、监、平，并铜印墨绶。王郡公侯郎中令、大农，铜印青绶。北军中候丞，铜印黄绶。太子常从武贲督、千人督、校督、司马武贲督，铜印墨绶。殿中将军，银章青绶。（宋末不复给章绶。）水衡、典虞、牧官、典牧、材官、州郡国都尉司马，铜印墨绶。殿中中郎将校尉、都尉，黄门中郎将校尉、都尉，殿中太医校尉、都尉，关外侯，并银印青绶。左右都候、阊阖司马、城门候、王郡公侯中尉，铜印墨绶。部曲督护、司马史、部曲将，铜印；司马史，假墨绶。太医校尉、都尉，总章协律中郎将校尉、都尉，银印青绶。殿中司马及守陵者、殿中太医司马、总章监鼓吹监司律司马，铜印墨绶。诸县署丞、太子诸署丞、王公侯诸署及公主家丞，铜印黄绶。太医丞，铜印。黄门诸署丞、黄门称长、园监、诸县尉、关谷塞护道尉，铜印黄绶。洛阳乡有秩，铜印青绶。宣威将军以下至裨将军，铜印；其以此官为刺史、郡守、千人司马武贲督以上及司马长史者，皆假青绶。平虏武猛中郎将、校尉、都尉，银印；武贲督以上及司马长史者，皆假青绶。别部司马、军假司马，银印。图像都匠、行水中郎将、校尉、都尉，银印青绶；若非以工巧技能特加此官者，不假绶。羽林郎、羽林长郎，佩武猛都尉以上印者，假青绶。别部司马以下，假墨绶。武贲在陛列及备卤簿，服锦文衣；陛长，假铜印墨绶。旄头。羽林在陛列及备卤簿，服绛科单衣，假旄头。举辇、迹禽、前驱、填街、强弩司马，守陵武贲，佩武猛都尉以上印者，假青绶。别部司马以下，假墨绶。守陵武贲、殿中武贲及守陵者持鈒（所立反）戟冗从武贲，佩武猛都尉以上印者，假青绶。别部司马以下，假墨绶。持椎斧武骑武贲、五骑传诏武贲、殿中羽林及守陵者太官尚食武贲、称饭宰人、诸宫尚食武贲，佩武猛都尉以上印者，假青绶。别部司马以下，假墨绶。（凡此前众职，江左多不备，又多阙朝服。诸应给朝服佩玉，而不在京都者给朝服，非护乌丸羌夷戎蛮诸校尉以上，及刺史、西域戊己校尉，皆不给佩玉。其来朝会，权时假给，会罢输还。凡应朝服者而官不给，听自具之。诸假印绶而官不给鞶囊者，得自具作。其但假印不假绶者，不得佩绶。鞶，古制也。按汉代著鞶囊者，侧在腰间。或云傍囊，或云绶囊，然则以此囊盛绶也。或盛或散，各有其时。）
齐乘舆制六玺，以金为之，并依秦汉之制。皇太子诸王金玺，皆龟钮。公侯五等金章，其公、将军，金章。光禄大夫、卿、尹、太子傅、诸领护将军、中郎将、校尉、郡国太守内史、四品五品将军，皆银章。尚书令、仆射、中书监令、秘书监丞、太子二率、诸府长史、卿、尹、丞、尉、中丞、都水使者、诸州刺史，皆铜印。
其绶，乘舆黄赤绶，黄赤缥绿绀五采。太子朱绶，诸王纁朱绶，赤黄缥绀色亦同。相国绿綟绶，三采，绿紫绀。郡公玄朱，侯伯青朱，子男素朱，皆三采。公嗣子紫，侯嗣子青，乡亭侯、关中关内侯墨绶，皆二采。郡国太守、内史青，尚书令、仆射、中书监令、秘书监皆黑，丞皆黄，诸府丞亦然。
梁制，乘舆印玺，并如齐制。皇太子，金玺龟钮，朱绶，三百首，佩瑜玉，带鹿卢剑，火珠首，素革带，玉钩燮，兽头鞶囊。诸王，金玺龟钮，纁朱绶，百六十首，佩山玄玉，垂组，大带，兽头鞶，腰剑；若加馀官，则服其加官之服。开国公，金章龟钮，玄朱绶，百四十首，佩山玄玉，兽头鞶，腰剑。开国侯、伯，金章龟钮，青朱绶，百二十首，佩水苍玉，兽头鞶，腰剑。开国子、男，金章龟钮，青绶，百首，佩水苍玉，兽头鞶，腰剑。县、乡、亭、关内、关中及名号侯，金印龟钮，紫绶，兽头鞶，腰剑。（关内、关中及名号侯则珪钮。）关外侯，银印珪钮，青绶，兽头鞶，腰剑。诸王嗣子，金印珪钮，紫绶，八十首，兽头鞶，腰剑。大司马、大将军、太尉、诸位从公者，金章龟钮，紫绶，八十首，兽头鞶，腰剑。直将军则不带剑。凡公及位从公。（言以将军及以左右光禄开府仪同者，各随本位号。其文则曰 某位号仪同之章 。）尚书令、仆射、尚书，铜印墨绶，朝服，佩水苍玉，（尚书则无印绶。）腰剑，紫荷，执笏。侍中散骑常侍、通直常侍、员外常侍，皆腰剑，佩水苍玉。旧至尊朝会登殿，侍中常侍夹御，御下舆，则扶左右；侍中参乘，则不带剑。中书监、令，秘书监，铜印墨绶，水苍玉，腰剑，兽头鞶。左右光禄大夫，与加金章紫绶同。但加金紫者，谓之金紫光禄；但加银青者，谓之银青光禄。光禄、太中、中散大夫，太常、光禄、弘训太仆、太仆、廷尉、宗正、大鸿胪、大司农、少府、大匠诸卿，丹阳尹、太子保傅、大长秋、太子詹事，银章龟钮，青绶，兽头鞶，佩水苍玉。卿大夫助祭，皆佩五采大佩，赤舄絇屦。骠骑、车骑、卫将军、中军、冠军、辅国将军、四方中郎将，金章紫绶，（中郎将则青绶。）佩水苍玉。领、护军，中领、护军，五营校尉，银印青绶，佩水苍玉，兽头鞶。其屯骑、越骑，夹御日，假给佩，馀校不给。弘训卫尉，卫尉，司隶校尉，左右卫、骁骑、游击、前、后、左、右军将军，龙骧、宁朔、建威、振威、奋威、扬威、广威等将军，积弩、积射、强弩将军，监军，银章青绶，佩水苍玉，兽头鞶。骁、游以下，并不给佩。骁、游夹侍日，假给。国子祭酒，佩水苍玉。御史中丞、都水使者，银印墨绶，兽头鞶，腰剑，佩水苍玉。谒者仆射，铜印环钮，墨绶，八十首，兽头鞶，佩水苍玉，腰剑。给事中、黄门侍郎、散骑通直员外、散骑侍郎、奉朝请、太子中庶子、庶子、武卫将军、武骑常侍，腰剑。中书侍郎，腰剑。冗从仆射、太子卫率，铜印墨绶，兽头鞶。武贲中郎将、羽林监，铜印环钮，墨绶，兽头鞶，腰剑。其在陛列及备卤簿，著毼尾，绛纱縠单衣。护匈奴中郎将，护羌、戎、夷、蛮、越、乌丸、西域校尉，银印珪钮，青绶，兽头鞶。安夷、抚夷护军，州郡国都尉，奉车、驸马、骑都尉，诸护军，银印珪钮，青绶，兽头鞶。州刺史，铜印墨绶，兽头鞶，腰剑。郡国太守、相、内史，银章龟钮，青绶，兽头鞶，单衣介帻；加中二千石，依卿尹剑佩。尚书左、右丞，秘书丞，铜印环钮，黄绶，兽爪鞶。尚书，秘书著作郎，太子中舍人、洗马、舍人，腰剑。书侍御史、侍御史，腰剑。（书侍御史，则有铜印环钮，墨绶。）诸博士，给佩水苍玉。太学博士，正限八人，著佩，限外六人不给。廷尉律博士，无佩，并簪笔。公府长史，兽头鞶。诸卿尹丞，黄绶，兽爪鞶，簪笔。诸县署令秩千石者，兽爪鞶，铜印环钮，墨绶。公府令史亦同。领、护军长史，朱服，兽头鞶。诸军长史，兽头鞶。诸卿部丞、狱丞，黄绶，兽爪鞶，簪笔。太子保傅詹事丞，簪笔，兽爪鞶，黄绶。郡国相内史丞、长史，长史兽头鞶；其丞，黄绶，兽爪鞶。诸县署令、长、相，兽头鞶，铜印环钮，墨绶。州郡大中正、郡中正。太子门大夫，兽头鞶，陵令、长，兽爪鞶，铜印环钮，墨绶。率更、家令、仆，兽头鞶，腰剑。黄门诸署令、仆、长丞，铜印环钮，墨绶。丞，黄绶。黄门冗从仆射监、太子寺人监，铜印环钮，墨绶，兽头鞶。公府司马，领、护军司马，诸军司马，护匈奴中郎将护羌戎夷蛮越乌丸戊己校尉长史、司马，铜印环钮，墨绶，兽头鞶。廷尉，建康正、监、平，铜印环钮，墨绶，皂零辟，兽爪鞶。左、右卫司马，铜印环钮，墨绶，兽头鞶。直閤将军，铜印珪钮，青绶，兽头鞶。诸殿主帅，正直绛纱，从则裲裆衫。诸开国郎中令、大农，公傅、中尉，铜印环钮，青绶，皆兽头鞶。诸开国三将军，铜印环钮，青绶。开国掌书中尉、司马，陵庙食官，牧长，典医典府丞，铜印。常侍、侍郎、嗣子、庶子、谒者、中大夫、舍人，不假印。典书、典祠、学官令，典膳丞、长，铜印。限外者不给印。太子卫率、率更、家令丞，铜印环钮，黄绶，兽爪鞶。太子常从武贲督，铜印环钮，墨绶，兽爪鞶。殿中将军、员外将军。州郡国都尉司马，铜印环钮，墨绶，兽头鞶。殿中内外局监、太子内外监、殿中守舍人，铜印环钮。诸县署丞，太子诸署丞，王公侯诸署及公主家令丞、仆，铜印环钮，黄绶。诸县尉，铜印环钮，单衣，黄绶，兽爪鞶。节骑郎其在陛列及备卤簿者，毼尾，绛纱縠单衣。御节郎、黄钺郎，簪笔。典仪、唱警、唱奉事、持兵、主麾等诸职公事及备卤簿。殿中中郎将、校尉、都尉，银印珪钮，青绶，兽头鞶。城门候，铜印环钮，墨绶，兽头鞶。部曲督、司马吏、部曲将，铜印环钮。司马吏，假墨绶，兽爪鞶。总章协律，铜印环钮，艾绶，兽爪鞶。黄门后閤舍人、主书、斋帅、监食、主食、主客、扶侍、鼓吹。斋帅，墨绶，兽头鞶。殿中司马，铜印环钮，墨绶，兽头鞶。总章监、鼓吹监，铜印环钮，艾绶。诸四品将兵都尉、牙门将、崇毅、材官、折难、轻骑、扬烈、威远、宁远、宣威、光威、骧威、威烈、威虏、平戎、绥远、绥狄、绥边、绥戎、兽威、威武、烈武、毅武、奋武、讨寇、讨虏、殄难、讨难、讨夷、厉武、横野、陵江、膺扬、执讯、荡寇、荡虏、荡难、荡逆、殄虏、扫虏、扫逆、扫难、扫寇、厉锋、武奋、武牙、广野，领兵满五十人，给银章，不满五十人，除板而已，不给章；以此官为刺史、郡守，皆青绶。
陈制，永定元年，武帝所定乘舆服御，皆采梁旧制。以天下初定，务从节俭，应用绣、织成者，并可采画，珠玉之饰，任用蚌也。至天嘉初，悉改易之，令一依梁天监旧事。（诸王及开国五等诸侯，县、乡、亭、关内、关中及名号侯，关外侯，王嗣子，太宰，太傅，太保，司徒，司空，大司马，大将军，太尉，诸位从公者，并如梁制。馀官不见者，亦与梁制同，不复具云。）
尚书令、仆射，金章龟钮，紫绶，八十首，兽头鞶；尚书无印绶及鞶。侍中常侍夹御，御下舆，则扶左右；侍中骖乘，则不带剑。中书监令、秘书监，银章龟钮，青绶，八十首，兽头鞶，腰剑。镇、卫、骠骑、车骑、中军、中卫、中抚军、中权、四征、四镇、四安、四翊、四平将军，金章兽钮。其冠军、四方中郎将，金章豹钮，紫绶，八十首，兽头鞶，佩水苍玉。自中军以下诸将军、冠军、四方中郎将，并官不给佩也。领、护军，金章龟钮，紫绶，八十首。中领、护军，银章龟钮，青绶，八十首。其五营校尉，银印珪钮，青绶，八十首。官不给佩。左、右卫，银章龟钮，不给剑。左右骁骑、游击、云骑、游骑、前左右后将军、左右中郎将，银印珪钮。馀服饰同梁，亦官不给佩。其骁、游、云骑，夹御日，假给。其积弩、积射、强弩，铜印环钮，墨绶，带剑。馀服同梁。又有忠武、军帅、武臣、爪牙、龙骑、云麾、镇兵、翊帅、宣惠、宣毅、智威、仁威、勇威、信威、严威、智武、仁武、勇武、信武、严武，金章豹钮，紫绶，八十首。官不给。轻车、镇朔、武旅、贞毅、朔威、宁远、安远、征远、振远、宣远等将军，金章貔钮，紫绶，并兽头鞶，佩水苍玉。中丞，银章龟钮，青绶，八十首。庶子以上簪笔。其武卫不腰剑。卫率，银章龟钮，青绶，不腰剑。冗从，铜印环钮，墨绶，腰剑。州刺史，银章龟钮，青绶，兽头鞶，腰剑。典仪但帅、典仪正帅，其本资有殿但、正帅，得带艾绶，兽头鞶。殿帅、羽仪帅、员外帅。威雄、猛、烈、振、信、胜、略、风、力、光等十威将军，武猛、略、胜、力、毅、健、烈、威、锐、勇等十武将军，并银章熊钮，青绶，兽头鞶。猛毅、烈、威、锐、震、进、智、武、胜、骏等十猛将军，银章罴钮，青绶，兽头鞶。壮武、勇、猛、烈、锐、威、毅、志、意、力等十壮将军，骁雄、桀、猛、烈、武、勇、锐、名、胜、迅等十骁将军，雄猛、威、明、烈、信、武、勇、毅、壮、健等十雄将军，并银章羔钮，青绶，兽头鞶。忠勇、烈、猛、锐、壮、毅、悍、信、义、胜等十忠将军，明智、略、远、勇、烈、威、胜、进、锐、毅等十明将军，光烈、明、英、远、胜、锐、命、勇、武、野等十光将军，飙勇、猛、烈、锐、奇、决、超、胜、略、出等十飙将军，并银章鹿钮，青绶，兽头鞶。龙骧、虎视、云旗、风烈、电威、雷音、驰锐、追锐、羽骑、突骑、折冲、冠武、和戎、安垒、超猛、英果、扫虏、扫狄、武锐、摧锋、开远、略远、贞威、决胜、清野、坚锐、轻锐、拔山、云勇、振旅等将军，银印兔钮，青绶，兽头鞶。超武、铁骑、楼船、宣猛、树功、克狄、平虏、棱威、戎昭、威戎、伏波、雄戟、长剑、冲冠、雕骑、佽飞、勇骑、破敌、克敌、威虏、前锋、武毅、开边、招远、全威、破阵、荡寇、殄虏、横野、驰射三十号将军，铜印环钮，墨绶，兽头鞶。十二件将军，除并假给章印绶。板则止。建威、牙门、期门以下诸将军，并铜印环钮，墨绶，兽头鞶。其在官，以功次转进，应署建威以下诸号，不限板除，悉给印绶。（若武官署位转进，登上条九品驰射以上诸戎号，亦不限板除，悉绶印绶。）千人督、校督司马，虎贲督、牙门将、骑督督、守将兵都尉、太子常从督、别部司马、假司马，假铜印环钮，墨绶，兽头鞶。
北齐制，天子六玺，并因旧式。（ 皇帝行玺 ，封常行诏敕则用之。 皇帝之玺 ，赐诸王书用之。 皇帝信玺 ，下铜兽符，发诸州征镇兵，下竹使符，拜代徵召诸州刺史则用之。并白玉为之，方一寸二分，螭兽钮。 天子行玺 ，册拜外国则用之。 天子之玺 ，赐诸外国书则用之。 天子信玺 ，发兵外国，若徵召外国及有事鬼神则用之。并黄金为之，方一寸二分，螭兽钮。）又有传国玺，白玉为之，方四寸，螭兽钮，上交五蟠螭，隐起鸟篆书，文曰 受天之命，皇帝寿昌 ，凡八字，在六玺外，唯封禅以封石函。又有督摄万机印一钮，以木为之，长尺二寸，广二寸五分。背上为鼻钮，钮长九寸，厚一寸，广七分。腹下隐起篆文书为 督摄万机 ，凡四字。此印常在内，唯以印籍缝。用则左户部郎中、度支尚书奏取，印纥转纳。皇太子玺，黄金为之，方一寸，龟钮，文曰 皇太子玺 。宫中大事用玺，小事用门下典书坊印。
诸侯印绶，二品以上，并金章紫绶；三品银章青绶；（三品以上，凡是五省官及中侍中省官，皆为印，不为章者也。）四品得印者，银印青绶；五品六品得印者，铜印墨绶；（四品以下，凡开国子、男及五等散品名号侯，皆为银章，不为印。）七品、八品、九品得印者，铜印黄绶。金银章印及铜印，并方一寸，皆龟钮。四方诸藩国王之章，上藩用金，下藩用银，并方寸，龟钮。
佐官唯公府长史、尚书二丞，给印绶。六品以下，九品以上，唯当曹为官长者给印。馀自非长官，虽位尊，并不给。
诸王，纁朱绶，四采，赤黄缥绀，纯朱质，纁文织，长二丈一尺，二百四十首，广九寸。开国郡县公、散郡县公，玄朱绶，四采，玄赤缥绀，朱质，玄文织，长丈八尺，百八十首，广八寸。开国县侯伯，青朱绶，四采，青赤白缥，朱质，青文织，长丈六尺，百四十首，广七寸。开国县子男、名号侯、开国乡男，素朱绶，三采，青赤白，朱质，白文织，长丈四尺，百二十首，广六寸。一品、二品，紫绶，三采，紫黄赤，纯紫质，长丈八尺，百八十首，广八寸。三品、四品，青绶，三采，青白红，纯青质，长丈六尺，百四十首，广七寸。五品、六品，墨绶，二采，青绀，纯绀质，长丈四尺，百首，广六寸。七品、八品、九品，黄绶，二采，黄白，纯黄质，长丈二尺，六十首，广五寸。官品从第二以上，小绶间得施玉环。官有绶者，则有纷，皆长八尺，广三寸，各随绶色。若服朝服则佩绶，公服则佩纷。官无绶者，不合佩纷。
其鞶囊，二品以上金缕，三品金银缕，四品银缕，五品、六品采缕，七品、八品、九品采缕，兽爪鞶。官无印绶者，并不给佩鞶囊及爪。
其佩及剑，一品，玉具剑，佩山玄玉。二品，金装剑，佩水苍玉。三品及开国子男、五等散品名号侯虽四品、五品，并银装剑，佩水苍玉。侍中以下，通直郎以上，陪位则象剑。（木剑也，言其象真剑。）带剑者，入宗庙及升殿，若在仗内，皆解剑。
后周皇帝八玺，有神玺，有传国玺，皆宝而不用。（神玺明受之於天，传国玺明受之於运。）皇帝负扆，则置神玺於筵前之右，置传国玺於筵前之左。其六玺，并因旧制，皆白玉为之，方一寸五分，高一寸，螭兽钮。三公诸侯金印，皆方寸二分，高八分，龟钮。七命以上银，四命以上铜，皆龟钮。三命以上，铜印铜鼻。其方皆寸，其高六分，文曰 某公官之印 。
其组绶，皇帝以苍、青、朱、黄、白、玄、纁、红、紫、緅、（则侯反）、碧、绿，十有二色。诸公九色，自黄以下。诸侯八色，自白以下。诸伯七色，自玄以下。诸子六色，自纁以下。诸男五色，自红以下。三公之绶，如诸公。三孤之绶，如诸侯。六卿之绶，如诸伯。上大夫之绶，如诸子。中大夫之绶，如诸男。下大夫绶，自紫以下。士之绶，自緅以下。其玺印之绶，亦如之。
保定四年，百官始执笏，常服焉。宇文护始袍加下衤兰，遂为后制。
隋制，神玺，宝而不用。受命玺，封禅则用之。馀六玺，行用并因旧制。
其绶，王，纁朱绶，四采，赤黄缥绀，纯朱质，纁文织成，长丈八尺，二百四十首，广九寸。公，玄朱绶，四采，玄赤缥绀，纯朱质，玄文织成，长丈八尺，二百四十首，广九寸。侯、伯，青朱绶，四采，青赤白缥，纯朱质，青文织成，长丈六尺，百八十首，广八寸。子、男，素朱绶，三采，青赤白，纯朱质，白文织成，长丈四尺，百四十首，广七寸。正、从一品，绿綟绶，四采，绿紫黄赤，纯绿质，长丈八尺，二百四十首，广九寸。从三品以上，紫绶，三采，紫黄赤，纯紫质，长丈六尺，百八十首，广八寸。银青光禄大夫，朝议大夫及正、从四品，青绶，三采，青白红，纯青质，长丈四尺，百四十首，广七寸。正、从五品，墨绶，二采，青绀，纯绀质，长丈二尺，百首，广六寸。自王公以下，皆有小双绶，长二尺六寸，色同大绶，而首半之。正、从一品，施二玉环，以下不合。其有绶者则有纷，皆长六尺四寸，广二寸四分，各随绶色。
其鞶囊，如北齐制。佩，一品及五等诸侯，并山玄玉；五品以上，水苍玉。
大唐贞观十六年，太宗刻受命玄玺，白玉为螭首，其文曰 皇帝景命，有德者昌 。
永徽二年四月，敕开府仪同三司及京官文武职事四品、五品，并给随身鱼袋。上元元年八月，敕文武官三品以上，金玉带，十二銙；四品，金带，十一銙；五品，金带，十銙；六品、七品，并银带，九銙；八品、九品，服并鍮石带，八銙；庶人服黄铜铁带，六銙。（其一品以下，文官并带手巾、算袋、刀子、磨石，其武官欲带手巾、算袋，亦听。）武太后天授元年九月，改内外官所佩鱼为龟。至神龙元年二月，京文武官五品以上，依旧式佩鱼袋。垂拱二年正月赦文，诸州都督刺史，并准京官带鱼袋。长寿三年，改玉玺为符宝。久视元年十月，职事三品以上龟袋，宜用金饰，四品用银饰，五品用铜饰。上守下行，皆依官给。神龙元年，改符宝复为玺。神龙元年六月赦文，嗣王、郡王有阶卑者，特许佩金鱼袋。景云二年四月赦文，敕令内外官依上元元年敕，文官武官咸带七事（谓佩刀、刀子、磨石、契苾真、哕厥针筒、火石袋等也。）〈革占〉鞢。其腰带，一品至五品并用金，六品、七品并用银，八品、九品并用鍮石。
开元二年七月，敕百官所带算袋等，每朔望参日著，外官衙日著，馀日停。其年七月敕，珠玉锦绣，既令禁断，准式，三品以上饰以玉，四品以上饰以金，五品以上饰以银者，宜於腰带及马镫、酒杯杓依式，自外悉禁断。（天授二年八月，左羽林大将军建昌王攸宁借紫衫金带。九月二十六日，除纳言，依旧著紫带金龟。借紫自此始。）八年二月敕，都督刺史品卑者，借绯及鱼袋，永为常式。九年八月，诸亲王长子先带郡王官阶卑者，亦听著紫佩鱼袋。二十五年五月敕： 绯紫之服，班命所崇，以赏有功，不可逾滥。如闻诸军赏借，人数甚多，曾无甄别，是何道理。自今以后，除灼然有战功，馀不得辄赏鱼袋。
大唐贞观十六年，太宗刻受命玺，白玉为螭首，其文曰 皇天景命，有德者昌 。长寿三年，改玉玺为符宝。神龙元年，改符宝复为玺。天宝十载，改传国宝为承天大宝。天子之宝八：一曰 神宝 ，（所以臣百王，镇万国，宝而不用。）二曰 受命宝 ，（所以修封禅，礼神祇。）三曰 皇帝行宝 ，（答疏於王公则用之。）四曰 皇帝之宝 ，（劳来勋贤则用之。）五曰 皇帝信宝 ，（徵召下臣则用之。）六曰 天子行宝 ，（答四夷书则用之。）七曰 天子之宝 ，（慰抚蛮夷则用之。）八曰 天子信宝 ，（发番国兵则用之。）凡大朝会，则奉宝以进于御座。车驾行幸，则奉宝以从于黄钺车之内。（今元正朝会，进神宝及受命宝；若行幸，则合八宝为五轝，函录封盛以从。）其佩玉绶兼臣下之制，具开元礼序例。


礼九十三开元礼纂类二十八军礼二
皇帝射於射宫
前一日，太乐令设宫悬之乐，鼓吹令设十二案於射殿之庭，以当月之调，登歌各以其合；东悬在东阶东，西面，西悬在西阶西，东面；南北二悬，及登歌，广开中央。（避箭位也。）张熊侯，去殿九十步，设乏於侯西十步，北十步。（乏，侯边避矢物，以革为之，高广七尺。先有垛为之，则不设。）设五楅庭前，少西。（楅，长三尺，博三寸，厚一寸半，龙首蛇身，以委矢。）布侍射者位於西阶前，东面北上。布司马位於侍射位之南，东面。布获者位於乏东，东面。侍射射位於殿阶下，当御前少西，横布，南面。侍射者弓矢俟於西门外。陈赏物於东阶下，少东。置罚丰於西阶下，少西。（丰，所以承罚爵，形似豆大而卑。）设罚樽於西阶西，南北以堂深。设篚於樽西，南肆，实爵加幂。
其日质明，御服武弁出，乐作、警跸及文武侍卫皆如常仪。文武官俱公服，典谒引入见，乐作及会如元会仪。酒三遍，侍中奏称： 有司既具，请射。 又侍中前承制，退称： 制曰可。 王公以下皆降。文官立东阶下，西面北上；武官立西阶下，於射之后东面北上。持鈒队群立於两边，千牛备身二人横奉御弓矢立於东阶上，西面，执弓者在北。设坫於执弓者之前，置御决拾笥於其上。（决，今之射沓。拾今之射捍。）获者持旌，自乏南行，当侯东行，至侯，负侯北面立。（负侯谓背侯向内立。令众射者见侯与旌，深有志於中。）侍射者出西门外取弓矢，两手奉弓，搢乘矢於带，（搢，插。乘矢，四矢。）入立於殿下射位西，东面。司马奉弓自西阶升，当西楹前，南面，挥弓命获者去侯。获者去侯，西行十步，北行至乏，止。司马降西阶，复位。千牛郎将一人奉决拾以笥，千牛将军奉弓，千牛郎将奉矢，进立於御榻东，少南，西面。郎将跪奠笥於御榻前少东，拂以巾，取决兴，赞设决讫，千牛郎将又跪取拾兴，赞设，以笥退，奠於坫上，复位。千牛将军北面张弓，以袂顺左右隈，上再下一，（弓左右隈，谓弓上面下面。以衣袂摩拭上面再度，下面一度也。）西面，左执弣，右执箫以进御讫，退立於御榻东少后。千牛郎将以巾拂矢进，一一供御。御欲射，协律郎举麾，先奏鼓吹及乐驺虞五节，御乃射，第一矢与第六节相应，第二矢与第七节相应，以至九节。协律郎偃麾，乐止。千牛将军以矢行奏，中曰 获 ，下曰 留 ，上曰 扬 ，左曰 左方 ，右曰 右方 。（留，矢短不及侯。扬谓矢过侯，左右谓矢偏不正也。）御射讫，千牛将军於御座东，西面受弓，退付千牛於东阶上。千牛郎将以笥受决、拾，退奠於坫上，复位。
侍射者进，升射席，北面立，左旋，东面张弓，南面挟矢。协律郎举麾，乐作，不作鼓吹。奏乐貍首三节，然后发矢。若侍射者多，则齐发。第一发与第四节相应，第二发与第五节相应，以至七节。协律郎偃麾，乐止。射者右旋，东面弛弓，北面立，乃退，复西阶下位。（其射人多少，临时听进止。若九品以上俱蒙赐射，则六品以下后日引射，所司监之。）司马升西阶，自西楹前，南面挥弓命取矢，降复位。取矢者以御矢付千牛郎於东阶下，侍射者矢加於楅，北阔。侍射者释弓於位，庭前北面东上。所司奏请赏侍射中者，罚不中者。侍中称： 制曰可。 所司立楅之西，东面，监唱射矢。取矢者各唱中者姓名。中者立於东阶下，西面北上；不中者立於西阶下，东面北上。俱再拜。所司於东阶下以次付赏物，受讫，退复西面位。酌者於罚樽西，东面酌，进，北面跪奠於丰上，退立於丰南，少西。不中者进丰南，北面跪取丰上爵，立饮卒爵，跪奠丰下，退复东面位。酌者北向跪取虚爵，酌奠如初。不中者以次继饮皆如初。讫，典谒引王公以下及侍射者，庭前北面，相对为首，再拜讫，引出。持鈒队复位。御入，奏乐警跸如常仪。所司以弓矢出中门外，付侍射者，引出。
若御射无侍射之人，则不设楅，不陈赏物，不设罚樽。若御燕游小射，则常服，不陈乐悬，不行会礼，王公以下事讫出，无北面再拜之仪。
皇帝观射於射宫
前一日，设宫悬、登歌、张麋侯如亲射仪。设第一楅於庭前少西，第二楅於第一楅南二步，以次五楅。陈赏物罚丰如亲射。布王公以下释弓矢席位於中门外左右，俱北上。布三品以上会席位於殿上如常仪。布第四品五品会席位於东西阶南，在乐悬内，东厢者西面，西厢者东面，俱北上。（若殿上人少，四品五品亦升之。）布六品以下会席位於乐悬之南，北上。（若四品五品升殿，则在悬内。）布王公以下将射位於东西阶前，北上。布左右司射位於王公将射位前，左者西面，右者东面，俱北上。布司马位於右司射南，东面。布三品以上及左供奉官射席位於御座东楹閒，少前；布三品以上及右供奉官射席位於御座西楹閒，少前。（席横布，各容六人。）布四品以下射席位於殿阶下如殿上仪。布获者位於乏东，东面，取矢者在获者南，俱东面。（获者，谓看矢疏密者。）置左右司射各三人，司马二人。
其日质明，王公以下俱公服，持弓矢，分为左右引入，至中门外位。御服武弁服出，乐作，警跸如常仪。王公以下皆跪释弓矢於位，典谒引入见会如常仪。（凡射先行会礼。）酒三遍，所司奏请赐王公以下射。侍中前承诏，退称： 制曰可。 王公以下将射者皆降庭前，北面，相对为首，再拜讫，典谒引出复中门外位，跪取弓矢，兴，两手奉弓，搢乘矢，典谒引入就将射位。左右司射及司马及获者皆就位。执罚樽者立於樽南，执篚者立於篚南，皆北面；酌者立於樽西，东面。获者持旌自乏南行十步，当侯东行，至侯，负侯北面立。
左右司射各一人先导射，皆搢乘矢於带，两手奉弓，左者从东阶，右者从西阶，至阶，左者西面，右者东面，相顾立定，俱升，进，各当席前，北面俱进，升射席。立定，左厢者右旋，西面张弓，右厢者左旋，东面张弓，俱南面，挟一个。（挟谓置矢於弓。）司马执弓自西阶升，当右射者前，左旋南面，挥弓命获者去侯。获者持旌去侯，西行十步，当乏北行，至乏，止。乃射。左司射一发，右司射一发，更迭射讫，左司射左旋西面弛弓，右司射右旋东面弛弓，俱北面立定，俱少退，各从东西阶降於阶下，相向立定，乃退复位。
左右司射各於王公位前，北面次比王公从首六人，引从东西阶升如司射之仪。至射席，相对为首，北面立，左者右旋西面张弓，右者左旋东面张弓，俱南面，挟一个。所司奏： 请以射乐乐王公以下。 （若两番射，则每番唯射取中侯，未须奏请作乐相应。）侍中前承制，退称： 制曰可。 通事舍人承传，西面告太常卿，太常卿於西悬内东面命乐正曰： 奏乐，閒若一。 （言奏七节，节閒疏数如一也。）司射自西阶升，当御前少西，东向誓曰： 无射获，无猎获。 （不得射侯边获者，不得猎过获者之傍。）射者俱逡巡，司射退，降复位。司射又升西阶誓曰： 不鼓不释。 （不与鼓节相应，虽中不为释算。）射者又逡巡，司射退降复位。协律郎举麾，作貍首之乐三节讫，左右俱一发使与第四节相应，左右又一发使与第五节相应，以至七节射讫，协律郎偃麾，乐止。左厢射者左旋西面弛弓，右厢射者右旋东面弛弓，俱北面立，少退，从东西阶降，立於阶下，相向北上立定，乃退。左右司射各以次取六人，俱升射如初。四品以下射於殿下，即射席升降及射与乐相应如殿上仪。射讫者，三品以上及近侍之官释弓於下，升复会位，四品以下皆复会位，坐。其未射者立，继射如初。
射总讫，司马升殿，挥弓命取矢。取矢者上中下矢各一人持，其不中者矢亦一人持，至庭前，其第一矢跪加第一楅，北阔，其以下次加楅讫，取矢者各立楅南，北面。王公以下各降，执弓庭前北面立。
所司奏请赏射中者，罚不中者。侍中承制，退称： 制曰可。 所司立楅之西，东面监唱射矢。取矢者各唱中者姓名。中者立东阶下，西面北上，依射中疏密为第。其不中者（谓四矢俱不中侯也。）立於西阶下，东面北上，依品为序。东西俱再拜。所司东阶下以次付赏物，受讫者退复西面位。（若赐多，且置於位，御入，持出中门外付之。）酌者於罚樽西，东面酌，进，北面跪奠爵丰上，立於丰南少西。不中者丰南北面横奠弓，跪取爵，立饮卒爵，跪奠爵丰下，取弓，退复东面位。酌者继酌奠於丰，不中者以次饮皆如初。
若更射，则取矢者以矢就东西面位，付射者。讫，左右司射各从首取王公以下六人升射如初，始作乐、与乐相应如上仪。其赏罚皆如初讫，典谒者引中者及不中者及不射者，皆庭前北面，各依品相对，再拜讫，出复中门外位。持鈒者复位。御入，乐作，警跸如常。所司持矢出中门外，付射者讫，引出。
若御不亲观射，则不设乐悬。王公以下各执弓矢入庭前，北面拜讫，通事舍人宣敕赐王公以下食，王公等皆再拜。典谒引王公以下就东西廊下食讫，舍人又宣敕赐王公以下射，王公以下在位者皆再拜。左右司射引王公以下皆如御前之仪。射讫，王公以下皆北面相对立。通事舍人宣敕云： 射中者依算赐物，不中者罚酒。 王公等皆再拜。其受赏及罚皆如御前之仪。北面再拜，取矢讫，引出。
制遣大将出征有司宜於太社
将告，有司卜日如别仪。
前一日，诸告官致斋於社所。守宫设告官以下次各於常所，诸将次於社宫北门外道西，东向南上。右校清扫内外，又为瘗埳二於南门内坛西南如常。奉礼设告官以下版位如常仪。设诸将位於北门内，当太社坛，南面东上；设诸将门外位於北门外道西，东向南上。郊社令帅其属设樽罍玉帛等如式，执樽罍者位如常。
告日未明十刻，太官令先具牢馔。质明，告官等各服其服，太史令、郊社令升设神席，良酝令之属入实樽罍玉币。（太罍及配座象樽实醴齐，玄酒各实於上樽。玉，社稷两珪有邸。币以玄，一丈八尺。）奉礼帅赞者先入就位。赞引引御史、太祝以下入，行扫除如常仪讫，就位。赞引引告官以下俱就门外位。谒者引告官，赞引引执事者入就位。立定，奉礼曰： 再拜。 赞者承传，告官以下皆再拜。太官令出，帅进馔者奉馔陈於西门外。初告官等入，谒者引诸将俱就门外位；告官入讫，谒者引诸将入就位。立定，奉礼曰： 再拜。 大将以下皆再拜。
谒者进告官之左，白： 有司谨具，请行事。 还本位。诸祝俱取玉币於篚，各立於樽所。谒者引告官诣太社坛升北陛，以下至奠玉币、酌饮福、受胙，如巡狩告社摄事仪。初告官诣稷坛，谒者引诸将诣太社坛，升西陛，进立於太社神主前，南面东上。初诸将升，诸祝帅斋郎以爵酌福酒，进诸将东，西面立。诸将皆再拜受爵，跪祭酒，啐酒，奠爵，俯伏，兴。诸祝帅斋郎进俎，减神前胙肉以次授，诸将受以授斋郎。诸将俱跪取爵，遂饮卒爵，太祝帅斋郎受爵，复於坫。诸将俛伏，兴，再拜讫，谒者引诸将降诣太稷坛，饮福受胙如太社仪讫，还本位。奉礼曰： 再拜。 诸将以下皆再拜，谒者引出。初诸将出，诸祝各进跪彻豆，以下及告官望瘗玉币至礼毕，如巡狩告社仪。
若凯旋，唯陈俘馘及军实於北门之外，南面，其告礼如上仪，祝版燔於斋所。
制遣大将出征有司告於太庙（齐太公庙附）
将告，有司卜日如别仪。
前一日，诸告官致斋於庙所。卫尉设告官以下次各於常所，右校扫除内外，奉礼设告官版位於内外如常。设诸将位於庙庭横阶南道东，每等异位，重行北面，西上。又设诸将门外位於南门外道东，重行西向，北上。太庙令整拂神幄，又帅其属以樽坫罍洗篚幂入设，皆如常仪。
告日未明十刻，太官令先具牢馔如常。（其馔每室用特牲一。太公庙具酒脯醢。）未明三刻，诸告官以下各服其服，太庙令、良酝令入实樽罍及币。（每室牺樽二：一实玄酒，为上；一实醴齐，次之。）未明二刻，奉礼帅赞者先入就位。赞引引御史、太祝以下再拜入，行扫除皆如常。（自 将告 以下至此，与太公庙仪同。）赞引引太庙令、太祝、宫闱令自东阶升，入，开埳室，奉出献祖以下神主，各置於座如常仪。各引就位。又赞引引告官以次入就位。立定，奉礼曰： 再拜。 告官以下皆再拜。（其先拜者不拜。太公庙赞引引庙令、太祝等入，当阶閒北面西上。立定，奉礼曰： 再拜。 庙令以下皆再拜。升自东阶入就位。立定，奉礼曰： 再拜。 告官以下皆再拜。）太官令出，帅进馔者奉馔陈於东门外。谒者引诸将以下入就位。立定，奉礼曰： 再拜。 诸将以下皆再拜。
谒者进告官之左，白： 有司谨具，请行事。 还本位。诸祝取币於篚，各立於樽所。（太官令以下至此，太公庙仪同。）谒者引告官升自东阶，诣献祖室户前北向立。太祝以币进，东向授告官，告官受，进，入室，北面跪奠於献祖座，俯伏，兴，出户，北向再拜讫，次懿祖以下并如上仪。谒者引还本位，祝还樽所。（太公庙谒者引告官升东阶，诣太公座前北向立。太祝以币东向授告官，告官受，进，北面跪奠於太公座前，俯伏，兴，少退，北向再拜讫，谒者引告官当留侯座，受币奠亦如之。）太官令引馔入，自正门升太阶，诸祝迎引於阶上，各设於神座前讫，太官之属还本位讫，诸祝各还樽所。谒者引告官盥洗、酌献、读祝文，自九室以下及饮福、受胙皆如常仪。再拜讫，谒者引告官降复位。（太公庙奠币讫，谒者引告官升自东阶，酌献太公及留侯并如常仪。）告官饮福将讫，谒者引诸将升东阶，进当皇考睿宗大圣真皇帝庙室户前，北面西上。初诸将升，诸祝帅斋郎以爵酌福酒诣诸将之东，西面北上。诸将皆再拜受爵，跪祭酒，啐酒，奠爵，俯伏，兴。诸祝帅斋郎进俎，减神前胙肉，以次授诸将。诸将受以授斋郎。诸将俱跪取爵，遂饮卒爵。太祝帅斋郎受爵，复於坫。诸将俯伏，兴，再拜讫，谒者引诸将降复位。奉礼曰： 再拜。 诸将以下皆再拜，谒者引出。诸祝各进神座前，跪彻豆，俯伏，兴，还樽所。奉礼曰： 赐胙。 赞者唱： 再拜。 在位者俱再拜。（已饮福受胙者不拜。太公庙无诸将拜献之仪。）奉礼曰： 再拜。 告官以下皆再拜讫，谒者进告官之左，白： 请就望瘗位。 谒者引告官就望瘗位，至礼毕如常仪。其窴土，埳东西各二人。（太公庙同上。）太庙令纳神主如常仪，祝版燔於斋坊。
若凯旋，唯陈俘馘及军实於南门外，北面西上，其告仪如上。
仲春祀马祖
将祀，有司筮日如别仪。（以下先牧、马社、马步皆筮日。）
前祀三日，应享之官散斋二日、致斋一日如别仪。
前祀二日，守宫设祀官次於东壝外道南，北向西上。陈馔幔於内壝外。郊社令积柴於燎坛，方高五尺。太官令具特牲之馔。
其日未明二刻，太史令、郊社令升设神座於坛上，席以莞，南向。奉礼设献官位於坛东南，西向；执事位又於东南，俱西向北上。设奉礼位於献官西南，赞者二人在南差退。又设奉礼赞者位於燎坛东北，俱西向北上。设望燎位当柴坛北，南向。设祀官等门外位於东壝外道南，西上。郊社令设酒樽於坛上东南隅，北向。洗於坛东南，北向，执樽篚者如常，币篚於樽所。
未明一刻，太祝、献官等各服其服，郊社令与良酝令入实樽罍及币。
质明，谒者引献官以下俱就门外位。奉礼郎帅赞者先入就位。赞引引太祝与执樽罍篚幂者入，当坛南重行，北面西上。立定，奉礼曰： 再拜。 赞者承传，太祝以下俱再拜。太祝与执樽者，升东阶，至樽所，执罍洗篚幂者各就位。谒者引献官以下入就位。立定，奉礼曰： 再拜。 在位者俱再拜。
谒者进献官之左，白： 有司谨具，请行事。 退复位。太官令出诣馔所，太祝跪取币於篚，兴，立樽所。谒者引献官诣神座前，北面立。太祝奉币东向授献官，献官受币，进，北面跪奠於神座，俯伏，兴，少退，北面再拜，谒者引献官还本位。太官令引馔入，升西陛，太祝迎引於坛上，设於神座前讫，太官令以下降复位，太祝还樽所。谒者引献官诣罍洗，盥手洗爵讫，谒者引献官升自南陛，诣酒樽所，执樽者举幂，献官酌酒，谒者引献官进神座前，北向跪奠爵，俯伏，兴，少退北向立。太祝持版进於神座之右，东面跪读祝文曰： 维某年岁次月朔日，天子谨遣具官臣姓名，昭告於马祖天驷之神：爰以春季，游牝於牧，祗荐制币牺齐，粢盛庶品，明荐於马祖天驷之神，尚飨。 讫，兴。献官再拜。太祝进，跪奠版於神座，俯伏，兴，还樽所。太祝以爵酌福酒，进献官之右，西向立。献官再拜，受爵，跪祭酒，遂饮卒爵。太祝进受爵，复於坫。献官俯伏，兴。太祝帅斋郎进俎，减神前胙肉，以授献官。献官受以授斋郎，谒者引献官降自南陛，还本位。太祝进，跪彻豆，俯伏，兴，还樽所。奉礼曰： 再拜。 在位者皆再拜。（已饮福受胙者不拜。）奉礼又曰： 再拜。 在位者俱再拜。
谒者进献官之左，白： 请就望燎位。 谒者引献官就望燎位，南向立。奉礼又帅赞者退立於燎坛东北位。太祝进神座前，跪取制币、祝版、爵酒，又以俎载牲体、稷黍饭，兴，降自南陛，南行，当柴坛东南行，自南陛登柴坛，以币、酒、祝版、馔置柴上讫，奉礼曰： 可燎。 东西面各二人以炬燎，火起，以炬投坛上。火半柴，谒者进献官之左，白： 礼毕。 遂引献官以下出，奉礼、赞者还本位。赞引引太祝以下俱复执事位。立定，奉礼曰： 再拜。 太祝以下皆再拜，赞引引出。
仲夏享先牧（仲秋祭马社、仲冬祭马步附）
前享三日，应享之官散斋二日於正寝，致斋一日於享所。右校扫除坛之内外，为瘗埳於坛之壬地，方深取足容物。卫尉设享官次於东壝外道南，北向西上。太官令具特牲之馔。
其日未明二刻，以下至设赞者位於瘗埳西南，同马祖仪。设瘗埳位於坛之西南，北向。设享官以下门外位，以下至读祝文，如马祖仪。祝文曰 昭告於先牧之神，肇开牧养，厥利无穷，式因颁马，爰以制币 云云，尚飨。讫，兴，献官再拜。太祝进跪彻以下，至燔版，如马祖仪。其埳窴土东西各二人。（祭马社祝文曰：惟神肇教人乘，用赖於今，式因肆仆，爰以制币云云，尚飨。马步祝文曰：惟神为国所重，在於闲牧，神其屏兹凶慝，使无有害，载因献校，爰以制币云云。尚飨。）
合朔伐鼓（二至二分即不诸州合朔伐鼓附）
其日合朔，前二刻，郊社令及门仆各服赤帻绛衣，守四门，令巡门监察。鼓吹令平巾帻，葱褶，帅工人以方色执麾旒，分置四门屋下，龙蛇鼓随设於左。东门者立於北塾，南面；南门者立於东塾，西面；西门者立於南塾，北面；北门者立於西塾，东面。（门侧堂曰塾。麾杠各长一丈。旒以方色，各长八尺。）队正一人著平巾帻、葱褶，执刀，帅卫士五人执五兵於鼓外，矛处东，戟在南，斧钺在西，槊在北。郊社令立攒於社坛四隅，以朱丝绳萦之。太史官一人著赤帻、赤衣，立於社坛北，向日观变。黄麾次之；龙鼓一面，次之在北；弓一张，矢四只，次之。诸工鼓静立候。日有变，史官曰： 祥有变。 工人齐举麾，龙鼓齐发声如雷。史官称 止 ，工人罢鼓。其日废务，百官守本司。日有变，皇帝素服，避正殿；百官以下皆素服，各於厅事前重行，每等异位，向日立。明复而止。（诸州伐鼓：其日见日有变则废务，所司置鼓於刺史厅事前。刺史及州官九品以上俱素服，立於鼓后，重行，每等异位，向日，刺史先击鼓，执事代之。明复俱止。）
大傩（诸州县傩附）
大傩之礼。
前一日，所司奏闻。选人年十二以上、十六以下为侲子，著假面，衣赤布葱褶。二十四人为一队，六人作一行。执事者十二人，著赤帻褠衣，执鞭。工人二十二人：其一人方相氏，著假面，黄金四目，蒙熊皮，玄衣朱裳，右执戈，左执楯；其一人为唱帅，著假面，皮衣，执棒；鼓角各十，合为一队。队别鼓吹令一人，太卜令一人，各监所部巫师二人。（令以下皆服平巾帻、葱褶。州县傩，方相四人执戈楯，唱率四人。侲子，都督及上州六十人，中下州四十人，县皆二十人。方相、唱率，县皆二人，皆以杂职差之。其侲子，取人年十五以下，十三以上充之。又杂职八人，四人执鼓鞉，四人执鞭。戈，今以小戟。）以逐恶鬼於禁中。有司先备每门雄鸡及酒，拟於宫城正门、皇城诸门磔禳设祭。太祝一人，斋郎三人，右校为瘗埳，各於皇城中门外之右，方深称其事。先一日之夕，傩者各赴集所，具其器服，依次陈布以待事。（诸州县傩则前一日之夕，所司帅领宿於府门外。其县门亦如之。）
其日未明，诸卫依时刻勒所部，屯门列仗，近仗入陈於阶下如常仪。鼓吹令帅傩者各集於宫门外。（诸州县，未辨色，所司白刺史县令，请引傩者入。）内侍诣皇帝所御殿前，奏： 侲子备，请逐疫。 讫，出命内寺伯六人，分引傩者於前长乐门、永安门，以次入，至左右上閤，鼓譟以进。方相氏执戈扬楯，（诸州县傩，将辨色，宦者二人出门，各执青麾，引傩者入。无宦者外人引导。於是傩，击鼓鞉，俱譟呼，鼓鞭戈楯而入。）唱率侲子和曰： 甲作食〈歹凶〉，胇胃食疫，雄伯食魅，腾简食不祥，览诸食咎，伯奇食梦，强梁、祖明共食磔死寄生，委随食观，错断食巨，穷奇、腾根共食蛊。凡使十二神追恶鬼凶，赫汝躯，拉汝幹，节解汝肌肉，抽汝肺肠，汝不急去，后者为粮。 （唱率侲子以下，诸州县傩同。）周呼讫，前后鼓譟而出。诸队各趣顺天门以出，分诣城门，出郭而止。
傩者将出，祝布神席当中门，南向。出讫，宰手斋郎疈牲匈，磔之神席之西，藉以席，北首。斋郎酌酒，太祝受奠之。祝史持版於座右，跪读祝文（诸州县傩，宦者引之，遍索诸室及门巷讫，宦者引出中门，所司接引出，仍鼓譟而出大门外，分为四部，各趣四城门，出郭而止。初傩者入，祝五人各帅执事者，以酒脯各诣州门及城四门；傩者出，便酌酒奠脯於门右，禳祝而止，乃举酒脯埋於西南。酒以爵，脯以笾。）曰： 维某年岁次月朔日，天子遣太祝臣姓名，昭告於太阴之神：玄冬已谢，青阳驭节，惟神屏除凶厉，俾无后艰，谨以清酌敬荐於太阴之神，尚飨。 讫，兴，奠版於席，乃举牲并酒瘗於埳，讫，退。其内寺伯导引出顺天门外，止。（诸州县傩，其祝文曰： 维某年岁次月朔日，子祝姓名敢昭告於太阴之神：寒往暑来，阴阳之常度，惟神以屏〈歹凶〉厉，谨以酒脯之奠，敬祭於神，尚飨。 ）


礼五十四沿革五十四凶礼十六
奔丧及除丧而后归制（周晋）
周制，奔丧之礼：始闻亲丧，以哭答使者，尽哀。问故，又哭尽哀。（亲，父母也。以哭答使者，惊怛之哀无辞也。问故，问亲丧所由也。虽非父母，闻丧而哭，其礼亦然也。）遂行，日行百里，不以夜行。（虽有哀戚，犹避害也。哭则遂行者，不为位也。）唯父母之丧，见星而行，见星而舍。若未得行，则成服而后行。（谓以君命有所为者也。成丧服，得行则行。）过国至境哭，尽哀而止。（感此念亲。）哭辟市朝。（为惊众也。）向其国境哭。（此斩縗者也。自是哭且遂行。）至於家，入门左，升自西阶，殡东西面坐，哭尽哀。敛发袒，（敛发袒者，去饰也。未成服者，素委貌深衣。已成服者，固自丧服矣。）降堂东，即位，西向哭，成踊。（已殡者位在下。）袭绖於序东，绞带。反位，拜宾，成踊。（袭，服衣也。不於来日又哭乃绖者，发丧已逾日，节於是可也。其未小敛而至，与在家同耳。不散带者，不见尸柩也。凡拜宾者就其位，既拜，反位哭踊。）送宾，反位。有宾后至者则拜之，成踊、送宾皆如初。众主人兄弟皆出门，出门哭止，阖门，相者告就次。（次，倚庐也。）於又哭，敛发袒成踊；於三哭，犹敛发袒成踊。三日成服，拜宾送宾皆如初。（三日，三哭之明日也。既哭，成其丧服，杖於序东也。）
奔丧者非主人，则主人为之拜宾、送宾。奔丧者，自齐縗以下，入门左，中庭北面哭，尽哀，免麻於序东，既位袒，与主人哭，成踊。（不升哭者，非父母之丧，统於主人也。麻亦绖带。）於又哭、三哭，皆免袒。有宾则主人拜宾、送宾。丈夫妇人之待之也，皆如朝夕哭位无变也。
奔母之丧，西面哭，尽哀，敛发袒，降堂东，即位西向哭，成踊，袭免绖於序东，拜宾送宾皆如奔父之礼。於又哭，不敛发。（为母，於又哭而免，轻於父也。其他则同。）
妇人奔丧，升自东阶，殡东西面坐，哭尽哀，东髽，即位，与主人拾踊。（妇人谓姑姊妹女子子也。东阶，东面阶也。妇人入者由闱门。东髽，髽於东序也。不髽於房，变於在室者也。去纚大紒曰髽。拾，更也。主人与之更踊，宾客之。）
奔丧者不及殡，先之墓，北面坐，哭尽哀。主人之待之也，即位於墓左，妇人墓右，成踊，尽哀。敛发，东即主人位，绖绞带，哭，成踊。拜宾，反位，成踊。相者告事毕。（主人之待之，谓在家者也。哭於墓，为父母则袒。告事毕者，於此后无事也。）遂冠归。入门左，北面哭尽哀，敛发袒，成踊。东即位，拜宾，成踊。宾出，主人拜送。有宾后至者则拜之，成踊，送宾如初。众主人兄弟皆出门，出门哭止，相者告就次。於又哭，敛发成踊；於三哭，犹敛发成踊。三日成服。於五哭，相者告事毕。为母所以异於父者，一敛发，其馀免以终事，他如奔父之礼。（一敛发谓归入门哭时也。）
齐縗以下不及殡，先之墓，西面哭尽哀，（不北面者，亦统於主人也。）免麻於东方，即位，与主人哭，成踊，袭。有宾则主人拜宾、送宾。宾有后至者，拜之如初。相者告事毕。遂冠归。入门左，北面哭尽哀，免袒成踊。东即位，拜宾成踊。宾出，主人拜送。於又哭，免袒成踊；於三哭，犹免袒成踊。三日成服。於五哭，相者告事毕。
闻丧不得奔丧，哭尽哀。问故，又哭尽哀。乃为位，敛发袒，成踊，袭，绖绞带，即位。拜宾，反位，成踊。宾出，主人拜送於门外，反位。若有宾后至者，拜之成踊，送宾如初。於又哭，敛发袒成踊；於三哭，犹敛发袒成踊。三日成服。於五哭，拜宾、送宾如初。
凡奔丧，齐縗望乡而哭，大功望门而哭，小功至门而哭，緦麻即位而哭。（奔丧哭亲疏远近之差也。）
若除丧而后归，则之墓，哭成踊。东，敛发袒绖，拜宾，成踊，送宾，反位，又哭尽哀，遂除。於家不哭。（东者，东即主人位，如不及殡者也。遂除，除於墓而归也。）主人之待之也，无变於服，与之哭，不踊。（无变於服，自若时服也。亦即位於墓左，妇人墓右也。）自齐縗以下所以异者免麻。
晋董勋答问： 或人问曰： 己在远闻丧，除服乃归，至家之礼云何？ 勋按奔丧礼，若除服而后归，先之墓，敛发袒绖，不制粗衣及杖也。哭尽哀，遂除於墓，归不哭也。家人待之自如常，不变服也。自齐縗以下，至墓哭，尽哀而归。若服未除而归，不及殡，先至墓。及归，敛发，如今人椎髻，以麻为幓头，免以布，阔一寸。或问曰： 己在远，初不闻丧，或日月已过乃闻，或至家乃闻，其礼云何？ 勋按奔丧礼，不及殡，先至墓，乃成服。檀弓曰 小功不税 。税者，丧与服不相当之言也。小功緦麻，在远闻丧，服制已过，但举哀而已，不复追服也。大功以上，闻丧日为始，不计死者初亡之日数也。若兄弟及从父兄弟大功以上降緦麻小功者，虽日月已过，乃以闻日为服制，亦不计初死之日数，以本亲重也。
范坚答问： 周大功服既终，而奔赴云何？范云：未葬者反服而临丧，已葬者素服而之墓。
士为所生母服议（两妾子相为附周晋）
周制，庶子在父之室，则为其母不禫。（郑玄曰： 妾子父在厌也。 王肃曰： 士庶子。 ）
晋解遂问司徒蔡谟曰： 庶子丧所生，嫡母尚存，不知制轻重？ 答云： 士之妾子服其母，与凡人丧母同。
锺陵胡澹所生母丧，自嫡兄承统而嫡母存，疑不得三年，问范宣。答曰： 按礼，由命士以上，父子异宫，春秋传曰 大夫有侧室，士有二宗 ，皆斯之谓。是以庶子有母之丧，自居其室而遂其情。经载禀命为慈母，且犹三年，况亲所生乎！嫡母虽贵，然厌降之制，父所不及，妇人无专制之事，岂得引父为比而屈降支子也。
谢奉问范汪云： 吾儿服所生，至今四月应大祥。礼云 庶子为其母无禫 ，如此当以四月下旬祥，逾月便除，居心丧邪？ 汪答： 礼自天子达於庶人也。
虞君宾云： 从兄益子，昔遭所生丧，张帷为次，诸弟居庐，未知此何所依？今兄子先有周丧，今应緦麻。如即先服，则情重而无变；若释齐縗著緦麻，又是以轻夺重。又得称哀子以不？ 贺隰答云： 时人所行，皆是士礼。大夫庶子，父在以尊厌降其母。士贱，其庶子为母则不降。若士庶子一身，有君在堂，唯可杖，不得居庐称哀子也。 （不释齐縗緦麻兼丧之义也。）
徐邈答谢静云： 汉魏以来，通用士礼。庶子父在，为所生周，心丧三年。如诸侯大夫之子乃厌降，而近代所不行。夫为有子之妾緦，而妾有从夫之制。又两妾之子，依礼宜两相为庶母緦。
庶子父在为出嫡母服议（晋）
晋徐邈答刘闰之问庶子服出嫡母，邈以经言出妻之子为母，明非所生则无服也。邈又答范甯问曰： 若但言出母，嫌妾子亦服，故言出妻之子，则非所生也。
殷仲堪答宗氏庶子服出母： 按王贺以父在服齐縗周，父没不服。故以为父丧之服。父在齐縗周，本自心丧，终二十五月。今虽无服，当不应减三年之节也。
为父后出母更还依己为服议（魏宋）
魏嘉平元年，魏郡太守锺毓为父后，以出母无主后迎还，辄自制服。郡丞武申奏云： 礼，出母与父母在为母周。记曰 为父后者无服 。按如记言，盖谓族别家异，自有主后者无服，非谓毓出母无緦麻之亲，还毓家者也。礼，姑姊妹女子子无主后者，不为降，哀其无继也。
成洽难： 丧服传曰： 出妻之子为父后者，为出母无服。与尊者为体，不敢服其私亲也。 经为继父服者，亦父后者也。为父后服继父服，则自服其母可知也。出母之与嫁母俱绝族，今为嫁母服，不为出母服，其不然乎！经证若斯其谬耳。
吴商答曰： 出母无服，此由尊父之命。嫁母，父不命出，何得同出母乎？为继父服者，为其父没年幼，随母再適，己无大功之亲，与继父同财共居，为筑宫庙，四时祭祀其先，此恩由继父，所以为服耳。且妾之无子，妾子之无母，父命为母子，则生事之如母，丧则服之三年，贵父命也。而今欲以出母同於嫁母，违废父命，岂人子所行，又引继父云经谬也？又出母之党无服，嫁母之党自应服之，岂可复同乎？
宋庾蔚之谓： 为父后不服出母，为废祭也。母嫁而迎还，是子之私情。至於嫡子，不可废祭。锺毓率情而制服，非礼意也。礼云继母从为之服，非父后者也。
为人后为出母及出祖母服议（晋）
晋步熊问曰： 己出为人后而母在，后见出，应服不？己为人后，所后之母出，得与继母出同不？复与亲母同邪？父亡，己为祖后，祖母见出，服之云何？祖父亡与在，服之有异不？ 许猛答曰： 礼，为人后者，为所后者若子，则不应复服亲母出，以废所后者之祭也。为人后者若子，继母言如母，夫言若言如者，明其制如亲，其情则异也。继母如母，则异亲母。为人后者若子，母出，亦当异於亲子矣。为父后者不得服出母，则足明祖后。母子至亲无绝道，则非母子者，出则绝矣。是以经文不见出祖母之服。若苟无服，则无继祖存亡。 又问： 为人后者为母，出妻之子为母，皆至亲，何以有不杖邪？ 许猛云： 为人后者为父犹不杖，何嫌母乎！奉虽同於至亲，己出与母出，义则异也。
为父后为嫁母及继母嫁服议（晋宋）
晋袁准云： 为父后犹服嫁母，据外祖异族，犹废祭行服，知父后应服嫁母。 据刘智云： 虽为父后，犹为嫁母齐縗，讫葬卒哭乃除，逾月乃祭。 按谯周云： 父卒母嫁，非父所绝，为之服周可也。
又石苞问淳于睿曰： 闻嫁继亲凶讳，便制服，议者所难。以为父后者，不为出母服，嫁母犹出母也。或者以为嫁与见出异，不达礼意，虽执从重之义，而以废祭见讥，君为详正也。 睿答曰： 按礼檀弓：子思之母死於卫。柳若谓子思曰： 子圣人之后也，四方於子乎观礼，子盍慎诸？ 子思曰： 吾何慎哉！ 丧之礼如子。云子圣人之后，即父后也，如此经父卒为继母嫁者服而已。圣人之后为父后者，服嫁母也。二者分明，无可嫌。
宋崔凯云： 父卒，继母嫁，从为之服，报。郑玄云： 尝为母子，贵终其恩也。 按王肃云： 若不随则不服。 凯以为 出妻之子为母 及 父卒，继母嫁，从为之服，报 ，此皆为庶子耳，为父后者皆不服也。传云 与尊者为体，不敢服其私亲 ，此不独为出母言，为继母发。继母嫁己随，则为之服，则是私也。为父后者，亦不敢服也。郑玄云 尝为母子，贵终其恩 ，不别嫡庶。王肃云 随嫁乃为之服 。此二议，时人惑焉。凯以为齐縗三年章 继母如母 ，则当终始与母同，不得随嫁乃服，不随则不服，如此者不成如母。为父后者则不服，庶子皆服也。
庾蔚之谓： 王顺经文，郑附传说。王即情易安，於传亦无碍。继嫁则与宗庙绝，为父后者安可以废祖祀而服之乎！
为出继母不服议（后汉魏晋）
后汉郑玄答赵商问云： 继母而为父所出，不服也。
魏王肃云 无服 。季祖锺云： 继母在，如母；出则为父所去，不服也。
晋范宣曰： 夫继母之所以出者，非身有秽衅，则必犯逆於父，是以致此斥黜。恩不生己，义距於父，非恩非义，何以得服。
河内从事史糜遗议曰： 夫礼缘人情而为之制，虽以义督亲，然实以恩断。按继母如母，谓其在父之室，事之犹母，见育犹子，故同之所生。齐服下章云 父卒，继母嫁，从为之服，报。 此明父在继母出则不服矣。继母出自他族，与己无名，徒以配父，有母之尊，亲抚养己，故亦丧之如母。及其出也，既不终养育之恩，又弃为母之名，若不从而见育，则不服亦其宜矣。
继母亡前家子取丧柩去服议（晋宋）
晋束皙问： 有妇人再嫁为人继母而亡，前家子取母柩，父与之去，继子之服如何？ 步熊云： 当为服周，亡取去亦服周。
宋庾蔚之谓： 子当以父服为正。父若服以为妻，则子亦应服之如母。若父与去而不服，则子宜依继母出不服也。
出母父遗命令还继母子服议（晋宋）
晋傅玄曰： 征南军师北海矫公智父前取夹氏女，生公智后而出之。未几，重取王氏女，生公曜。父终之日，谓公智曰： 公曜母年少，必当更嫁。可迎还汝母。 及父卒，公智以告其母。母曰： 我夹氏女，非复矫氏妇也。今将依汝居，然不与矫氏家事。 夹氏来至，王氏不悦，脱縗绖而求去。夹氏见其如此，即还归夹舍。三年丧毕，王氏果嫁。夹氏乃更来。每有祭祀之事，夹氏不与。及公智祖母并姑亡，夹氏并不为制服。后夹氏疾困，谓公智： 我非矫氏妇，乃汝母耳，勿葬我矫氏墓也。 公智从其母令，别葬之。公智以父昔有命，母还，於是为服三年。公曜以夹氏母始终无顺父命，竟不为服。
博士刘喜云： 公智之父，弃夹纳王，其在户庭，尚为己配，苟有变悔，自由可也。还归夹氏，则他人矣，去就出处，各从所执，岂复矫父所得制乎？故出妻之礼，夫使人致曰： 某不敏，不能从而供粢盛，使某也敢告。 主人曰： 某子不肖，不敢避诛。 又曰 妇当丧而出则除之 。然则相与之礼，於是绝矣。
少府刘克义以为： 父者子之天，违父与违天同。公曜父临亡，知其母无守志，故敕公智还其母，此为临亡情正虑审也。公曜幼小在此母怀抱，其见慈长以至成人，过於所生。而母之亡，哀不过啁噍之顷，衣不释采，食不损味，居处自若，古今未之有也。夫孝子事其亲，事亡若事存也。女子从人，出之则归，命之则反，上奉夫母以为姑，下育夫儿以为子，制矫氏之家政，修母氏之教命，而怡然无戚，言非我母也？
宋庾蔚之谓： 临亡使子迎母，自是申子之私情耳。此母自处不失礼，而子不用出母之服，非也。公曜不服，当矣。
父卒继母还前亲子家继子为服议（晋宋）
晋挚虞决疑云： 父亡，服竟，继母还前亲子家，当为何服？此有问： 有夫妇生男女三人，遭荒乱离散，不知死生。母后嫁，有继子。后夫未亡，得亲子信，请就亲子家，后夫言可尔。后数年，夫亡，丧之如礼，服竟，随亲子去，别继子云： 我则为绝，死不就汝家葬也。 而名户籍如故。母今亡，继子当何服？服之三年则不来葬，服之周则无所嫁。 博士淳于睿等以为，当依继母嫁，从为服周。博士孙绰议曰： 父答虽有可尔之语，夫妻枕席相顺之意，固非决绝之辞也。继母丧父如礼，服竟之后，不还私家，逾岁历年，循养无二，母恩不衰。適见亲子，专自任意，无所关报，私随其志，绝亡夫，背继子，违三从正义，亦为大矣。今母虽不母，子何缘得计去留轻重而降之哉！夫五服有名，不可谬施。施之为出，出义不全；施之於嫁，嫁义不成。欲降服周，於礼何居？名在夫籍，私归亲子，丧柩南北，礼律私法，订其可知，便决降服。许令制周，颇在可怪。 博士弟子北海徐叔中难孙云： 以前问不立甲乙为名称，於议不便。今以母为甲，先夫为乙，后夫为丙，先子为丁，继子为戊。丙言可尔，必虑事宜，顺其至情，非虚欺也。临终不命，知死之后，制不在己故也。甲不重求，信之前言也。本有求还之计，去誓不还葬之辞。生则己不得养，死则不与己父同穴，就不成嫁，当为去母，附之於嫁，不亦宜乎？
宋庾蔚之谓： 继母持服竟后乃去，不得谓之为遣；比之继母嫁，於情为安。
父卒继母还前继子家后继子为服议（东晋宋）
东晋元帝大兴三年，淮南小中正王式继母先嫁有继子，后嫁式父。式父临终，继母求出，式父许有遗命。及式父亡，母制服积年，后还前继子家。及亡，与前夫合葬，式追服周。
国子祭酒杜夷议以为： 宰我欲减三年之丧，孔子谓之不仁。今王式不忍哀怆之情，率意违礼，服已绝之服，可谓观过知仁。伯鱼、子路亲圣人之门，子路有当除不除之过，伯鱼有既除犹哭之失。以式比之，亦无所愧。励薄之义，矫枉过正，苟在於厚，恕之可也。
博士江泉议曰： 继父尝同居而后别者，继子犹制齐縗三月。按王式母之事式父，存则崇敬，妻道无愆；殁则制服，毕葬乃归。伉俪之义，大较为举，但不能遂居哀次，以此为失。方之继父，恩义为崇。式为人子，慎终志笃，岂忍以母节小阙而不行服哉！是以俯仰，宁从其重，今报以周，推心乃安。观过知仁，式近有也。昔季路服姊周而不除，仲尼抑而不贬，将君子以情恕物，谓式之所行，免於戾矣。
太常曲陵公荀崧，丞、骑都尉萧轮议曰： 礼，继母嫁，从为之服，报。其犯出者无服。按式母之求去，式父之遣，并无名例。若以父母之过，非式所得言，及式奉亲尽礼，而母自求去者，过在母矣。式之追服，可谓过厚。若乃六亲有违，去就非礼，宜访之中正、宗老，非礼官所得逆裁。
御史中丞卞壸议： 王式继母前嫁夫终，后嫁式父，式父终，持服葬讫，还前夫家。前家亦有继子，养至终，遂合葬於前夫。式为制出母周服。式辞以父临终，母求去，父许诺。就如其辞，必也正名，依礼为无所据。若父在与亡，臧否有命，明七出之责，则当存时受遣，告宗庙而弃之，无缘以绝义之妻，留家制服。若式父不及礼义，或以情相许，或疾在困乱，听去留自由者，为相要非礼。相要非礼，则存亡无所得从，式宜正之以礼。魏颗从其礼命，陈乾昔属其子尊己殉殡二婢子，尊己以非礼不从，春秋善之。况其母乎！礼，妇人三从。式母於夫，事生奉终，居丧以礼，非为既绝之妻；及亡制服，不为无义之妇。不绝之验，彰於制服；自去守节，非为更嫁。考行无绝於夫，离绝继在夫没之后。夫既没，是其从子之日，而式以为出母，此即何异子出其母！而使存无所从以居，没无所归以讬，寄命於他人之门，埋尸於无名之冢。若式父亡后，母寻没於式家，不可以出明矣。许诺之命一耳，以为母於同居之时，至没於前子之门，所处不同，而以为出母。母依前子，非为更嫁，日月远近，理不有异。礼，长子不为出母服，出继母又不应服。式长子也。又母非所生，不应服坦然，而式乃制服，明前绝无徵，违礼莫据，内愧於心，欲以诈眩视听，讬过厚以制饰非。寻其事情，考之礼正，义不容恕。式母再嫁，前后俱继，何慈於彼，不慈於此？受之者应有过礼之贬，出之者宜受莫大之责。式礼义之阙，发於事亲，伤孝敬之道，亏损时教，不可以居人伦铨正之任。式宜请议，即下禁止。 司徒扬州大中正陆晔、淮南大中正胡弘等并贬爵免官。
宋庾蔚之谓： 式父许后妻之请，是无相责之情，不得谓之为遣妻。制服依礼，葬毕乃还家，积年方就前家子，比之继嫁，不亦可乎！然式是长子，则不得服继嫁以废祭。
大夫士为慈母服议（后汉晋）
后汉郑志： 赵商问郑玄曰： 慈母嫁，亦当为服如继母不？ 郑玄答： 慈母贱，何得如继母耶！  （蜀谯周云： 妾不得有继母名。慈母但慈己无父命者，不过小功也。 ）
晋崔谅父命妾祝抚养谅为子，祝亡，钜鹿公裴頠议，依礼服慈母如母。
刘智释疑： 或问曰： 丧服传云 妾之无子，妾子无母，父命为母子，是名慈母 。今一妾自有子，一子以无母，父命为母子，当如慈母服齐縗三年不？ 答曰： 父有两妾，一妾无子，一妾有二子，分其一子令为无子妾作子，不敢违父命也，而不得终为子之道。
按谯周集图云： 丧服齐縗三年条曰： 慈母如母 ，父在为慈母，则条不见。今文载所说，慈於贵妾，父在齐縗周；慈於贱妾，父在大功九月。古文郑氏说，此主大夫士之妾子，父命为母子者也。大夫之妾子，以父在为母大功，士之妾子为母周矣。其大夫降爵一等，士无爵降例也，父卒皆伸。按经 大夫之妾子，父在为其母大功 ，不别贵贱。自非祖嫡，大夫以爵降一等，故妾之子从父例，降母一等。为大夫妾虽有贵者，不得体君，何得不为爵降。凡此之类，今文说不如古也。


礼四十八沿革四十八凶礼十
五服年月降杀之一
斩縗三年
周制，子为父，父至尊也。诸侯为天子，天子至尊也。
晋尚书问： 天子崩，今台书令史以上，为皆服斩縗之服不？ 博士卞搉、应琳议： 礼，命士以上皆服斩。台书令史，列职天朝，皆应服斩。 又问： 天子崩，今司州及河南郡吏，出入导从，应易服制不？ 搉又答： 礼，庶人在官者服齐縗三月。又，近臣服斩。导从出入，皆应服。 又问： 从服随君轻重，今司隶服斩，下吏服齐，为合礼意不？ 搉又答： 凡从君服，皆降一等。今之牧守，皆古诸侯，以礼相况，轻重宜矣。 又问： 礼，义服不从。今司隶为君斩縗，义服也。下吏为从不？每降一等，当为君丧其亲者耳。古今行事复如何？ 又答： 礼，庶人为国君齐縗。今则不服。然吏若都官从事，有职司於丧庭者，故宜依庶人在官义耳。义服不从，谓近臣服君斩縗之服，依降一等者之差耳。前称导从，指谓近臣，不谓吏也。
周制，臣为君，君至尊也。（马融曰： 君，一国所尊也，故曰至尊也。 斩縗三年，子为父，本周制。自后历代更有议论，逐件更标臣为君亦三年。若同入前科，恐非分明，所以重言周制以显之，他皆类此。）公士大夫之众臣为君。（士，卿士。公卿大夫厌於天子诸侯，故降其众臣布带绳屦。）公、卿、大夫、室老、士，贵臣也。其馀皆众臣也。君，有采地者皆曰君也。众臣杖，不以即位。近臣，君服斯服矣。（室老，家相也。士，邑宰也。近臣，阍寺之属。君，嗣君也。斯，此也。近臣从君丧服，无所降也。）
魏尚书左丞王煚（古鼎反。）除陈相，未到国而王薨。议者或以为宜齐縗，或以为宜无服。王肃云： 王国相，本王之丞相。按汉景帝时，贬为相；成帝时，使理人。王则国家所以封，王相则国家使为王臣，但王不与理人之事耳。而云相专为理人，不纯臣於王，非其义也。今煚至许昌而闻王薨，姓名未通，恩纪未交，君臣未礼，不责人之所不能，於义未正服君臣之服。传曰： 策名委质，贰乃辟也。 若夫未策名，未委质，不可以纯君臣之义也。礼，妇人入门，未三月庙见死，犹归葬於其党；不得以六礼既备，又以入室，遂成其妇礼也。则臣之未委质者，亦不得备其臣礼也。曾子问曰： 娶女有吉日而女死，如之何？ 孔子曰： 婿齐縗而吊，既葬而除之。夫死亦如之。 各以其服，如服斩縗，斩縗而吊之，既葬而除之也。今煚为王相，未入国而王薨，义与女未入门夫死同，则煚宜服斩縗，既葬而除之，此礼之明文也。礼曰 与诸侯为亲者服斩 ，虽有亲，为臣则服斩縗也。臣为其君服之，或曰宜齐縗，不亦远於礼乎？ 诏如肃议。
司空陈群议： 诸王相国不应为国王服斩縗。古今异制，损益不同。古者诸侯，专国子人。至汉初，患诸王子强暴，夺之权，食租而已。乃选贤能，代王居国，相王为善，否则弹纠。国家置王以下之吏，非陪臣之谓也。礼记虽有 与诸侯为亲服斩 者，盖谓异於国臣，与有亲於王斩耳。虽陪臣，不亲，犹不为服；岂专帝臣而为藩王服斩？未有实不为臣而名称臣。若欲假虚名以优王者，欲崇君臣而复纠其罪，名实既错，君臣义乖，遗礼失教，难以为典。近防辅小吏，尚不称臣；况剖符帝臣而称臣妾於藩王？若使正名为王臣，则上书当称陪臣。既王正臣，不可不服，则不宜还纠王罪。若不称陪臣，俱言臣者，此为王与天子同臣也。
诏曰： 若正名实，司空议是也。且谓之国相，而不称臣制服，则亦名实有错。若去相之号，除国之名，则伤亲亲之恩也。宜释轻从重，以彰优崇之大义也。
丧葬令云： 王及郡公侯之国者薨，其国相官属长史及内史下令长丞尉，皆服斩縗，居倚庐。妃夫人服齐縗，朝晡诣丧庭临。以丧服视事，葬讫除服。其非国下令长丞尉及不之国者相内史及令长丞尉，其相内史吏，皆素服三日哭临。其虽非近官而亲在丧庭执事者，亦宜制服。其相、内史及以列侯为吏令长者无服，皆发哀三日。
晋惠帝元康中，秦王薨，秦国郎中令始平李含因王葬讫除服被贬。御史中丞傅咸表云： 秦王薨，含悲恸之哀，感於人心。含俯就王制，如令除服，葬后十七日乃亲中正职。时议谓之背戚居荣，夺其中正，而复阂於天子之丧既葬而除，便云 天朝殊尊，援以为准，非所宜言 。若王者之丧，既葬不除，藩国之丧，既葬而除，藩国欲同不除，乃当云 天朝殊尊，援以为准，非所宜言 耳。天朝释乎上，而欲藩国服乎下，此为藩国之义崇，而天朝之礼薄。未喻此旨。又云： 诸公皆终丧，礼宁尽乃叙，明丧制宜崇，务在敦重也 。夫宁尽乃叙，以其哀恸，异於天朝，制使终丧，未见斯文。国制既葬而除，既除而祔。爰自汉魏，迄乎圣晋，皆所共行。文皇帝升遐，武帝崩殂，陛下毁顿，率土臣妾岂无攀慕遂服之心，实以国制不可而逾。天王之丧，释除於上，藩国之心，独遂於下，甚不可安。复以秦王无后，含应为主，既使含应为丧主，於今之制，既葬应除而祔，则应吉服以祭。因曰 王未有庙，主无所迁，不应除服 。秦王始封，无所连祔，灵主所居，即便为庙。不问制云何，而以无庙为贬含。今必也按放勋之殂，四海遏密八音，至於三载，太宗之崩，曾不数旬，释然即吉，引古绳今，阖代皆应有贬，何但李含不应除服！今也无贬，王制故也。前以含有王丧，上请差代。尚书敕王葬日在近，葬讫含应摄职，不听差代。葬讫，含犹踌躇，不时摄职，司徒屡摘罚访问以踧含，含乃视事。含承天台之敕，逼司徒之符，然后摄职，含之適职，随而击之，此为台敕府符陷含於恶也。若谓台敕府符为伤教义，则当据正，不正符敕，而含是贬，含之困踬何足惜乎，国制不可偏耳！又含自以陇西之人，虽户属始平，非所综悉。初见使为中正，反覆言之司徒，说非始平国人，不宜为中正。后为郎中令，自以选官引台府为比，让常山太守苏绍，辞旨恳切，形於文墨。含之固让，乃在王未薨之前，中正庞腾便割含品。臣见含为腾所侮，不胜其愤，谨表以闻，乞朝廷以时博议，无令腾得滥行刀尺。
咸又言： 臣以国之大制，不可而偏，秦国郎中令李含，承尚书之敕，奉丧服之命，既葬除服，而中正庞腾无所据仗，贬含品三等，谓此未值汉魏以来施行之制，具以表闻，未尝朝廷当云何。腾等之论，以秦王无后，前又有诏，以此谓含不应除服。愚谓诸侯之制，不得异於天朝。就秦王有嗣，於制亦自应除；且秦王无后，乃前有诏，朝野莫不闻知。而尚书下敕，葬讫含自应摄职，不应差代，寻举为台郎；又司徒摘罚访问，催含摄职。如此，台府亦皆谓含既葬应除也。相是纯臣，群臣之首，奏令释服，亦无馀疑。至於含除，便独为罪，窃谓有负於情。臣之在事，小大欲尽，使在优崇。况国之大制，当垂将来，心所不安，而不敷写，谨重以闻，乞中书见诘，犹百虑当一得也。
周制，父为长子。（不言嫡子者，通上下也。亦言立嫡以长也。）正体在乎上，又将所传重也。庶子不得为长子三年，不继祖也。（郑玄云： 此言为父后者，然后为长子三年，重其当先祖之正体，又以其将代己为宗庙主也。庶子者，为父后者之弟也。言庶者，远别之也。小记曰： 不继祖与祢。 此但言祖，容祖祢共庙。 马融曰： 体者，嫡嫡相承也。正谓体在长子之上，上正於高祖体。重其正，故服三年。庶子贱，为长子服，其不得随父服三年，故言不继祖也。 雷次宗曰： 父子一体也，而长嫡独正，故曰体。既为正体，又将传重，兼有二义，乃加其服。自非亲正，兼之情体俱尽，岂可凌天地、混尊亲也。 ）
汉戴圣、闻人通汉皆以为父为长子斩者，以其为五代之嫡也。马融注丧服经用之。郑玄注小记则以为己身继祢，便得为长子斩。自后诸儒皆用郑说。（谯周五经然否曰： 小记曰 庶子不为长子斩，不继祖与祢也 ，此尚但别庶子，而下言不继祖祢者，谓庶子身不继祢，故其长子为不继祖，合而言之也。 刘智释疑亦同此议。）
晋虞喜广林难谯周曰： 礼文三发，二言继祖，一言连祢。如但继祢，则应三年，何缘须祖，烦而失要，合子於父，舍径就迂，非事实也。然则继祖者必继祢，继祢者不必继祖。今连祢於祖，以己继之，是继祖者得三年，继祢者不得也。至於连祢於祖以别高祖之祖，故因祢以继祖别嫌也。
宋庾蔚之云： 按礼郑注曰： 用恩则父重，用义则祖重。 父之与祖，各有一重之义，故圣人制礼，服祖以至亲之服，而传同谓之至尊也。己承二重之后，而长子正体於上，将传宗庙之重，然后可报之以斩，故传记皆据祖而言也。若继祢便得为长子斩，则不应云不继祖。丧服传及大传皆云不继祖，以明庶子虽继祢而不继祖，则不服长子斩也。贺氏要记云： 庶子，父虽殁，犹不为长子三年，以己不继祖也。 是亦明己身继祖，乃得为长子斩也。既义由於继祖，则不必须云及祢。或者疑祖之言是道庶子之长，故此记特言不继祖与祢，以明据庶子言之也。
周制，为人后者三年，受重者必以尊服服之。（马融曰： 受人宗庙之重，故三年。 雷次宗曰： 但言为人后者，文似不足。下章有为人后者为其父母，当言 为人后者为所后之父 。今阙此五字者，以所后者，或为祖父，或为高曾，繁文不可备设，言一以包二，则凡诸所后，皆备於其中也。 ）何如而可为之后？同宗则可为之后。何如而可以为人后？支子可也。为所后者祖父母、妻、妻之父母、昆弟、昆弟之子若子。（若子者，为所后之亲如亲子也。）
周制，妻为夫，夫至尊也。（马融曰： 妇人天夫，故曰至尊。 王肃曰： 言夫则可知。举妻者，殊妾之文也。 孔伦曰： 以父服服之，故曰至尊。 雷次宗曰： 言妻以明其齐，所以得称夫也。 ）妾为君，君至尊也。（马融曰： 妾贱，事夫如君，故至尊也。 郑玄曰： 不得体之，加尊焉，虽士亦然。 陈铨曰： 降於女君，故不敢称夫。称为君者，同於人臣也。 雷次宗曰： 言妾以见其接，所以乃称君也。 ）女子子在室为父。（女子子者，女子也，别於男子也。言在室，关已许嫁也。）子嫁，反在父之室，为父三年。（马融曰： 为犯七出，还在父母之家。 郑玄云： 谓遭丧而出者，始服齐縗周，出而虞则受以三年之丧受，既虞而出则小祥亦如之，既除而出则已。女行於大夫以上曰嫁，行於士庶人曰適人。 王肃曰： 嫌已嫁而反与在室不同，故明之。遭丧未练而出则三年，既练而出则已，未练而反则周，既练而反则遂之。 雷次宗曰： 不言女子子，上女子也。复言子者，欲见其外义以尽，子道复弘也。 ）
孙为祖持重议
晋侍中庾纯云： 古者所以重宗，诸侯代爵，（代，国讳，改焉。下同。）士大夫代禄，防其争竞，故明其宗。今无国士代禄者，防无所施。又古之嫡孙，虽在仕位，无代禄之士，犹承祖考家业，上供祭祠，下正子孙，旁理昆弟，叙亲合族，是以宗人男女长幼，皆为之服齐縗。今则不然，诸侯无爵邑者，嫡之子卒，则其次长摄家主祭，嫡孙以长幼齿，无复殊制也。又未闻今代为宗子服齐縗者。然则嫡孙於古则有殊制，於今则无异等。今王侯有爵土者，其所防与古无异，重嫡之制，不得不同。至於大夫以下，既与古礼异矣，吉不统家，凶则统丧，考之情理，俱亦有违。按律无嫡孙先诸父承财之文，宜无承重之制。
刘智以为此说非从古制也，魏晋二代亦自行之。
刘宝以为： 孙为祖不三年。丧服云 孙为祖周 ，按小记 为祖后者为祖母三年 ，二文不同，何以为正？答曰：经无孙为祖三年之文，小记所云为祖母三年，自谓无后养人子以为孙者耳。丧服云： 为人后者三年 ，为人后者，或为子，或为孙，故经但称为人后，不列所后者名，所以通人无贵贱为人后者用此礼也。若荀太尉无子，养兄孙以为孙，是小记所谓为祖后者也。夫人情不殊，祖所养孙犹子，而孙奉祖犹父，古圣人称情以定制，为人后者无复父祖之差，同三年也。丧服传 父卒，然后为祖后者斩 ，此谓嫡孙为祖丧主，当服斩，不解传意，小记与传但解经意耳。传称者此祖后，谓父之长子，祖之嫡孙也。己上厌於父，父亡然后乃下为长子斩，非孙上为祖斩也。
王敝难刘宝曰： 丧服小记 祖父卒，为祖母后者三年 ，此谓孙为祖后者。丧服 父亡，为母三年 。言为祖母三年，祖父三年可知也。为人后者，以当收族而严宗庙也，必以同宗支子，择其昭穆之伦而立之，不得高祖无子而立玄孙之序。严宗庙者，亦可以在继养，使鬼神有所享也。按士二庙，若立玄孙，则所严之祖，不及曾高，而祖祢无鬼，将何所飨乎？荀太尉秩尊，其统宜远，亲庙有四，孙之所得祭高祖也，则於太尉为祖，子所得祭高祖也。今立孙但得祭祖，而使曾祖不食，是则先人将恐於为厉，故知非立后之道也。又臣从君服，每降一等，丧服为君之祖服周，制君服三年明之也。若如论意，谓小记所言是为长子服者，又当言父卒然后为子三年，不得言祖父卒而为祖母后者三年。又养人子为己孙，与己自有孙岂异哉？
国子博士吴商答刘宝议曰： 按礼贵嫡重正，所尊祖祢，继代之正统也。夫受重者，不得以轻服服之。是以孙及曾玄其为后者，皆服三年，受重故也。且绝属之宗，来为人后者服之，如今嫡孙为后，而欲使为祖服周，与众孙无异，既非受重之义，岂合圣人称情之制耶？且孙为祖正服周，祖为孙正服九月，嫡孙为后，则祖为加服周，孙亦当加祖三年，此经之明据也。今欲使祖以嫡加孙，孙以庶服报祖，岂经意耶？又欲使绝属之孙同於嫡孙，岂合人情。
成洽论云： 嫡孙传重，不服斩也。夫服以三年为至重，故以至尊至亲者处之。自此以往，上下降杀一等，经之例也。服父三年，服祖宜周，而传云 父卒为祖后者服斩 ，为嫡孙者，依此为制，若其必然，越於常例。后祖服异，礼之重事，宜见斩縗之经，不应阙而不记也。且子为父三年，父为长子亦三年，若嫡孙为祖如子，则祖为嫡孙亦当如父为长子，不得为之周也。
吴商曰： 凡人为后者尚如父，今孙为祖后，而欲使为祖周，与众孙无异，岂是为后之谓乎？且祖为孙正服九月，今嫡孙为后，祖加之周，孙亦加祖三年，经之明义也。今使祖加孙服，而孙不加祖服，岂经义哉！且经云 臣为君祖父母服周 ，从服例降一等，则君为祖服斩矣，此非经义邪，何责阙而不记也。论又云 孙为祖，如子为父，则祖为孙亦当如父为长子 者。且孙为后加一等服三年，祖亦加孙一等服周。如论之意，欲使祖加孙二等，而孙加祖一等，此岂经例而云传不通乎？
试评曰：庾纯云： 古者重宗，防其争竞，今无所施矣。 又云： 律无嫡孙先诸父承财之文，宜无承重之制也。 刘宝亦云： 经无为祖三年之文。 王敞难曰： 小记云 祖父卒，而为祖母后者三年 ，则为祖父三年可知也。 博士吴商云： 礼贵嫡重正，其为后者皆服三年。 夫人伦之道有本焉，重本所以重正也，重正所以明尊祖也，尊祖所以统宗庙也，岂独争竞之防乎？是以宗绝而继之，使其正宗百代不失也。其继宗者，是曰受重，受重者必以尊服服之，若不三年，岂为尊重正祖者耶？传曰： 为人后者，同宗支子可也。 下云为嫡孙，言不敢降其正也。是乃宗绝则嫡孙，无孙则支子承重，其所承重皆三年也。而议者或云 嫡子卒，不以孙继，以其次长摄主祭 者，则昭穆乱矣。又云 今代无孙为祖三年之文，吉不统家，凶则统丧，礼有违也 者，是时失之，非无其义也。又云 传言父卒，然后为祖后者斩，是父亡乃下为长子斩，非孙上为祖斩也 者，亦非义也，何者？凡孙，父在不得为祖斩，父亡则为祖斩。故传曰 有嫡子者无嫡孙 ，其文甚明。而云 下为长子斩 者，则经不但言为祖后者斩矣。成洽云 若嫡孙为祖如父三年，则祖亦为孙如长子三年也 者，且祖重嫡孙，服加一等，孙承重而服祖不加，是为报服，何乃孙卑反厌祖尊？非礼意也。以情求理，博士吴商议之当矣。
孙为庶祖持重议
晋刘智释疑： 问者曰： 礼孙为祖后三年者，以其当正统也。庶子之长孙，既不继曾高祖，此孙为庶祖承重三年不？ 答曰： 继祖者，不唯谓大宗也。按丧服传与小记皆云： 庶子不为长子三年，不继祖与祢也。 两举之者，明父之重长子，以其当为祢后也。其所继者，於父则祢，於子则祖也。父以己当继祖，故重其服，则孙为祖后者，不得轻也。然则孙为祖后，皆三年矣。且甲，众子也，生乙。乙生景而乙先卒，景为长子孙而后甲。甲亡，景为甲三年。则甲是庶子，无嫡可传，若不三年，则景为乙之嫡子，而阙父卒为祖后之义也。
博士杜琬云： 曾祖是庶，而祖父是嫡，又是嫡孙矣。若庶祖无嫡可传，则非正体乎上传重之义也。既无大夫士之位，无嫡统之重，孙为庶人，父虽亡而有诸父，其孙生不主养，祭非所及，而所摄一家之重，居诸父之右，祖无重可传，而孙以重自居，为父长子而以嫡孙继祖，推情处礼，於义为乖。凡祖是庶而父为长，宜服齐縗。
王敞议曰： 凡所重，明是先祖之体，盖非爵土财计之谓。至於庶子之子为继祢之宗，则得为其子三年矣。父尊其祢而子替祖服，不贵正体而必云爵土，忽其敬宗而重其财计，承财计则为之服斩縗，无产业则废三年，此非义矣。又经有为君之祖服周，是为臣从君服。从服例降一等，此则君为祖三年矣。既为君而有父祖之丧，谓父祖并有废疾不得受国，而己受位於曾祖者也。祖不受国，无重可传而犹三年，斯盖正统贵体之义，不必以爵土传己也。体存则就养无方，亡则庶子不祭，所以达孝明宗，吉凶异制，故知生不主养者，无害死掌其祀也。而云祭非所及，乖乎周孔之意尔，人无祖矣。
束皙议曰： 经云 臣服君之祖周 ，此君为祖三年也，是祖有废疾不袭统也。然则无爵可传，身不主祭，与庶子何异？而孙犹服斩，义例昭然。大宗之弟皆称祖立庙，而自为其子孙所奉，即所谓小宗之绪，主其祖父之祀，岂可自同众孙不服三年哉！
宋庾蔚之谓： 祖庶父嫡，己承父统，而不谓之继祖，则祖谁当祭之？所谓继，是承其后，为之祭，故云传重而服之斩。若杜琬所言 祖父俱嫡 ，乃是继曾祖耳。祖虽非嫡，而是己之所承，执祭传统，岂得不以重服服之乎？己服祖以斩，故祖亦服己以周。长子之服，义则不同，要须己身承祖祢之正，乃得为长子斩。按小记云 庶子不得为长子斩，不继祖与祢 ，是明庶子不继祖祢，故不得为长子斩，非据子之身。若据长子身，不得云不继祢也。必须身承祖祢之正，乃得服长子斩者，以尊加卑异於卑加尊也。刘智分此不继祖与祢之言，以为庶子不继祢，故其长子不继祖。书记未有此连言之比。且庶子不继祢，其子居然不继祖矣。
嫡孙亡无后次孙为祖持重议
晋万蒋问范宣： 嫡孙亡，无后，次子之后可得传祖重不？ 宣答曰： 礼 为祖后者三年 ，不言嫡庶，则通之矣。无后犹取继，况见有孙而不承之邪？庶孙之异於嫡者，但父不为之三年，祖不为之周，而孙服父祖不得殊也。
嫡孙持重在丧而亡次孙代之议
晋或人问徐邈： 嫡孙承重，在丧中亡，其从弟已孤，又未有子侄相继，疑於祭事。 邈答： 今见有诸孙，而事无后，甚非礼意。礼 宗子在外，则庶子摄祭 ，可依此使一孙摄主，摄主则本服如故。礼，大功者主人之丧，犹为之练祥再祭，况诸孙耶？若周既除，当以素服临祭，依心丧以终三年。
宋江氏问： 甲儿先亡，甲后亡，甲嫡孙传重，未及中祥，嫡孙又亡，有次孙，今当应服三年不？ 何承天答曰： 甲既有孙，不得无服三年者，谓次孙宜持重也。但次孙先以制齐縗，今得便易服，当须中祥乃服练居垩室耳。昔有问范宣云： 人有二儿，大儿无子，小儿有子，疑於传重。 宣答： 小儿之子应服三年。 亦粗可依。
裴松之答何承天书云： 礼，嫡不传重，传重非嫡，皆不加服，明嫡不可二也。范宣所云次孙，本无三年之道。若应为服后，次孙宜为丧主，终竟三年，而不得服三年之服也。
何承天与司马操书论其事，操云： 有孙见存，而以疏亲为后，则不通。既不得立疏，岂可遂无持重者，此孙岂不得服三年邪？嫡不传重，传重非嫡，自施於亲服卑，无关孙为祖也。
按庾蔚之谓： 嫡孙亡，无为后者，今祖有众孙，不可传重无主，次子之子居然为祖持重，范宣议是也。嫡孙已服祖，三年未竟而亡，此重议已立，正是不得卒其服耳。犹父为嫡居丧而亡，孙不传重也，次孙摄祭如徐邈所答。何承天、司马操并云接服三年，未见其据。